Vazeefa gellumun Qaareebeyya ala olhugai - Hali News\nވަޒީފާ ގެއްލުމުން ޤާރީބެއްޔާ އަލަ އޮޅުގައި\n13 February 2021, 21:41\nކޮވިޑް-19 ރާއްޖެގައި ފެތުރެން ފެށުމާއެކު އެތައް ބައެއްގެ ވަޒީފާ ގެއްލި ރަށަށް ބަދަލުވިއެވެ.\nއައްޑޫސިޓީ މީދޫ ވިނަމާ، މުޙައްމަދު ކާމީލް (ޤާރީ ބެއްޔާ) އަކީ އެގޮތަށް ރިސޯޓުން ވަޒީފާ ގެއްލުމުން ރަށަށް ބަދަލުވި މީހެކެވެ. ރަށުގައި އެހެން ހުންނަތާ ގިނަދުވަސް ވުމުން އޭނާ ވެސް ކޮންމެވެސް އެހެން މަސައްކަތެއް ފެށިއެވެ.\nއޭނާ ފެށީ ޚާއްސަ މަސައްކަތެއް ނޫނެނެވެ. އައު މަސައްކަތެއް ވެސް ނޫނެވެ. އޭނާ ފެށީ އޮޅުއަލަ ހެއްދުމުގެ މަސައްކަތެވެ. "މިކަން ފުރަތަމަ ފެށީ ތަޖުރިބާ ކުރުމުގެ ގޮތުން. ތަޖުރިބާ ވަރަށް ރަނގަޅު. މިއީ ބުރަ މަސައްކަތެއް. އެކަމަކު ކުރާހިތުން ކޮށްފިނަމަ ވަރަށް ރަނގަޅަށް ކުރެވިދާނެ ކަމެއް،" ޤާރީބެއްޔާ ބުންޏެވެ.\nޤާރީބެއްޔާ އަލައޮޅުގެ މަސައްކަތުގައި\nޤާރީބެއްޔާ ބުނީ އޭނާ އަލަހައްދަނީ ވަރަށްކުރީން ފެށިގެން އޭނާގެ މަންމަމެން ބޭނުން ކުރަމުން އައި އޮޅެއްގައި ކަމަށެވެ. އެތަންކޮޅު ކުޑަކަމުން އަދި އެންމެ އެކަށީގެންވާ ވަރަށް އަލަ ނުހެއްދޭ ކަމަށް އޭނާ ބުންޏެވެ. އޭނާ މި މަސައްކަތް ފެށިފަހުން އަދި މިވީ ހައެއްކަ މަހެވެ. އެ މުއްދަތުގައި އޭނާއަށް ލިބިފައިވަނީ ފަންސާހަކަށް ކިލޯ އަލައެވެ. އެ އަލަކޮޅު އޭނާ ވިއްކާފައިވަނީ ވަރަށް ގާތް މީހުންނަށެވެ.\nޤާރީބެއްޔާ ބުނީ އަލައަކީ އާދައިގެ ބިންތަކުގައި ވެސް ހެއްދިދާނެ އެއްޗެއް ކަމަށެވެ. އެހެންނަމަވެސް ވަރަށްގިނައިން ފެންދޭންޖެހޭނެ ކަމަށެވެ. "ޗަކަ ބިމުގައި ހައްދާ ފެންވަރަށް ޑްރައި ތަންތަނުގައި ނުހެއްދޭނޭ. އެކަމަކު އަބަދުހެން ފެންދޭކަމަށް ވާނަމަ ހެއްދޭނެ. ތަފާތަކަށްވާނީ ސައިޒު ކުޑަވުމާއި ރަހަ ތަފާތުވުން. ޗަކަ ބިމުގައި ހައްދާ އަލަ މީރުވެފައި ބޮޑުވާކަން ފާހަގަވެފައިވޭ،" ޤާރީބެއްޔާ ބުންޏެވެ.\nއޭނާ ބުނީ އޮޅުގައި އިންދާނެ އަލަ ގަސް ލިބުމުގައި ވެސް މިހާރު ވަރަށް ދަތިތަކެއް އެބަހުރި ކަމަށް އޭނާ ބުންޏެވެ. އެހެންނަމަވެސް ކުރިއަށް އޮތް6މަސްތެރޭ އެމައްސަލަ ހައްލުކޮށް އޭނާގެ އަލައޮޅު ތަރައްގީ ކުރުމަށް ވަރަށް ބޮޑަށް މަސައްކަތް ކުރަމުން ގެންދާ ކަމަށް ވެސް އޭނާ ބުންޏެވެ.\nޤާރީބެއްޔާ ބުނީ އަލައަކީ ގިނަ ޢަދަދަކަށް ހައްދައިގެން ވިޔަފާރީގެ އުސޫލުން އެކަން ކުރަން ފަށައިފި ކަމަށްވާނަމަ ވަރަށް ރަނގަޅު އާމްދަނީއެއް ހޯދިދާނެ އެއްޗެއް ކަމަށެވެ. އަލައަށް މިހާރުވެސް ވަރަށް ބޮޑު ޑިމާންޑެއް އެބައޮތް ކަމަށް ވެސް އޭނާ ބުންޏެވެ.\nޤާރީބެއްޔާ އޭނާގެ ތަޖުރިބާ ހިއްސާ ކުރަމުން ބުނީ ބޭރުގެ ބައެއް ގައުމުތަކުގައި އަލަ ހައްދާ ފެންވަރުގައި ރާއްޖޭގައި ވެސް ހެއްދޭނެ ކަމަށެވެ. އެގޮތުން އޭނާ ފާހަގަ ކުރި ބައެއް ގައުމުތަކުގެ ތެރޭގައި ހަވާއީ، ފިޖީ ސަމޯވާ ފަދަ ގައުމުތައް ހިމެނެއެވެ. އެ ގައުމުތަކުގެ މީހުންނަށް ވެސް އެކަން ކުރެވެނީ ހިތްވަރާއެކު މަސައްކަތް ކޮށްގެން ކަމަށް އޭނާ ބުންނެވެ. ދިވެހީން ވެސް އެހިތްވަރުން ހިތްވަރު ލިބިގެން އެކަން ކުރަން އުޅެފިނަމަ އެއަށްވުރެ ރަނގަޅަށް ވެސް ދިވެހީންނަށް އެމަސައްކަތް ކުރެވިދާނެ ކަމަށް އޭނާ ބުންޏެވެ. "އައްޑޫ މީދޫގައި ވަރަށް ފުޅާދާއިރާއެއްގައި މި މަސައްކަތް ކުރެވެން މިހާރު ވެސް އެބައޮތް،" ކަމަށް އޭނާ ބުންޏެވެ.\nސަމޯއާ އިން އެންމެ ގިނައިން އެކްސްޕޯޓުކުރި އެއްޗެހިތަކުގެ ތެރޭގައި ވެސް އަލަ ހިމެނުނެވެ. ގައުމަށް އޭރު ލިބުނު އާމްދަނީގެ 50 އިންސަތައަކީ އަލަ އެކްސްޕޯޓު ކޮށްގެން ލިބުނު އާމްދަނީއެވެ. އެހެންވީމާ ރާއްޖެއަށް ވެސް އެފުރުސަތު އެބައޮތެވެ. ބޭނުންވަނީ ހިތްވަރާއި ކެރޭ އަތްތަކެކެވެ. ދެން ބޭނުންވަނީ ސަރުކާރުގެ އެއްބާރުލުމެވެ.\nޤާރީބެއްޔާ މިހާރު މިސްރާބު ހިފައިފައިވަނީ ސ. މީދޫގައި އަލައިގެ ދަނޑުވެރިކަން ފުޅާކުރުމަށެވެ. އަދި އެ މަސައްކަތުން ރަނގަޅު އާމްދަނީއެއް ހޯދުމަކީ އޭނާގެ ލަނޑުދަނޑިއެވެ. އެ މަސައްކަތުގައި ދިމާވާ ހުރަސްތައް ނައްތާލައި ފުޅާދާއިރާއެއްގައި އެކަން ކުރުމަށް އޭނާ ހުރީ ތައްޔާރަށެވެ.


ބްރެޒިލުން މަރުވާ މީހުންގެ އަދަދު މައްޗަށް، ރައީސް އަށް ޕްރެޝަރު | Sandhaanu\nބްރެޒިލުން މަރުވާ މީހުންގެ އަދަދު މައްޗަށް، ރައީސް އަށް ޕްރެޝަރު\nކޮވިޑް ޖެހިގެން ބްރެޒިލުން މަރުވާ މީހުންގެ އަދަދު ދުވަހުން ދުވަހަށް އިތުރުވެ، އެގައުމުގެ ސިއްހީ ނިޒާމަށް ނުކަތާ ވަރަށް ބަލި މީހުން އިތުރުވާން ފެށުމުން ބްރެޒިލްގެ ރައީސް ބޮލްސޮނާރޯ އަށް ވަރަށް ބޮޑަށް ޕްރެޝަރު ބޮޑުވެއްޖެއެވެ.\nބްރެޒިލްގެ މީޑިއާތަކުން ބުނާ ގޮތުގައި ބްރެޒިލްގެ އުއްތަމަ ފަނޑިޔާރު ލުއިސް ފަޒް ވެސް ވަނީ ބޮލްސޮނާރޯ އަށް ފޯނުން ގުޅުއްވާ ކޮވިޑް ކޮންޓްރޯލް ކުރުމުގެ ސިޔާސަތައް ވަރަށް ބޮޑަށް ފާޑުވިދާޅުވެފައެވެ.\nބްރެޒިލްގެ ހާލަތު ކޮންޓްރޯލުން ނައްޓާލާފައި ވާއިރު އެގައުމުގެ ރައީސް ބޮލްސޮނާރޯ ގެންގުޅުއްވާ ސިޔާސަތުގެ ސަބަބުން ބަލި ކޮންޓްރޯލް ކުރަން ވަނީ އެތައް ހުރަސްތަކެއް ކުރިމަތިވެފައެވެ. އޭނާ ވަނީ މިހަފްތާގައި އަނެއްކާވެސް އާބޭފުޅަކު ހެލްތު މިނިސްޓަރުގެ މަގާމަށް އައްޔަން ކުރައްވާފައެވެ. މިއީ ބަލިމަޑުކަން ފެށުނު ފަހުން ބްރެޒިލްގެ ހެލްތު މިނިސްޓަރު ކަމަށް އައްޔަން ކުރެއްވި ހަތަރު ވަނަ ބޭފުޅާއެވެ. މިފަހަރު ހެލްތު މިނިސްޓަރުގެ މަގާމަށް އައްޔަން ކުރެއްވީ މާސެލޯ ނަމަކަށް ކިޔާ ކާޑިއޮލަޖިސްޓެކެވެ.\nބްރެޒިލުން އިއްޔެ ވެސް ކޮވިޑް ޖެހިގެން އިތުރު 2730 މީހަކު ވަނީ މަރުވެފައެވެ. ބްރެޒިލުން ކޮވިޑް ޖެހިގެން ފާއިތުވި ހަތަރު ދުވަހު މަރުވި މީހުންގެ އަދަދު 10923 އަށް އަރައެވެ. މިހާތަނަށް ދެވަނަ އަށް އެންމެ ގިނަ މީހުން ކޮވިޑަށް ފައްސިވެފައިވާ ބްރެޒިލަކީ މިވަގުތު މުޅި ދުނިޔެ އިން ވެސް އެންމެ ބޮޑަށް ހާލަތު ގޯސްވެފައިވާ ގައުމެވެ.\nބްރެޒިލުން މަރުވި3000 އަށް ވުރެ ގިނަ މީހުން މަރުވި ސަބަބު ދެނެގަތުމަށް މިހާރު ވެސް ތަހްލީލްތައް ކުރަމުން އެބަގެންދެއެވެ. އެގޭތެރެއިން ވެސް ގިނަ މީހުން މަރުވެފައި ވާނީ ކޮވިޑް ޖެހިގެން ކަމަށް ބެލެވެއެވެ.\nއިއްޔެ ބްރެޒިލުން ވަނީ 89409 މީހަކު ކޮވިޑަށް ފައްސިވެފައެވެ. ފާއިތުވި ހަތަރު ދުވަހު ވެސް އެގައުމުން ކޮވިޑަށް ފައްސިވި މީހުންގެ އަދަދު ހުރީ 80000 އަށްވުރެ މަތީގައެވެ.\nބަލި ކޮންޓްރޯލް ކުރަން ބްރެޒިލްގައި މިހާރު ވަނީ ރޭގަނޑު ވަގުތުތަކުގައި ކާފިއު އިއުލާން ކޮށްފައެވެ. ނަމަވެސް އަދި އެކަމުގެ ނަތީޖާއެއް ނުފެނެއެވެ.


(19 އޮކްޓޯބަރ 2020 އާ ގުޅޭ)\nކެންޒާ ރޯތަންފެނުމުން މިފްރާހަށް އުނދަގޫވިއެވެ. އޭނާ ކޮންމެކަމެއްކުރިޔަސް ކެންޒާ އޭނާއާ ކުރިމަތިލަނީ ރުޅިވެރިކަމާއި ހަރުކަށިކަމާއެކުއެވެ. މިންނާގެ މަސްގަނޑަށް ގޮތެއް ހަދަން ނޫޅޭތީ، ކެންޒާ އެހުރީ ހަމަވިސްނުން ވިސްނޭފަދަ ހާލަތެއްގައިނޫންކަން މިފްރާހު ދެނެގަތީއެވެ. މިންނާގެ މަސްގަނޑު ހޮސްޕިޓަލަށް ގެންދިއުން އަވަސްކުރަންވެއްޖެކަމުގައި އޭނާ ދުށްޓެވެ.\nކެންޒާ ބަލަބަލާ ހުއްޓައި އެނދު ކައިރިއަށް މިފްރާހު ޖެހިލައި އަތްދަނޑި މައްޗަށް މިންނާ ނަގައިފިއެވެ. އޭނާ ހުއްޓުވަން އުޅުމުން ހަމީމު ދިމާކުރީ ކެންޒާއާއެވެ. މަރުވެފައި އޮތް މީހަކު އަދިވެސް ގޭގައި ބާއްވަންވީތޯ ހަމީމު ބުނެލި ގޮތުން ކެންޒާ ހިތުގައި ޖެހުނެވެ. މިންނާގެ ކިބައިން ސަލާމަތްނުވެވިފައި ހަމީމު ހުރީއޭ ހީވީއެވެ. ނަމަވެސް ޒުވާބުކުރާނޭ ހިތްވަރެއް ކެންޒާގެ ނެތެވެ. ކުރެވުނުހާ ވެސް ކަމަކީ މިފްރާހުގެ ފަހަތުން ކޮޓަރިން ނުކުތުމެވެ.\nމިންނާގެ ހަށިގަނޑު ސިޓިންރޫމުގައި ހުރި ސޯފާގައި ބޭއްވިއެވެ. މިންނާ މަރުވެފައި އޮންނަތާ އިރުތަކެއްވެއްޖެކަމުގައި މިފްރާހު ބުނެލީ ހަމީމަށް ބަލަން ހުރެއެވެ. ދޮރޯށި ދޮށުގައި މަޑުކުރުމަށް ހަމީމު ގާތު ބުނުމުން އޭނާ ނުކުތެވެ. ފުންނޭވާއެއް ލާފައި މިފްރާހު އެނބުރިލީ ކެންޒާ ހުރި ދިމާއަށެވެ. އެއްޗެކޭ ބުނަން އުޅޭ ފަދަ ގޮތަކަށް މިފްރާހު ބަލަން ހުއްޓެވެ. ކެންޒާ އިސްޖަހާލި ގޮތަށް އެތަނުން ދާން ހިނގައިގަތެވެ. ނަމަވެސް ދެތިންފިޔަވަޅު އަޅާލުމާއެކު އަލުން ހުއްޓިއްޖެއެވެ. މަންމަގެ ހަށިގަނޑު އެމީހުންގެ އަތްމައްޗަށް ދޫކޮށްލާފައި ދާން ނުކެރުނީއެވެ. މިފްރާހަށް ފުރަގަސްދީގެން ހުރެ ފާރުގައި ކެންޒާ އަރިއަކަށް ޖެހިލިއެވެ. ލައިތު އަންނާމޭ ބުނިކަން ހަނދާންވީ ދެނެވެ. އަވަހަށް އަތުގައި އޮތް ފޯނުން ލައިތަށް ކެންޒާ ގުޅިއެވެ.\n"ނާދެވެނީތަ؟..." ލައިތު ފޯނު ނުނެގުމުން ކެންޒާގެ ހިތާ ސުވާލުކޮށްލެވުނެވެ.\nއެމްބިއުލާންސް އަތުވެއްޖޭ ހަމީމު ގޮވާލިއެވެ. ކެންޒާ އެނބުރުނީ ދެނެވެ. މިފްރާހު ސޯފާ ކައިރިއަށް ޖެހިލައި މިންނާ ނެގިއެވެ. އަށިގަނޑު ހިފައިގެން ގޭތެރެއަށް އެމީހުން ވަނުމުގެ ކުރިން މިފްރާހު ނުކުތީއެވެ. މަގުމަތިން އަށިގަނޑަށް މިންނާ އެރުވިއެވެ. އެމްބިއުލާންސަށް މިފްރާހާއެކު ހަމީމު އަރަން ދިމާކޮށްލުމުން ހުއްޓުވިއެވެ. މިފްރާހު އެދުނީ ކެންޒާ އެރުމަށެވެ. އެމްބިއުލާންސަށް އެރުމުގައި ކެންޒާއަށް އެހީވުމަށް މިފްރާހު އަތް ވެސް ދިއްކޮށްލިއެވެ. ނަމަވެސް އެ އަތުގައި ހިފުމެއްނެތި ކެންޒާ އަރައި އިށީނދެއްޖެއެވެ. ހަމީމަށް ގޮވާލައި މިފްރާހު ބުނީ ޓެކްސީއެއް ނަގައިން ހޮސްޕިޓަލަށް އައުމަށެވެ.\nމިންނާ މަރުވެފައި އޮތްކަން ހޮސްޕިޓަލުން ޔަގީން ކުރުމުގައި ހެދި ޓެސްޓުތަކުން ދެއްކީ އެއީ ކުއްލި މަރެއްކަމުގައެވެ. މިންނާއަށް މީގެ ކުރިން ސްޓްރޯކެއް ޖެހިފައިވާކަމުގެ ނިޝާން ފެންނަން ހުރިކަން ޑަކްޓަރު ހާމަކުރިއެވެ. މިންނާގެ އެއް ކިޑްނީ ނެތްކަން ވެސް އެނގުނީ ޑަކްޓަރު ބުނީމައެވެ. ފުރާނަ ދިޔައީ ދެ ސްޓްރޯކު ކައިރިކައިރީގައި ޖެހުމުން، ހާޓްއެޓޭކަކަށް މަގުފަހިވެގެންކަމުގައި ޑަކްޓަރުން ބުންޏެވެ. ކެންޒާ ބަސްހުއްޓުނު ގޮތަށް ޑަކްޓަރުގެ އެއްވެސް ސުވާލަކަށް ޖަވާބެއް ނުދެވުނެވެ. މަންމަ ބަލިފާޑު ޖަހާކަން ކެންޒާ ވެސް ދެނަހުއްޓެވެ. އެކަމަކު މަންމަގެ ފުށުން ޑަކްޓަރު އެ ކިޔާދިން އެއްވެސް ކަމެއް ކެންޒާ ނުދެކެއެވެ. ކެންޒާއަށް އެއްވެސް ކަމެއް ނޭނގޭހެން މިފްރާހަށް ހީވުމާއެކު ޑަކްޓަރާ ސުވާލު ކުރީ އޭނާއެވެ. މިންނާގެ ހަށިގަނޑުގައި ކިޑްނީ ނެގިކަމުގެ ނިޝާން ވެސް އެބަހުރިކަން ޑަކްޓަރު ބުނީ ދެނެވެ. ހެދިފައިވާ ސިކުނޑީގެ ސްކޭނު ދެއްކުމާއެކު ސްޓްރޯކު ޖެހުމުން ފެންނަން ހުންނަ ނިޝާންތައް ޑަކްޓަރު ދައްކަމުންދިޔައެވެ.\nކެންޒާއަށް އެތަނުގައި ހުރުން އުނދަގޫވިއެވެ. އޭނާ މަޑުމަޑުން ފަހަތަށް ޖެހެމުން ގޮސް އެމީހުންނާ ދުރަށް ހިނގައިގަތެވެ. މިފްރާހު ގޮވާލި ނަމަވެސް ކެންޒާގެ ފަހަތުން އޭނާއަށް ދެވެން ނެތީ ޑަކްޓަރާއި ވާހަކަދައްކަން ހުރުމުންނެވެ. އެކަހެރިނުވެވުނަސް ހަމީމާއި މިފްރާހު ނުފެންނަ ހިސާބު ފާރަކާ ނިވާވެލައި ކެންޒާ މަޑުކޮށްލިއެވެ. ދެ ލޯ ފުހެލާފައި އޭނާ އިސް އުފުލާލިއެވެ. ކެންޒާ ވިސްނާވިސްނާ ވެސް މިންނާއާ ގުޅިގެން ޑަކްޓަރު އެ ދެއްކި ވާހަކަތައް ސިކުނޑިއަށް ނަގައިގަނެވޭ ގޮތެއްނުވިއެވެ. މަންމަ އެވަރުގެ ބޮޑު އޮޕަރޭޝަނެއް ކުރިނަމަ ކައިފްއަށް ނޭނގިއެއް ނޯންނާނެއެވެ. އެއީ ހިނގިކަމެއްނަމަ ކެންޒާ ގާތު ކައިފް އެވާހަކަ ނުބުނެވެސް ނުހުންނާނެއެވެ. ބޭހެއް އެއްޗެއް މިންނާ ކާތަނެއް ކެންޒާ ނުދެކެއެވެ. ބޭސްފޮށީގައި ހުންނަނީ ކެންޒާ ޤަބޫލުކުރާ ގޮތުގައި ހުސް ވެސް ކައިފްގެ ބޭހެވެ. އެކަމަކު މިއަދު އޭނާއަށް ހީކުރެވުނު ގޮތާމެދު ސުވާލު އުފެދިއްޖެއެވެ. ކެންޒާ ވަކިން ބޮޑަށް ދެރަވީ، މަންމަގެ ހާލު ގާތުން ނުބެލުނީމައެވެ. މަންމަގެ ފުރާނައަށް ނުރައްކާވާނޭކަން އެނގިހުރެ މަންމަ ކަންބޮޑުވާވަރު ކަމެއް ނުކުރީހެވެ.\n"ކެން... މަންމަ ގެންދަނީ... ގިނައިރެއްނުވެ ސަހަރާއަށް ގެންދާނެ، ދާންވީނު ގެއަށް ގޮސްލާފައި ސަހަރާއަށް އަންނަން، އަހަރެން ހުރިހާކަމެއް ހަމަޖައްސާނަން." ކެންޒާގެ ކައިރީ ހުއްޓިލި މިފްރާހު ބުންޏެވެ.\n"ނޫން... އަހަރެން ދާނީ ހުރިހާކަމެއް ހަމަޖައްސާފަ، މަންމަ ބޭނުމެއްނުވާނެ މިފްރާހުގެ އެހީތެރިކަމެއް، އެންމެ ބައިރުފިޔާއެއް ވެސް ތި ޖީބުން ޚަރަދުކޮށްގެން ނުވާނެ." ކެންޒާގެ މޫނުން ފާޅުނުވި ނަމަވެސް އަޑުގައި ނުރުހުންތެރިކަންވިއެވެ. މިފްރާހު ރައްދު ދިނުމުގެ ބަދަލުގައި އެދުނީ މިންނާ ބަދަލުކުރަންވާއިރަށް އައުމަށެވެ. އޭނާ ހިނގައިގަތުމުން، ފަހަތުން ކެންޒާ ވެސް އައެވެ.\nސަހަރާގައި ކެންޒާ ހުއްޓައި ލައިތު ގުޅިއެވެ. މަޑުމަޑުން ހެލޯއޭ ކެންޒާއަށް ބުނެވެންވާއިރަށް ލައިތު މަޢާފަށް އެދެންފެށިއެވެ. ބުޅާތައް ގޮވައިގެން އުޅެނިކޮށް ފަތާފެންގަނޑު ކައިރިއަށް ބީފާނާއި ކަނބާ ދިޔަތަން ފެނި އެ ސޮރުމެންގެ ފަހަތުން މާމަ އައިވަގުތު ފަތާފެންގަނޑު ކައިރިއަށް ކަހާލައިގެން ވެއްޓިގެން އުޅޭކަން ލައިތު ކިޔާދިނެވެ. މާމަގެ އުމުރުން އެހާ ދޮށީވެފައި ހުއްޓާ ވެއްޓި އިނދަޖެހުނު ގޮތުން ޅިނދުމަތި ދުޅަވެފައި އޮތްކަން ލައިތު ބުންޏެވެ. ފުރަތަމަ ގެއަށް ލައިތު ދާން ޖެހުނީ އެހެންވެކަން ބުންޏެވެ. އޭނާ އެ ހުރިހާ ވާހަކައެއް ދެއްކިއިރު ވެސް ކެންޒާ ވާހަކަ ނުދައްކާކަން ލައިތަށް ފާހަގަވީ ދެނެވެ. އެ ހިމޭންކަން ދެނެގަތުމަށް ލައިތު އުޅުނެވެ. ކެންޒާ ހުރީ ކޮންތާކުތޯ އަހާލިއެވެ.\n"އިރުއޮއްސެން ވާއިރަށް އަހަރެން ބަލާ އާދެވޭނެތަ؟" ލައިތުއަށް ޖަވާބު ދިނުމުގެ ބަދަލުގައި ކެންޒާ އަހާލިއެވެ. އޭރު މިފްރާހު ހުރީ އޭނާއާ ދިމާ ކުރިމަތީގަ ހުއްޓިގެން ބަލާށެވެ.\n"އޯކޭ... ދާނަން، މިހާރު ކޮންތާކު ތިހުރީ؟" ލައިތު އަނެއްކާ ވެސް އެއްސެވެ.\n"އިހަށް ބާއްވަނީ، ކަމެއްގަ މިއުޅެނީ... ހައެއް ޖަހަންވާއިރަށް އަހަރެން ބަލާ އައިސްދޭތި." ކެންޒާ ކޯލު ކުރުކޮށްލީއެވެ. އޭނާ ފޯނު ކަނޑާލުމުން ލައިތު އަނެއްކާ ވެސް ގުޅިއެވެ. ފޯނުން ނަޒަރުވަކިކޮށްލައި ކެންޒާ ބަލާލީ މިފްރާހަށެވެ. ލައިތުގެ ނަން ގަތުމަކީ ބުއްދިވެރި ކަމަކަށް ނުވާނޭ ކެންޒާގެ ޟަމީރު ވިސްނައިދިނެވެ.\nމަންމަގެ ޖަނާޒާގައި ބައިވެރިވާން ކެންޒާ ނޫނީ އަންހެނަކު ނެތެވެ. އެއީ ޤަބޫލުކުރަން ދަތިވި އެހާމެ ހިތްދަތި މަންޒަރެކެވެ. ކެންޒާއަށް ރޮވުނެވެ. އަސުރު ނަމާދަށްފަހު ކުރެވުނު ކަށުނަމާދުގައި ބައިވެރިވި އެންމެން މަންމަ ވަޅުލަންދެން މަޑުކުރިއެވެ. އެއަށްފަހު ސަހަރާތެރެ ހުސްވީ ނުހަނު އަވަހަށެވެ. ހަމީމާއި މިފްރާހަށް މަޑުކުރުމެއްނެތި ކެންޒާ ސަހަރާއިން ނުކުމެ މަގުމަތިން ޓެކްސީއެއް ނެގިއެވެ. އެމީހުން ކުރަނީ ކީއްތޯ ވެސް ބެލުމުގެ ޝައުގެއް ކެންޒާގެ ނެތީއެވެ. ދިރިއުޅުމަށް ނުރައްކަލުގެ ހިޔަނި އެޅިފައިވާކަން އެނގޭތީވެ ކެންޒާ ބެލީ އަވަހަށް ސަލާމަތުގެ އައްސޭރިއަކަށް ދިއުމަށް ދަތުރުފެށޭތޯއެވެ. އޭނާ ގަސްދުކުރީ އަބަދުގެ އަބަދަށް ލައިތުގެ ގާތަށް ދާށެވެ. ނަމަވެސް އޭގެ ކުރިން އޭނާ ގޭތެރޭގައި ކުރަން ޖެހޭ ކަންކަން އެބަހުއްޓެވެ. މަންމަ ވަކިވެގެން ދިއުމުން އޭނާއަށް ބައްޕައެއް ހުރިކަން ދަތުން ބޭކާރުކަމަކަށް ވެއްޖެއެވެ. ބައްޕަ ކިޔައިގެން މިހާ ދުވަހު އުޅުނީ ވެސް މިންނާއަށް ޓަކައެވެ. ހިތުގެ އަޑިން ކެންޒާ އެއީ ބައްޕަކަމުގައެއް ނުދެކެއެވެ. އެއްގޮތަކަށް ވެސް މުހިންމު މީހަކަށް ހަމީމު ނުވެއެވެ.\nމިންނާގެ ކޮޓަރިއަށް ވަދެވުމާއެކު އިރުކޮޅަކު އެނދުގައި އިށީނދެ ކެންޒާ އިނެވެ. އެހެން އިންއިރު އޭނާ އެ ކޮޓަރީގެ ހުރިހާ ދިމާއަކަށް ނަޒަރު ހިންގާލިއެވެ. ގެންދާނޭ އެއްޗެހިތަކެއް އެތާކު ނުވެއެވެ. އަލަމާރި ކައިރީ ހުރި ރީތިވާ މޭޒުމަތިން ކެންޒާގެ ލޮލުގައި އަޅައިގަތީ ބުރުގާގަ ޖަހާ ދައްޗެކެވެ. އެއީ މިންނާ ބުރުގާ އެޅުމުން ކެންޒާއަށް ރީތިވެގެން ގަނެދިން ދައްޗެކެވެ. ކުދިކުދި ހުދު އެސްތަކެއް ޖަހާފައިވާ ވަށްކޮށް އިން ދައްޗެކެވެ. އެނދުން ތެދުވެގެން އައިސް ކެންޒާ އެ ދަތި ނަގައި މުށުތެރެއަށް ލިއެވެ. ދެން އަލަމާރި ހުޅުވާލިއެވެ. އެއްފަރާތުގައި މަންމަގެ ހެދުންތައް ހުރިއިރު އަނެއްފަރާތުގައި އަދިވެސް ކައިފްގެ އަންނައުނުތައް ހުރި ގޮތަށް ހުއްޓެވެ. ބޭބެއަށް އެންމެފަހުން ގަނެދިން ގަމީހުގެ އަތްކުރީގައި ކެންޒާ ހިފާލިއެވެ. އެ ގަމީސް ކައިފްއަށް ލެވުނީ އެންމެ ފަހަރަކުއެވެ. އަލަމާރީގެ ވަތްގަނޑުގެ ދެ ތަޅުދަނޑި އޮންނައިރު، އެތަނުން އެއް ތަޅުދަނޑި ކެންޒާގެ ތަޅުދަނޑިފަތީގައި އެލުވާފައި އޮތެވެ. ވަތްގަނޑު ހުޅުވާލިއިރު އޭގެ ތެރެއިން މިންނާ ފައިސާ އަޅާ ދަޅުފެނުނެވެ. އޭގެ މަތިގަނޑު ނެގިއިރު ވަކިވަކިން އެއްހާސް ރުފިޔާ ހަމަވާވަރަށް ފައިސާ ހުއްޓެވެ. އެ ރުފިޔާތައް ކެންޒާ ނެގީއެވެ. ދެން އޭނާ އެނބުރި އައިސް އަމިއްލަ ކޮޓަރިއަށް ވަނެވެ.\nލިޔާ މޭޒުމަތީ ހުރި ގަލަން ދަޅު ނަގައި ރުފިޔާތައް މަތީ ބެހެއްޓިއެވެ. ފަންކާގެ ވަޔާއެކު ރުފިޔާތައް އުދުހިގެންފާނޭތީއެވެ. ދެން އޭގެ ކައިރީ މިންނާގެ ބުރުގާގަ ޖަހާ ދަތިބޭއްވިއެވެ. ކެންޒާ މަޑުންމަޑުން އައިސް އެނދުގައި އޮށޯތީއެވެ. ބާލީހުގައި ބައްދާލުމާއެކު ރޯންފެށި ގޮތުން ހީވީ، އޭނާ ރޯލަން ބޭނުންވެފައި ހުންނަތާ އިރުތަކެއްވެއްޖެ ހެންނެވެ.\nދޮރުގައި ޓަކިދޭން ފެށުމުން ކެންޒާ ތެދުވިއެވެ. ކޮޓަރީގެ ބޭރުން ބަޔަކު ވާހަކަދައްކާއަޑު ކެންޒާއަށް އިވެއެވެ. ނުކުންނަން ބޭނުންނުވެފައި ހުރީ ހިތުގައި އުފެދުނު ބިރުވެރިކަމެއްގެ ސަބަބުންނެވެ. ތަޅުހުޅުވުނު އަޑު އިވުމުން ކެންޒާ ދިޔައީ ސިއްސައިގެންނެވެ. އެތެރެއަށް ދޮރު ހުޅުވިގެންދިޔައެވެ. އެހިނދު ދޮރުމަތީ ހުރި މިފްރާހު ކެންޒާއަށް ފެނިއްޖެއެވެ. އެއްވެސް މިނިވަންކަމެއްނެތްކަން ކެންޒާއަށް އިޙްސާސް ކުރެވުނެވެ. ކޮޓަރީގެ ތަޅު ހަލާކުކޮށްލުމަށްފަހު، ބަދަލުކުރި ކުރުމަކީ މިފްރާހުގެ ރޭވުމެއްކަން ކެންޒާއަށް ޔަގީން އެކޮށްދިނީ ޚުދު އޭނާއެވެ.\n"މިގަޑީގަ މޮޔަކަމެއް ނުކުރާތި... ކޮޓަރީގަ އޮތަސް ވަރިހަމަ، މި ދޮރު ތަޅުނުލާތި." މިފްރާހުގެ މޫނުން ކަންބޮޑުވުގެ އަސަރު ފެންނަން ހުއްޓެވެ. ދޮރު ލައްޕާލުމެއްނެތި އޭނާ ގޮސް ސޯފާގައި އިށީނެވެ.\nކެންޒާ ތުންފިއްތާލިއެވެ. އޭނާ ފޮށި ނެރި ސާފުކުރިއެވެ. ދެން ފޮށްޓަށް އެއްޗެހި އަޅަން ފެށިއެވެ. މި މަންޒަރު ފެނި މިފްރާހަށް މަޑަކުން ނީނދެވުނެވެ. ތެދުވެގެން އައިސް ކެންޒާގެ ކޮޓަރި ދޮރުމަތީ އޭނާ ހުއްޓުނެވެ. ކޮންތާކަށް ދާންތޯ ސުވާލުކުރިއެވެ. ކެންޒާ އަޑުއިވޭ ކަމަކަށް ނުހެދިއެވެ. ދެފަހަރަށް އެހުމުން ވެސް ކެންޒާ އެއްޗެކޭ ނުބުނީމަ މިފްރާހު އެ ކޮޓަރިއަށް ވަނެވެ. ކެންޒާ ފޮށްޓަށް އެޅި އެއްޗެހި މިފްރާހުގެ ދެއަތުން ނަގައި އެނދުމައްޗަށް އުކާލިއެވެ. ކެންޒާގެ ހަރަކާތްތައް ހުއްޓުމަކަށް ނައެވެ. އޭނާ އަލުން އެނދުމަތިން އެއްޗެހިތައް ނަގައި ފޮށްޓަން އަޅަންފެށިއެވެ.\n"ސްޓޮޕް އިޓް ކެން..." މިފްރާހު ބުނީ ބާރަށެވެ. ކެންޒާގެ އަތުގައި އޭނާ ހިފެހެއްޓިއެވެ.\n"އަތްނުލާތި..." އަތްފޮޅުވާލަމުން ކެންޒާ ބުންޏެވެ.\n"މިގެއިން ނުކުންނަންތަ ބޭނުންވަނީ، އެހެންވިއްޔާ އަހަންނާއެކު ހިނގާ." މިފްރާހު ބުންޏެވެ.\n"ކީއްކުރަން ތިއަހަނީ، ގަދަކަމުން ގެންދަންވީނު، މާބާރުގަދަ މީހެއްވިއްޔާ ތީ." ލޯއަޅާލުމާއެކު ކެންޒާ ބުނެލިއެވެ. އަދި ހެދުންތައް ފަތްޖަހަން ފެށިއެވެ.\n"ގަދަކަމުން ގެންދަންވީތަ؟ ނުގެންދެވޭނެއޭ ހީވަނީތަ؟ ނޫނީ އެގޮތް ބޭނުންވަނީތަ؟" މިފްރާހު ވާހަކަދެއްކީ ހަރުކަށިކަމާއެކުއެވެ. ކެންޒާ ހުއްޓުވަން އޭނާ ބޭނުންވެފައި ހުރިކަން ޔަގީނެވެ.\nކެންޒާގެ ހަރަކާތްތައް މަޑުޖެހި އެނދުގައި އިށީނެވެ. މިފްރާހުއާ ވާހަކަދެއްކުމަކީ ހެދޭ ގޯހެއްކަމުގައި ކެންޒާއަށް ޤަބޫލުކުރެވެއެވެ. އެހެންވިޔަސް އޭނާ ފޯނު ނެގުމާއެކު ފުލުހުންނަށް ގުޅަނީކަމުގައި ބުނެލިއެވެ. އެގެއަށް ވަދެ ކެންޒާގެ މައްޗަށް ބާރުފޯރުވުމުގެ ހައްޤެއް މިފްރާހަށް ލިބިގެންނުވެޔޭ ބުންޏެވެ. ހިތްހަމަނުޖެހުނަސް މިފަހަރު ކެންޒާ ވާހަކަދެއްކީ މަޑުމައިތިރިކޮށެވެ. އޭނާ ދިން އިންޒާރު މިފްރާހަށް ފުދުނުކަން ޔަގީނެވެ. ފުލުހުން އަތުވެއްޖެނަމަ ކެންޒާ ބޭނުންވާގޮތްވާނޭކަން އޭނާއަށް އެނގެއެވެ. ދެއަތްތިލަ މުއްކަވާލެވުނީ މިވަގުތަށް އިތުރު ގޮތެއް އޭނާއަށް ނެތްކަން ވިސްނުނީމައެވެ. ހަމީމުގެ ރުހުމުގައި އެގެއަށް ވަދެ ހުއްޓަސް، ކެންޒާގެ ކޮޓަރިއަށް އޭނާއަކަށް ނުވަދެވޭނެއެވެ. ކުށްވެރިއަކަށް ބަދަލުވާކަށް އޭނާ ނޭދެއެވެ. މަޑުމަޑުން ފަހަތަށް މިފްރާހު ޖެހުނެވެ.\n"ލައިތާއި ޔާދިންއަކީ ކާކުކަން އެނގޭ." ދޮރުފަތުގައި ހިފަހައްޓާލައިގެން ހުރެ މިފްރާހު ބުންޏެވެ. ކެންޒާ އިސްއުފުލާލި ގޮތުން އޭނާގެ ސަމާލުކަން ލިބިއްޖެކަން މިފްރާހަށް ޔަގީންވިއެވެ. ކެންޒާ އެއްޗެކޭ ބުނޭތޯ އޭނާ މަޑުކޮށްލިއެވެ. އޭނާ ނުކުންނަން އަޔަސް އަދިވެސް ގޮތް ހުސްނުވާކަން އަންގާލަން މިފްރާހު ބޭނުންވީ ކަހަލައެވެ. އެއްމިޔަކަނުން ހިނިތުންވެލުމާއެކު މިފްރާހު ގޮސް ސޯފާގައި އިށީނެވެ.\nހަލުވިކޮށް އައިސް ކޮޓަރީގެ ދޮރު ކެންޒާ ލައްޕާލިއެވެ. އިތުރަށް އޭނާ މަޑެއްނުކުރިއެވެ. އެގެއިން އޭނާ ބޭނުންވި ހުރިހާ އެއްޗެއް ފޮށްޓަށް އަޅައި ތައްޔާރުކޮށް ނިންމިއެވެ. އެއަށްފަހު ފެންވަރާލައިގެން ނުކުތެވެ. ލައިތު އަންނަންވީއިރަށް ކެންޒާ ހުރީ ފޮށި ހިފައިގެން ދޮރޯށި ކައިރިއަށް ނުކުމެއެވެ. ލައިތު ގުޅިއިރު އޭނާގެ ކާރު ކަންމަތިން އެ ގޭ މަގަށް ލަނބާލީއެވެ. ކޯލު ކެނޑުނީ ލައިތަށް ކެންޒާ ފެނުނީމައެވެ. ކާރުން މަޑުކުރުމަށްފަހު ލައިތު ފޭބިއިރު ދޮރޯށި ކައިރިއަށް ގޭތެރެއިން ނުކުތް ދެ މީހުން ފެނުނެވެ. ކެންޒާ ފޮށި ދަމަމުން ލައިތުގެ ގާތަށް އައެވެ.\n"ލައިތު..." މިފްރާހު ގޮވާލިއެވެ.\n"ފޮށި އަރުވާލަންވީނު... ހިނގާ މިތަނުން އަވަހަށް ދަމާ." ލައިތުގެ މުލައްދަނޑީގައި ހިފާލަމުން ބުނެލިއެވެ. ހީވީ އިތުރު ކަމަކަށް ލައިތުގެ ސަމާލުކަން ހުއްޓުނަ ނުދޭން ކެންޒާ މަސައްކަތްކުރަނީ ހެނެވެ.\n"އެއީ ކާކު؟" ކުރިން ނުފެންނަ ޒުވާނަކު ކެންޒާގެ ގެއިން ފެނުމުން ލައިތުއަށް ސުވާލުކޮށްލެވުނެވެ.\n"ކާރަށް އިހަށް އަރަމާ." ކެންޒާ ބުންޏެވެ.\nކެންޒާ ގޮވައިގެން ކާރަށް އެރުމާއެކު އެހިސާބުން ދާން އޭނާ ލައިތު ގާތުން އެދުނެވެ. ކާރު ފަހަތަށް ޖަހަމުން މިފްރާހަށް ލައިތު ބަލާލި ފަރުވާތެރިކަމާއެކުއެވެ. އޭނާގެ ގާތުގައި ހުރި ހަމީމަކީ ކާކުކަން ލައިތަށް މާކުރިން ވެސް އެނގެއެވެ. ކެންޒާ ގޮވައިގެން ލައިތު މިސްރާބު ޖެހީ ހުޅުމާލޭގައި ހުންނަ އޭނާގެ ޕެންޓްހައުސްއަށް އައުމަށެވެ.\n"އެއީ ކާކު؟ ފެމެލީ މީހެއްތަ؟" ކެންޒާ ހިމޭނުން އިންނަން ފެށުމުން ލައިތު އަހާލިއެވެ.\n"ހަމީމުގެ ރައްޓެއްސެއް" ދޮރުފަތުގެ ބިއްލޫރިގަނޑުން މަގުމައްޗަށް ބަލަން އިނދެ ކެންޒާ ބުންޏެވެ.\n"ރުޅި އައިސްފަ؟ އަހަރެންދެކެތަ؟" ލައިތު އަހާލިއެވެ. ކެންޒާ ނޫނެކޭ ބުންޏެވެ.\n"ކޮންފޮށްޓެއް އެއީ؟ މަންމަ ކޮބާ؟ ބޭރަށް ނުކުންނާނެކަމަށް ހީކުރީ، ބުނިންތަ އަހަރެން އަންނަކަން... މަންމައާ ވާހަކަދައްކައިފިން ދޯ، އައި ހޯޕް މަންމަ ކިޔައިދިންކަން." ލައިތު ވާހަކަދެއްކިއެވެ.\n"ހޭ!... ވާހަކަދައްކަބަލަ، ރުޅިއެއް ނާދެއޭ ބުނި، ދެން ކީއްވެފަ ތިއިންނަނީ، ކަމަކާ ވިސްނަނީތަ؟ ސޮރީއޭ... އޭރު އަންނަން ވެގެންނޭ އޮފީހުން ނުކުތީ، ސެހެރް ގުޅާފަ ބުނީމަ ގެއަށް ދާން ޖެހުނީ، މާމަގެ ގޮތް ޕެންޑާއަށް އެނގެއެއްނު، އެންމެން ތިބިއިރު އަހަރެން ވެސް އެވަގުތު ހުންނަންވާނެއެއްނު... ނައު، ގިވް މީ ޔޯ ހޭންޑް."\nލައިތު ދިއްކޮށްލި އަތުގެ ތެރެއަށް ކެންޒާގެ އަތްތިލަ ހެޔޮވަރުކޮށްލިއެވެ. ހިނިތުންވުމަކާއެކު ލައިތުގެ ތުންފަތުގައި ކެންޒާގެ އަތްތިލަ ގެނެސް ޖައްސާލިއެވެ. ލޯބިވާކަން ލައިތު ބުނެލިއެވެ. ކެންޒާއަށް ވެފައި އިން ގޮތެއް ކިޔައިދޭން އޭނާ އާދޭސްކޮށްލިއެވެ.\n"މެރީ ކުރާ ވާހަކަ މަންމަ ގާތު ދެއްކިކަން އެނގޭ." ކެންޒާ ބޭރު ބަލަން އިނދެ ބުންޏެވެ.\n"މަންމައަށް ވެސް އެނގުނީނު... ދެން ހެޕީތަ؟" ލައިތު އަހާލިއެވެ. ލަފުޒުތަކެއް ބޭނުންކުރުމުގެ ބަދަލުގައި ކެންޒާ ބޮލުގެ އިޝާރާތުން އާނއެކޭ ބުނެލިއެވެ.\nއެޕާޓްމެންޓަށް ވަދެވުމާއެކު ލައިތު އުޅުނީ ކެންޒާގެ ފޮށި ހުޅުވާށެވެ. އޭގައި ހުރި އެއްޗެއް ކެންޒާ ނުބުނާތީއެވެ. އެހިނދު ކެންޒާ ހިފީ ލައިތުގެ އަތުގައެވެ. އޭނާ ލައިތުއާ ނަޒަރު ސީދާކޮށްލިއެވެ. ކެންޒާ ކަމަކާ ދެރަވެފައިކަން އެ ހުރީ އެ ދެ ލޮލުން ފާޅުވާން ހުއްޓެވެ. ކެންޒާގެ ކޯތާފަތުގައި ދެއަތުން ލައިތު ހިފާލީ ލޯބިންނެވެ. ކިހިނެއްތޯވީ އޭނާ އަނެއްކާ ވެސް ސުވާލުކޮށްލިއެވެ.\n"އަހަރެން މިއައީ އެނބުރި ދާގޮތަކަށްނޫން... ފޮށީގަ ހުންނާނީ އަހަރެންގެ އެއްޗެހި." ކެންޒާގެ އަޑު ބަދަލުވިއެވެ.\n"ކީއްވެ؟ މަންމަ ހީކުރާނީ ކީކޭ؟" ލައިތު ހާސްވިއެވެ.\n"މިހާރުނެތް އެކަކުވެސް..." ކެންޒާ ބުންޏެވެ. ލައިތުއަށް ފަހުމެއްނުވިއެވެ. ކެންޒާގެ ބުނުމާމެދު އޭނާ ސުވާލުކުރިއެވެ. ކެންޒާގެ ކޯތާފަތުގައި ހިފައި ވަކިން ބޮޑަށް ލައިތުއާ ދިމާއަށް އެ މޫނު އުފުލާލިއެވެ. ކެންޒާގެ ދެ ލޮލުން ހަޤީޤަތް ދެނެގަންނަން ލައިތު ހޯދަންފެށި ކަހަލައެވެ.


36 ދިވެއްސަކު، ބޭސް ފަރުވާއަށް އިންޑިއަށް ދިއުމުގެ ހުއްދަދީފި 36 ދިވެއްސަކު، ބޭސް ފަރުވާއަށް އިންޑިއަށް ދިއުމުގެ ހުއްދަދީފި\n36 ދިވެއްސަކު، ބޭސް ފަރުވާއަށް އިންޑިއަށް ދިއުމުގެ ހުއްދަދީފި\nރާއްޖެއިން ފަރުވާލިބެން ނެތް ބަލިތަކަށް ބޭސް ފަރުވާ ކުރުމަށް އިންޑިއާގެ ކޯޗީއަށް ދިއުމުގެ ހުއްދަ އިންޑީއާ ސަރުކާރުން ދީފައިވާކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިޙް ހާމަކުރައްވައިފިއެވެ. ރައީސުލްޖުމްހޫރިއްޔާ ވަނީ އިންޑިއާގެ ހޯމް މިނިސްޓްރީގެ ޚާއްސަ ހުއްދައެއްގެ ދަށުން އިންޑިއާއަށް ދިވެހިން ފޮނުވުމުގެ މަސައްކަތް ކުރަމުންދަކަމަށް ވިދާޅުވެފައެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަފުޅުދައްކަވަމުން ރައީސް ވިދާޅުވީ އިންޑިއާއިކީ މިދަނޑިވަޅުގައި ހުރިހާ ގޮތަކުންވެސް ރާއްޖެއަށް އެންމެ ބޮޑު އެހީތެރިކަމެއް ވެދިން ޤައުމުކަމަށެވެ.\nއެގޮތުން ބަލިހާލު ބޮޑުވެފައިވާ 36 ދިވެއްސަކަށް ބޭސް ފަރުވާ ކުރުމަށް އިންޑިއާގެ ކޯޗީއަށް ދިއުމުގެ ހުއްދަ ދިވެހި ސަރުކާރުގެ އެދުމުގެމަތިން، އިންޑީއާ ސަރުކާރުން ދީފައިވާކަން ރައީސް ފާހަގަކުރެއްވިއެވެ. މީގެ ތެރޭގައި ކެންސަރު ބައްޔަށް ރޭޑިއޭޝަން ތެރަޕީ ބޭނުންވެފައިވާ މީހުން ހިމެނޭކަމަށްވެސް އެމަނިކުފާނު ވިދާޅުވިއެވެ. އަދި ކުރިއަށް އޮތްތަނުގައި އިތުރު ބޮޑެތި އެހީތަކެއް އިންޑިއާއިން ލިބޭނެކަމުގެ ޔަޤީންކަން އެބަ އޮތްކަމަށްވެސް ރައީސުލް ޖުމްހޫިރއްޔާ ވިދާޅުވިއެވެ.\n"އިންޑިއާއަކީ ރާއްޖޭއަށް މި ދަނޑިވަޅުގައި އެންމެ އެހީތެރިވެދިން ޤައުމު. ހުރިހާ ގޮޔަކުންވެސް. ބޯޑަރު ބަންދުވުމުން ބޭސްފަރުވާއަށް ނުދެވި ތިބި މީހުންނަށް އިންޑިއާއަށް ދިއުމަށް ހުއްދަ ދީފައިވަނީ"\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިޙް ވިދާޅުވިއެވެ.\nފެމެލީ ކެއަރ ކްލިނިކުން ބަޔަކު ޚިދުމަތް ހޯދަނީ- މި ކްލިނިކަކީ އާސަންދައިގެ ޚިދުމަތްދޭ ކްލިނިކެއް- ފޮޓޯ: ފެމެލީ ކެއަރ- ފޭސްބުކް\nކޯވިޑް-19ގެ ސަބަބުން ބަންދުކޮށްފައިވާ އިންޑިއާގެ ބޯޑަރުތައް އަދި ހުޅުވާފައެއް ނުވެއެވެ. އެހެންނަމަވެސް ދިވެހިންނަށް އިންޑިއާއަށް ދަތުރުކުރެވޭނެ މަގު ފަހި ކޮށްދިނުމަކީ ރާއްޖެއާއި އެޤައުމާ މެދުގައި އޮތް ޒަމާންވީ ވަރުގަދަ ގުޅުން ހާމަކޮށްދޭކަމެއްކަން ރައީސްވަނީ ފާހަގަކުރައްވާފައެވެ.\nރާއްޖެއިން ފަރުވާލިބެން ނެތް، ބޮޑެތި ބަލިތަކަށް ބޭސްފަރުވާކުރަން ޖެހޭ މީހުންނަށް އިންޑިއާއިން ފަރުވާ ކުރުމަށް އިންޑިއާ ސަރުކާރުން ރާއްޖެއަށް ޚާއްސަ ހުއްދައެއް ދެއްވިކަމަށްޓަކައި އިންޑިއާގެ ބޮޑުވަޒީރު ނަރެންދްރަ މޯދީއަށާއި، ޚާރިޖީ ވަޒީރު ޑރ.އެސް ޖައިޝަންކަރަށާއި ރާއްޖޭގައި ހުންނަ އިންޑިއާގެ ހައިކޮމިޝަނަށް ރާއްޖޭގެ ފޮރިން މިނިސްޓަރ އަބްދުﷲ ޝާހިދު ވަނީ ޝުކުރު އަދާކުރައްވާއެވެ.\nފޮރިން މިނިސްޓްރީން މަޢުލޫމާތުދެއްވާގޮތުގައި އިންޑިއާގެ ހޯމް މިނިސްޓްރީގެ ޚާއްސަ ހުއްދައެއްގެ ދަށުން، 36 ދިވެހިން އަންނަ ހަފްތާގައި އިންޑިއާއަށް ގެންދިޔުމަށް އާސަންދަ ކުންފުންޏާ ގުޅިގެން ދަނީ މަސައްކަތްކުރަމުންނެވެ.


Bridge mathee hingee maaramaareeeh noon, fuluhunge thamreen eh!\nބްރިޖުމަތީ ހިނގީ މާރަމާރީއެއް ނޫން، ފުލުހުންގެ ތަމްރީނެއް!\nބްރިޖު މަތީ މާރަމާރީ ހިންގާ ވީޑިއޯއެއް\nބްރިޖު މަތީގައި ދަތުރު ކުރަމުން ދިޔަ ބަހެއް ހުއްޓުވާ ބަޔަކު މީހުން މަރަމާރީ ހިންގަން އުޅުން ވިޑިއޯއިން ފެންނަނީ ފުލުހުން ހިންގި ތަމްރީނެއް ކަމަށް އެ އިދަރާއިން ބުނެފި އެވެ.\nސޯޝަލް މީޑިއާގައި މިހާރު ދައުރުވަމުންދާ ވީޑިއޯއިން ފެންނަނީ މިިދިޔަ ހޮނިހިރު ދުވަހު ބަޔަކު މީހުން ބްރިޖުން ދަތުރު ކުރަމުން ދިޔަ ބަހެއް ހުއްޓުވާ މާރަމާރީ ހިންގަން އުޅުން މަންޒަރެވެ. ބަސް ހުއްޓުވި މީހުންގެ ތެރެއިން ދެ އަންހެނުންނާއި ދެތިން ފިރިހެނުން ވެސް ހުއްޓެވެ. އެ މީހުން ތިބީ ދަނޑިބުރިތައް ހިފައިގެން ހަޅޭއްލަވާ އަޑު އެ ވީޑިއޯއިން އިވެ އެވެ.\nބްރިޖު މަަތިން ދިޔަ އެހެން މީހަކު އެ މަންޒަރު ވީޑިއޯކޮށް ސޯޝަލް މީޑިއާއަށް އަޕްލޯޑު ކުރުމާއެކު ގިނަ ބަޔަކު ކަންބޮޑުވުން ފާޅު ކުރަމުން އެބަ ދެއެވެ. ސެކިއުރިޓީ ނުބެލެހެއްޓުމާއި ބިރުވެރި މާހައުލެއްގެ ގޮތުގައި ސިފަ ކުރަމުން އެބަދެ އެެވެ.\nއެ މައްސަލާގައި ފުލުހުންގެ ބަހެއް ހޯދުމަށް ގުޅުމުން ފުލުހުންގެ މީޑިއާ އޮފިޝަލް ވިދާޅުވީ ބްރިޖު ހިނގީ ފުލުހުން ހިންގި ހާއްސަ ތަމްރީނެއް ކަމަށެވެ. އެއީ އިންތިހާބުގެ ދުވަސްވަރާއި އިންތިހާބަށް ފަހު ދިމާވެދާނެ ހާދިސާތައް ބަލާފައި އެކަންކަމަށް ތައްޔާރުވުމުގެ ގޮތުން ފުުލުހުން ކުރިޔަށް ގެންދިޔަ ތަމްރީންތަކެއް ކަމަށެވެ.\n"މިއީ ހަމައެކަނި މާލޭގައި ހިންގި ހަރަކާތެއް ނޫން، ރާއްޖޭގެ ހުރިހާ ސަރަހައްދެއްގައި ވެސް އެކަންތައް ކުރިޔަށް ދިޔަ،" އޮފިޝަލް ވިދާޅުވި އެވެ.\nފުލުހުން ބުނީ މިދިޔަ ހަފްތާ ބުދަ ދުވަހު ފެށިގެން ކުރިޔަށް ގެންދިޔަ އެ ތަމްރީންތައް މިހާރު ކާމިޔާބު ކަމާއެކީ ނިންމާލާފައިވާ ކަމަށެވެ.\nބްރިޖްގެ ބައެއް ލޭން މިރެ އާއި މާދަމާރޭ ބަންދުވާނެ


Crystal Ge Perfume Oud Al Sabaya In Nerenee - Vaguthu\nކްރިސްޓަލްގެ ޕާފިއުމް އޫދް އަލް ސަބާޔާ އިން ނެރެނީ\nރާއްޖޭގެ އެންމެ ފުރަތަމަަ އަދި އެންމެ މަގްބޫލު އަތަރް ބްރޭންޑް ކަަމަށްވާ އޫދް އަލް ސަބާޔާ ކްރިސްޓަލް ބައި އޯއޭއެސްގެ ނަމުގައި އާ ޕާފިއުމެއް ނެރެން ތައްޔާރުވެއްޖެއެވެ.\nއޫދް އަލް ސަބާޔާއަކީ ރާއްޖެއަށް އަމިއްލަ އަތަރާއި، ޕާފިއުމް، ލޯޝަނާއި، އެއާ ފްރެޝްނާ ފަދަ އުފެެއްދުންތައް ނެރެ އެތައް ބައެއްގެ މަގްބޫލުކަން ހޯދާފައިވާ ބްރޭންޑެކެވެ. އެ ބްރޭންޑްގެ އެތައް އުފެއްދުމެއް މިހާރުވެސް ރާއްޖޭގެ އެކި ކަންކޮޅުތަކުންވެސް ލިބެއެވެ.\nއޫދް އަލް ސަބާޔާއިން މިއަދު ހަވީރު 16:00 ގައި ނެރޭ ކްރިސްޓަލް ބައި އޯއެސްގެ ޕާފިއުމަކީ ފިރިހެނުންނަށް ހާއްސަ ޕާފިއުމެކެވެ. މި ޕާފިއުމްގެ އަތަރު މިދިޔަ މަސް ތެރޭގައި އޫދް އަލް ސަބާޔާއިން ވަނީ ރާއްޖެ އަށް ނެރެފައެވެ. އަދި މި އަތަރުން ވަރަށް މީރުވަސް ދުވާކަމަށް މިހާރުވެސް ގިނަބަޔަކު ބުނެމުން ދެއެވެ.\nމި އަތަރަކީ 2016 ވަނަ އަހަރުގައި އޫދް އަލް ސަބާޔާއިން ރާއްޖެއަށް ނެރުނު ފިރިހެނުންނަށް ހާއްސަ ކޮލެޓީ މޮޅު އަތަރެއް ކަމަށްވާ ސިލްކް ވުޑާއި، އަދި މިދިޔަ ނެރުނު ކޮލެޓީ އަތަރެއް ކަމަށްވާ އެބްސެލިއުޓް ސަބާޔާއަށްވުރެވެސް ކޮލެޓީ އަތަރެކެވެ.\nމި އަތަރުގެ ޕާފިއުމް މިއަދު ހަވީރުން ފެށިގެން މާލެ މިރިޔަސް މަގުގައި ހުންނަ މައި ފިހާރަ އާއި ހުޅުމާލެ ނިރޮޅުމަގު ގޯޅި ދޭއްގައި ހުންނަ އައުޓްލެޓުން ލިބެން ހުންނާނެއެވެ. އަދި ގއ. ވިލިނގިލީގައި ހުންނަ އޫދް އަލް ސަބާޔާގެ ޕާޓްނަރ ފިހާރަ ކަމަށް ދި ރިވުއެސް ފިހާރައިން ލިބެން ހުންނާނެއެވެ.\nއޫދް އަލް ސަބާޔާއަށް ގުޅޭނެ ނަމްބަރަކީ 9495757 އެވެ. އަމިއްލަ އުފެއްދުންތަކާއި މަޝްހޫރް ބްރޭންޑްތަކުގެ ފަހުގެ އަތަރާއި ޕާފިއުމް އަބަދުވެސް އޫދް އަލް ސަބާޔާއިން ލިބޭކަން ފާހަގަކޮށްލަން ޖެހެއެވެ.\nއޫދް އަލް ސަބާޔާގެ މާލެ ފިހާރަ ރިނޮވޭޝަނަކަށްފަހު ހުޅުވައިފި، މިހާރު ހުންނާނީ ވަރަށް މޮޑާންކޮށް!\nއޫދް އަލް ސަބާޔާ "ހިޔާ މަދަހަ މުބާރާތް 1443"ގެ އެއްވަނަަ ފިރާޝާއަށް\nމަދަހަ މުބާރާތެއްގައި ގައިދީއަކު ބައިވެރިވެ ބޮޑު ކާމިޔާބީއެއް ހޯދައިފި


ދޮންބައްޕައެއް ކުޑަ ކުއްޖަކާ ބެހޭތާ ތިން އަހަރު، އެއްވެސް އަދަބެއް ނުދެވޭ! | Jazeera\tދޮންބައްޕައެއް ކުޑަ ކުއްޖަކާ ބެހޭތާ ތިން އަހަރު، އެއްވެސް އަދަބެއް ނުދެވޭ! - Jazeera\nދޮންބައްޕައެއް ކުޑަ ކުއްޖަކާ ބެހޭތާ ތިން އަހަރު، އެއްވެސް އަދަބެއް ނުދެވޭ!\nޢަލީ ޔާމީން August 20, 2019 61 views0\nދޮން ބައްޕައެއް 13 އަހަރުގެ ކުއްޖަކާ ބެހުނު މައްސަލައެއް ފެންމަތިވެއްޖެއެވެ.\nއާއްމު ފަރާތަކުން މި މައްސަލައާއި ބެހޭގޮތުން ޓްވީޓްތަކެއް ކޮށްފައިވާއިރު، މި ފަރާތުން ބުނެފައިވަނީ، 13 އަހަރުގެ ކުއްޖަކަށް ދޮންބައްޕަގެ ފަރާތުން ޖިންސީ ގޯނާ ލިބެމުންފާ މައްސަލައެއް ޖުލައި މަހުގެ 29 ވަނަ ދުވަހު ރިޕޯޓް ކޮށްފައިވާނެކަމަށެވެ.\nއެ ފަރާތުން ހާމަކޮށްފައިވާ ގޮތުގައި މި ކުޑަކުއްޖާއަށް ދޮންބައްޕަގެ ފަރާތުން ޖިންސީ ގޯނާ ލިބެމުން އަންނަތާ މިހާރު ވަނީ ތިން އަހަރުވެފައެެ.\nމި މައްސަލަ ރިޕޯޓުކުރިތާ އަނެއްދުވަހު އެ ފަރާތުގެ ބަޔާން ދީފައިވާއިރު، އޭގެ އަނެއްދުވަހު ކުޑަކުއްޖާގެ ބަޔާންވެސް ދީފައިވާކަމަށް އެ ފަރާތުން ބުނެފައިވެއެވެ.\nއަދި މައްސަލަ ތަހުގީގު ކުރަން އޭގެ އަނެއްދުވަހު އޮފިސަރެއް ހަމަޖައްސައިދޭނެ ކަމުގެ ޔަގީންކަން ފުލުހުން ދިން ނަމަވެސް އެ މައްސަލަ ފައިލް ކޮށްފައިވާ ކަމަށް ބުނެ 119 އިން އޭނާއަށް މެސެޖެއް ލިބުނު ކަމަށް އޭނާ ބުނެފައިވެއެވެ.\nމި މައްސަލަ ފުލުހުންނަށް ހުށައެޅިތާ މިހާރު 21 ދުވަސް ވެފައިވާއިރު، ފުލުހުންގެ ފަރާތުން އެއްވެސް ކުރިއެރުމެއް ނުފެންނަ ކަން އެފަރާތުން ފާހަގަކުރެއެވެ.\nކުޑަކުދިންނަށް ޖިންސީ ގޯނާކުރުމުގެ މައްސަލަތަކަކީ ފުލުހުން ސީރިއަސް މައްސަލަތަކެއްގެ ގޮތުގައި ބަލަމުން އަންނަ މައްސަލަތަކެކެވެ. އަދި މި ފަހަކަށް އައިސް ކުޑަކުދިންނަށް ކުރާ ޖިންސީ ގޯނާގެ މައްސަލަތައް ވަނީ އިތުރުވެފައެވެ.


SunOnline: 2026 vana aharuge World cup baavvaanee America, Mexico adhi Canada gai!\n2026 ވަނަ އަހަރުގެ ވޯލްޑް ކަޕް ބާއްވާނީ އެމެރިކާ، މެކްސިކޯ އަދި ކެނެޑާގައި!\nމުޙައްމަދު ޝަމްޢޫން 13 Jun 2018, 16:21\nރަޝިޔާގައި ކުރިއަށްދާ ފީފާގެ ކޮންގްރެސް --- ފޮޓޯ/ އޭޕީ\n2026 ވަނަ އަހަރު ވޯލްޑް ކަޕް ބާއްވާނީ އެމެރިކާ، މެކްސިކޯ އަދި ކެނެޑާގައި ކަމަށް މިހާރު ރަޝިޔާގެ މޮސްކޯގައި ކުރިއަށްދާ ފީފާ ކޮންގްރެސްއިން ފާސްކޮށްފިއެވެ.\nފީފާ ވޯލްޑް ކަޕް 2026 ބާއްވާނީ އުތުރު އެމެރިކާގެ ތިން ގައުމެއް ކަމަށްވާ އެމެރިކާ، މެކްސިކޯ އަދި ކެނެޑާގައި ކަމަށް ފާސްކުރީ މިހާރު ކުރިއަށްދާ ފީފާގެ ކޮންގްރެސްގައި ނެގި ވޯޓުގެ 67 ޕަސެންޓް ވޯޓު ކާމިޔާބުކޮށްގެންނެވެ. ވޯލްޑް ކަޕް ހޯސްޓު ކުރުމަށް އުތުރު އެމެރިކާގެ ޖޮއިންޓް ބިޑާ ދެން ވާދަކުރީ މޮރޮކޯއެވެ.\nމެމްބަރު ގައުމުތަކުގެ ތެރެއިން 134 ވޯޓް އުތުރު އެމެރިކާގެ ބިޑަށް ލިބިފައިވާ އިރު، މޮރޮކޯ އަށް ލިބުނީ 65 ވޯޓެވެ. އަދި އެއް ގައުމުން ވަނީ ވޯޓުގައި ބައިވެރިނުވެ ދޫކޮށްލައިފައެވެ.\nރަޝިޔާގައި ކުރިއަށްދާ ފީފާގެ 68 ވަނަ ކޮންގްރެސްގެ އެންމެ ހާއްސަ ކަމަކީވެސް 2026 ވަނަ އަހަރު ވޯލްޑް ކަޕް ބާއްވާ ގައުމު ކަނޑައެޅުމަށް މެމްބަރު ގައުމުތަކުގެ މެދުގައި ވޯޓު ނެގުމެވެ. މިއީ މެމްބަރު ގައުމުތަކަށް ވޯލްޑް ކަޕް ބާއްވާ ގައުމު ކަނޑައެޅުމަށް މެމްބަރު ގައުމުތަކުގެ މެދުގައި ވޯޓު ނެގި ފުރަތަމަ ފަހަރެވެ. ވޯލްޑް ކަޕް ބޭއްވެމަށް ބިޑް ކުރާ ގައުމުތަކުން ހުށަހަޅާ ޕްރޮޕޯސަލަށް މީގެކުރިން ވޯޓު ދެނީ ހަމައެކަނި ފީފާގެ އެގްޒެކެޓިވް ކައުސިލުން އެކަންޏެވެ.\nރާއްޖޭގެ ފުޓުބޯޅަ އިދާރާގެ އިސްވެރިންވެސް ފީފާގެ ކޮންގްރެސްގައި ބައިވެރިވެފައިވާ އިރު، އެ އިދާރާގެ ފަރާތުން ބައިވެރިވަނީ އެފްއޭއެމްގެ ރައީސް ބައްސާމް އަދީލް ޖަލީލާއި ޖެނެރަލް ސެކްރެޓަރީ ހުސައިން ޖަވާޒެވެ.


Film thakun lava aai neshumuge sagaafaiy dhanee fanduvamun: Farah | Mihaaru\nފަރާ އިންޓަވިއު ދެނީ\nފިލްމުތަކުން ލަވަ އާއި ނެށުމުގެ ސަގާފަތް ދަނީ ނެތެމުން: ފަރާ ޚާން\n13 ސެޕްޓެމްބަރ 2017 - 06:582comments\nބޮލީވުޑް ފިލްމުތަކުގެ ވާހަކަ އަތުވެއްޖެނަމަ ކޮންމެ މީހަކަށް ވެސް ސިފަ ކުރެވޭނީ ލަވަ ކިއުމާއި ނެށުމުގެ މަންޒަރުތަކެކެވެ. ނަމަވެސް ޒަމާނުއްސުރެ ހިންދީ ފިލްމުތަކުގައި ހިމެނިފައިވާ ލަވަ ކިއުމާއި ނެށުމުގެ ސަގާފަތް ފަނޑުވަމުންދާ ކަމަށް، މަޝްހޫރު ޑާންސް މާސްޓާ އަދި ފިލްމު ޑައިރެކްޓަރު ފަރާ ޚާން ބުނެފި އެވެ. އޭނާ ބުނީ މިހާރު ލަވަތައް ގިނައިން ހުންނަނީ ބެކްގްރައުންޑްގައި ކަމަށެވެ.\nމިހާރަކަށް އައިސް ލަވަތައް ކޯރިއޯގްރާފް ނުކޮށްދެނީ ވެސް ހިތްހަމަޖެހޭ ކަހަލަ ފުރުސަތުތައް ނުލިބޭތީ ކަމަށް ފަރާ ބުންޏެވެ.\nއޭނާ ބުނި ގޮތުގައި ފިލްމުތަކުގައި ލަވަ ކިޔުމާއި ނެށުމުގެ ބައިތައް ނެތުމަކީ ނުވަތަ މަދުވެގެން ދިއުމަކީ އެއްގޮތަކުން ބަލާއިރު ރަނގަޅު ކަމެކެވެ. އަނެއް ގޮތަކުން ބަލާއިރު ގޯސް ކަމެކެވެ.\n"އަހަންނަށް ހީވަނީ ނެށުމާ ބެހޭ ފިލްމެއް އުފައްދަންޏާ ނޫނީ މިހާރު ކޮންމެހެން ނެށުމާއި ލަވަކިއުމަކީ ފިލްމުތަކުގައި ހިމަނާ ކަމެއް ނޫންހެން. އެ ސަގާފަތް މިހާރު ދަނީ އުވެމުން. މިހާރު ލަވަތައް އިވެނީ ގިނައިން ބެކްގްރައުންޑުން،" ފަރާ ބުންޏެވެ.\nޕްރެސް ޓްރަސްޓް އޮފް އިންޑިއާއާ ވާހަކަ ދައްކަމުން ފަރާ، 52، ބުނި ގޮތުގައި ފިލްމުތަކުގައި ލަވަ އާއި ނެށުންތައް ހިމެނުމުގައި ހިތްހަމަޖެހޭ ކަންތައްތަކަކާއި ހިތްހަމަނުޖެހޭ ކަންތައްތަކެއް ވެސް އެބަހުއްޓެވެ. ހިތްހަމަޖެހެނީ ހިންދީ ފިލްމު ބަލާ މީހުންގެ ރަހަތައް ބަދަލުވާކަން އެނގޭތީ އެވެ. ހިތްހަމަ ނުޖެހެނީ ޒަމާނުއްސުރެ، ލަވަ އާއި ނެށުމަކީ ހިންދީ ފިލްމުތަކުގެ ހުންނަ އެއްޗަކަށް ވެފައި އެކަން އުވިގެން ދާތީ އެވެ. ހޮލީވުޑަށް ވުރެ ކުރީގައި ބޮލީވުޑަށް އޮވެވެނީ ނެށުމާއި ލަވަކިއުން ހިމެނޭތީ ކަމަށް ފަރާ ބުންޏެވެ.\nކުރީގެ މަޝްހޫރު ލަވަތައް އަލުން ބަދަލުކޮށްގެން މިހާރު ފިލްމުތަކުގައި ހިމަނަމުންދާތީ އެއީ ވެސް ރަނގަޅުކަމެއް ކަމަކަށް ފަރާ ނުދެކެ އެވެ. "ހަމްމާ ހަމްމާ"، "ތައްމާ ތައްމާ"، "އޫންޗީހެ ބިލްޑިންގް" ފަދަ ލަވަތައް އަލުން އުފައްދާފައިވާ ގޮތް އެއްގޮތަކަށް ވެސް ކަމު ނުދާ ކަމަށް ފަރާ ބުންޏެވެ.\nފަރާ ގަބޫލުކުރާ ގޮތުގައި މިހާތަނަށް އުފައްދާފައިވާ މިފަދަ ހުރިހާ ލަވަ ތަކަކީ ވެސް އޮރިޖިނަލް ލަވައަށް ވުރެ މާ ހުތުރުކޮށް ކިޔައި އަދި ނަށާފައިވާ ލަވަތަކެވެ. އޮރިޖިނަލް ލަވައަށް ވުރެ މޮޅަށް އެއްވެސް ލަވައެއް އުފައްދާފައި އޮތްނަމަ އޭނާ ޝަކުވާ ނުކުރީސް ކަމަށް ފަރާ ބުންޏެވެ.\nފަރާ މިހާރު ތައްޔާރުވަނީ ސްޓާ ޕްލަސް އިން އަލަށް ފަށަން ތައްޔާރުވަމުންދާ ޝޯ "ލިޕް ސިންގް ބެޓްލް" އަށެވެ. މިއީ ބައިނަލްއަގުވާމީ ގޮތުން ވަރަށް ބޮޑު މަޝްހޫރުކަމެއް ހޯދާފައިވާ "ލިޕް ސިންކް ބެޓްލް"ގެ އިންޑިޔާ ވާޝަން އެވެ. މި ޝޯގައި ބޮލީވުޑާއި ޓީވީ ތަރިންނާއި ކުޅިވަރުގެ ފަންނާނުން ކުޖޯޑު ޖޯޑަށް ބައިވެރިވާނެ އެވެ. އަދި ކުރީގެ ހިންދީ ފިލްމުތަކުގެ ލަވަތަކަށް އަނގަ ހަރަކާތްކުރަމުން ނަށާނެ އެވެ.\nއިތުރު ލިޔުންތައް ބޮލީވުޑް ފަރަހަ ހާން


Aa viyafaarieh fashan dhe million rufiyage ehee\nއާ ވިޔަފާރިއެއް ފަށަން ދެ މިލިއަން ރުފިޔާގެ އެހީ ބީއެމްއެލްއިން ދޭން ވަނީ ނިންމައިފައި-- ފޮޓޯ/ ބީއެމްއެލް\nއާ ވިޔަފާރިއެއް ފަށަން ނުވަތަ މިހާރު ހިނގަމުންދާ ވިޔަފާރިއެއް އިތުުރަށް ތަރައްގީ ކުރަން ދެ މިލިއަން ރުފިޔާގެ އެހީ ދޭން ބީއެމްއެލްއިން ނިންމައިފި އެވެ.\nމިއީ މިއަހަރު ނޮވެމްބަރު މަހު ފާހަގަކުރާ ބީއެމްއެލްގެ 40 ވަނަ އަހަރީ ދުވަހާ ގުޅިގެން ތައާރަފްކުރި ސްޓާޓަޕް ގްރާންޓެއް ދަށުން ދޭ އެހީ އެކެެވެ.\nމި އެހީ ދޭނީ ރާއްޖޭގައި އަލަށް ވިޔަފާރި އެއް ފެށުމަށް ނުވަތަ ހިންގަމުންދާ ވިޔަފާރިއެއް ކުރިއެރުވުމަށް ވިޔަފާރި ޕްލޭންތައް ހުށަހަޅާ ފަރާތްތަކުގެ ތެރެއިން ހޮވާލެވޭ ހަތަރު ވިޔަފާރިއަކަށެވެ. މީގެ ތެރެއިން ކޮންމެ ވިޔަފާރިއަކަށް 500،000 ރުފިޔާގެ ހިލޭ އެހީ ދޭނެ އެވެ.\nބީއެމްއެލްގެ ސީއީއޯ ޓިމް ސޯޔާ ވިދާޅުވީ ވިޔަފާރި ސްޓާޓަޕް ގްރާންޓާއެކު ބޭންކުން ވިޔަފާރިތަކަށް އެހީ ފޯރުކޮށްދީ ރާއްޖޭގެ ސްޓާޓަޕް ވިޔަފާރިތަކާއި ބީއެމްއެލްއާ އޮތް ގުޅުން އިތުރަށް ހަރުދަނާވެގެންދާނެ ކަމަށެވެ. އަދި މި ޕްރޮގްރާމުގެ ސަބަބުން ސްޓާޓަޕް ކޮމިއުނިޓީ މެދުވެރިކޮށް ވަޒީފާތައް އުފައްދައިދީ އިތުރު ފުރުސަތުތައް ލިބުމަށް މަގުފަހިވެ މުޖުތަމައަށާއި އިގްތިސާދީ ވެއްޓަށް ހެޔޮ ބަދަލެއް ގެނެސްދޭނެ ކަމަށެވެ.\nޓިމް އިތުުރަށް ވިދާޅުވީ ވީހާވެސް ގިނަ އަމިއްލަ ފަރުދުންނާއި ވިޔަފާރިތަކުން މި ފުރުސަތުގެ ބޭނުން ހިފާނެ ކަމަށް އުއްމީދު ކުރައްވާ ކަމަށެވެ.\nސްޓާޓަޕް ގްރާންޓަށް އެޕްލިކޭޝަން ފޮނުމުގެ ސުންގަޑިއަކީ 16 މާރިޗް 2022 ދުވަހުގެ ރޭ 12:00 ގެ ކުރިންނެވެ. އެޕްލިކޭޝަން، އަދި ޝަރުތުތަކާއި ޕްރޮސެސް އާ ބޭހޭ އިތުރު މައުލޫމާތު ބޭންކުގެ ވެބްސައިޓް އިން ލިބޭނެ އެވެ.\nބީއެމްއެލްއަށް 40 އަހަރު ފުރުން ފާހަގަކުުރުމަށް ކޮންމެ މަހަކު ހަރަކާތްތައް ހިންގަން ވަނީ ނިންމައިފަ އެވެ.


BREAKING NEWS: Beynunvanee Narath Ge Bill Veehaives Avahah Faaskuran - MDP - Vaguthu\nއެމްޑީޕީ ސަޕޯޓަރުންތަކެއް - ވަގުތު އިމޭޖެސް: އިބްރާހިމް ޝާބިލް\nނަފްރަތުގެ ކުށް މާނަކުރުމަށް ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ ބިލް ވިހައިވެސް އަވަހަށް މަޖިލީހުން ފާސްކުރަން ބޭނުންވާ ކަމަށް އެމްޑީޕީ އިން ބުނެފިއެވެ.\nފާޑުކިޔުންތައް އަމާޒުވެފައިވާ ބިލާއި ގުޅޭ ގޮތުން އެމްޑީޕީ އިން ދެންމެ ނެރުނު ބަޔާނެއްގައި ބުނީ އެބިލް މަޖިލީހަށް ހުށަހަޅުއްވާފައިވަނީ ދީން ހަތިޔާރަކަށް ބޭނުންކޮށްގެން، މުސްލިމުންގެ ބޮލުގައި ދީނާއި ގުޅުވައި ތަފާތު ލޭބަލްތައް އަޅުވައި، މުޖުތަމައުގައި ވަކިވަކި ފަރުދުންނާއިމެދު ނަފްރަތު އުފައްދައި، އާޚިރު ނަތީޖާއެއްގެ ގޮތުން، އެމީހުންގެ ލޭ ހުއްދަކަމަށް ބަޔަކަށް ޤަބޫލުކުރެވި، އެމީހުން މަރައި އަދި، ގެއްލުވާލުމުގެ ހާދިސާތަކެއް ދިވެހިރާއްޖޭގައި ހިނގާފައިވާތީ، ނަފްރަތުގެ އަމަލުތަކަކީ ޖިނާއީ ކުށެއްގެ ގޮތުގައި ކަނޑައެޅުމުގެ ބޭނުމުގައި ކަމަށެވެ.\nމި ބިލު ފާސްކުރުމަކީ ދިވެހިރާއްޖޭގެ ޤާނޫނު އަސާސީއިން ކޮންމެ ފަރުދަކަށްވެސް ލިބިގެންވާ ނަފްސު ރައްކާތެރިކުރުމާއި، ދިރިހުރުމުގެ ހައްޤު ކަށަވަރުކުރުމަށް ނުހަނު މުހިއްމު ކަމެއްކަމަށް ދެކޭކަމަށް ވެސް އެމްޑީޕީން ބުންޏެވެ.\n"ނަމަވެސް، މި ބިލު ރައްޔިތުންގެ މަޖިލީހަށް ފޮނުވި ހިސާބުން ފެށިގެން މި ބިލާ މެދު ރައްޔިތުންގެ ހިތްތަކުގައި ނުބައި ޝުއޫރުތަކެއް އުފައްދައި، މި ބިލަކީ ދީނާއި ޚިލާފު ބިލެއްކަމަށް ރައްޔިތުންނަށް ވިސްނަދޭން ބަޔަކު މީހުން ކުރަމުން ގެންދާ ނުރައްކާތެރި މަސައްކަތް މި ޕާޓީއިން ހަރުއަޑުން ކުށްވެރިކުރަމެވެ. އަދި މި ބިލަށް ތާއިދުކޮށް ރައްޔިތުންގެ ތެރެއިން ވަރަށް ގިނަ ބަޔަކު ޕެޓިޝަނެއްގައި ސޮއިކުރަމުންދާ މި ދަނިޑިވަޅުގައި، މި ބިލާއި ދެކޮޅަށް ޕެޓިޝަނެއް ހަދައި، އެ ޕެޓިޝަނަށް ނެތް ތާއީދެއް އޮތްކަމަށް ދެއްކުމަށް ހީލަތްތެރި އުކުޅުތައް ބޭނުންކުރާކަމީ މި ޕާޓީއިން ކަންބޮޑުވާ ކަމެކެވެ." އެމްޑީޕީގެ ބަޔާނުގައި ބުންޏެވެ.\nއެމްޑީޕީން ބުނީ އެޕާޓީން އ އެދެނީ ވީހާވެސް އަވަހަކަށް މި ބިލު ރައްޔިތުންގެ މަޖިލީހުން ފާސްކޮށް، ދީނާއި ގުޅުވައިގެން، މުޖުތަމައުގައި ވަކިވަކި ފަރުދުންނާމެދު ނަފްރަތު އުފެއްދުމުގެ އަމަލުތަކަށް ނިމުމެއް ގެންނާށެވެ. އަދި ކޮންމެ ރައްޔިތަކަށްވެސް، އަމިއްލަ ނަފްސުގެ ރައްކާތެރިކަން އޮތް ތަނެއްގެ ގޮތުގައި މި ގައުމު ބިނާކުރުމަކީ އެމްޑީޕީގެ އެންމެ އިސް އެއް އަމާޒު ކަމަށް ވެސް އެޕާޓީން ބުންޏެވެ.\nނަފްރަތު ބިލް އަވަހަށް ފާސްކުރަން އެމްޑީޕީން ބޭނުންވާކަން ހާމަކުރަން ނެރުނު ބަޔާނުގައި ބިލަށް އެއްވެސް ބަދަލެއް ގެންނާނެ ކަމަށް ބުނެފައެއް ނުވެއެވެ. އެހެންކަމުން މިހާރު ގިނަ ބަޔަކު ގޮވާލަމުންދާ ގޮވާލުންތަކާއި އެއްގޮތައް ބިލް އިސްލާހް ކުރާނެކަމަކަށް ނުބެލެވެއެވެ.\nގިނަ ބަޔަކު ކަންބޮޑުވުން ފާޅުކުރަމުން އަންނަނީ އިސްލާމްދީނާއި ހިލާފަށް އުޅޭ މީހަކާއި ދިމާއަށް އެއީ އިސްލާމްދީނާއި ހިލާފަށް އުޅޭ މީހެކޭ ބުނުމަކީ ޖިނާއީ ކުށެއް ކަމަށް ކަނޑައަޅަން ބިލްގައި ހިމަނާފައި އޮތުމުންނެވެ.\nޖޫން 22, 2021 00:05\nإن شاء الله ބިލު ހެރޭނީ ފާސްކުރާ މީހުންގެ ލޮލަށް\nޖޫން 22, 2021 00:08\nބޭނުންވަނީ ލާދީނީ އެމްޑީޕީ ވީހާވެސް އަވަހަކައް ވެރިކަމުން ދުރުކޮއް ޝަރީއަތައް ގެންދަން.\nޖޫން 22, 2021 00:10\nމެސެޖު ވަރައް ސާފު. މިއީ ރައްޔިތުން އެދޭ ގޮތައް ވެރިކަން ކުރަންޝޭ ކިޔައިގެން އުޅުނަސް އަމިއްލަ އެޖެންޑާގައި އުޅޭ ބައެއް. ލާދީނީ މުޖޫ ނައީމާއަ ލާދީނީ ޝަހިންދާ އާއި ލާދީނީ ނަށީދުގެ ވިސްނުން ސާފު ނުވެ އޮއިތް މީހަކަށްވެސް މިވަރުން ވިސްނެންވާނެ\nޖޫން 22, 2021 00:21\nލާދީނީކަން ފޮރުވަން ބިލުހަދައިގެން ތިހެން ތިބޭކައް ލާހިކު ކުޅަދާނައެއް ކަލޭމެންނަކައް.. އަހަރެމެންނަކީ މުސްލިމުން.. މިތާގަ ތިހެން ދީނައް ފުރައްސާރަކުރާކައް ބައިގަނޑު ހަދައިގެން ތިބެވެނާނުދާނަން.. ދޭބަލަ މަހައް.\nޖޫން 22, 2021 00:55\nރަގަޅު ވާހަކައެއް ހުދުމުހުތާރުކަމާއެކު ތިކަންކުރާނެ ތިނޫނަސްކިތަންމެ ކަމެއް ތިޔަފިކުރުގަ އެޖެންޑާގަ އެބަ އޮތް މަގުސަދަކީ ލިބިފަ ތިއޮތް ބާރުގެ ބޭނުންކޮއް ރައްޔިތުން އަތައް 2023 ގެ ވޯޓުކަރުދާސްކޮޅުވެސް އެރިޔަނުދިނުން އަދި އިސްލާމް މައިނޯރެޓީއަެްހެދުމަެްހިންގާ ޕުރޮޕެގެންޑާ ބޭރުގެ އެހީ އާއެކު ހިންގާ ނިންމާލުން މިހާރު ތިގެންދަނީ ރައްޔިތުންނައްބިރުދައްކަމުން...\nޖޫން 22, 2021 01:14\nތިޔަ ބިލްވާނީ އު ފެ\nދުމުގަ ވެސް ބާތިލް ގާނޫނަކަށް.ސަބަބަކީ ގާނޫނުއަސާސި އާ ހިލާ ފް ވީމަ.ގާނޫނުއސާސީގަ ބުނޭ ގާނޫނު އަސާސީ އާ ހިލާ ފް ނަމަ ބާތިލް ކަމަށް. ގާނޫނު އަސާސީ އާ ހިލާ ފް ވާގޮތަކީ ތިޔަބިލް އިސްލާމްދީނާ ހިލާ ފް ވާތީ\nޖޫން 22, 2021 08:08\nއިސްލާމް ދީނުގަ ބަނގު ރާ، އޫރުމަސް ވިއްކުން އަދި ރިބާ ހ ހުއްދަ ވީމަތަ އކަން އެކުރަނީ.\nޖޫން 22, 2021 01:21\nތިޔަ ބިލަކީ އިސްލާމްދީނަށް ފުރައްސާރަ ކުރެވޭ ބިލަކަށްވުމުން ވޯޓް ދޭ އެންމެން ނަކީ މުސްލިމުންތޯ ކާ ފަރުންތޯ ސުވާލު އު ފެދޭ .ޢައްތައުބާ ސޫރަތުގެ 66،65 ބުނާގޮތުން ދީނަށް ފުރައްސާރަ ކުރާމީޙުންނަކީ މުސްލިމުންނެއްނޫން\nޖޫން 22, 2021 01:28\nމަޖިލީހުގެ ސަބަބުން ގައުމައްވަނީ ފައިދާތޯ ނުވަތަ ގެއްލުންތޯ އާމުންގެ ކުރެން ވޯޓެއް ނަގާކައް ނުފެނޭތޯ...؟؟؟\nޢަޅުގަނޑު ކުޑަ ގޮޅިޔައްލާ އަވަހައް.\nޖޫން 22, 2021 01:33\nގައްދާރުންގެ ކިބައިން މިގައުމު ސަލާމަތް ކުރައްވާށި..އާމީން\nޖޫން 22, 2021 07:27\nޖޫން 22, 2021 02:00\nފޮނިރަހަ ކިޔޭނެ، ލޮނުރަހަ ކިޔޭނެ، ހުތްރަހަ ކިޔޭނެ، ކުޅިރަހަ ކިޔޭނެ.\nހިތިރަހައެއް ނުކިޔޭނެ. އެއީ ރަހަތަކުގެ ކަރާމާތް ގެއްލޭތީ ހާއްސަ ގާނޫނަކުން މަނާކުރެވިފައިވާ ކަމެއް. މި ގާނޫނުގެ ދަށުންނާ މަތިން ހިތިގަސް އިންދާ ހެއްދުމާ ހިތިގަސްދަށުގޭ މަގުން ހިނގުމާ ހިތިގަހުގެ ހިޔަލުގަ މަޑުކުރުން ވެސް މަނާ.\nޖޫން 22, 2021 02:40\nތިއުޅެނީ ހިތައްއައިހާ އެއްޗެއް ކިޔާފަފިލާތިބެން\nޖޫން 22, 2021 02:45\nސާބަހޭ އެމްޑީޕީ މަގޭ ވޯޓު ކަށަވަރުވާނެ ފާސްކޮށްލަދީ މިގަ އުމު ސަލާމަތުގެ އައްސޭރިއަކަށް ދާނީ އޭރުން\nޖޫން 22, 2021 02:47\nފާޑުފާޑުގެ ޖަމިއްޔާ ހަދައިގެން ސަރުކާރަށް ދުއްޕާންކުރާނަމަ އުވާލަން ފެނޭ މިގޮތުން ސެލް ފީ ޖަމާއަތް ފުރަތަމަ\nޖޫން 22, 2021 02:54\nމާރީއްޗެއް ނޫން ނަފްރަތުގެ ބިލަށްވުރެ ކުރިން ދިވެހި ރާއްޖޭގެ މިއޮށް ޒުވާން ޖީލު ނެތިގެން ދާއިރު މަސްތުވާތަކެތި ވިޔަފާރި ކުރާ މީހުންނާ މަސްތުވާ ތަކެތި ބޭނުން ކުރާ މީހުންނާއި މެދު އެކަށީގެންވާ ފިޔަވަޅެއް އެޅޭނެ ގާނޫނެއް ހެދީޔާ.\nޖޫން 22, 2021 03:52\n2023 އީސް ބިހައިންޑު ޔޫ\nޖޫން 22, 2021 06:42\nމޑޕ އަށް މަގޭ ސުވާލެއް. ރާއްޖެއިން ބޭރުގައި އުޅޭ ޖިންސު އޮޅުވާލައިގެން އުޅޭ ދިވެހީންނަކީވެސް މުސްލިމުންނޭތަ ތި ކިޔަނީ. ހަމަ ގައިމުވެސް އަންހެން ހެދުން އަޅައިގެން ޓްރާންސް ޖެންޑާ ވެގެން އުޅޭ މީހުންނީ ކުރުފުވެ ދީނުން ބޭރުވެފައިވާ ބައެއް. މޑޕ ގެ ތި ބިލަކީ ރާއްޖޭގައި ޓްރާންސް ޖެންޑާ މީހުންނަށްވެސް އުޅެން ފަސޭހަ ވާނެ ބިލެއް. އެއީ އެމީހުންނަށް ކާފަރަކަށް ގޮވުމުން ދެން ގެންގޮސް ލާނީ ޖަލަށް. ހިސާނު އަކީ މަށަށް އިނގޭ، ދަންނަ މީހެއް ނޫން. އެކަމަކު މި ބިލު ހުށަހެޅުމުން ސިފަވަނީ ޔަހޫދީންގެ ސަޕޯޓު ހޯދަން އުޅޭ މީހަކާ.\nޖޫން 22, 2021 07:08\nބަލަން މިތިބީ ވާގޮތެއް… އިންޝާ ﷲ ލާހިކެއްނޫން ތިބިލް ފާސްކުރާކަށް\nޖޫން 22, 2021 07:18\nއަވަހަށް ބިލް ފާސްކުރޭ. ތިޔަ ޕާޓީގައި ދޫ ސަލާމަތުން ހުރި އެކަކުވެސް ހުރީއެއް ނޫން. މިރާއްޖޭގެ ހުރިހާ އަގެއް ދުއްވާލީ ކަލޭމެން. ފާސްކޮށްފައި ލާދީނީ މީހުން އަވަހަށް ޝަރީޢަތަށް ދާން ތައްޔާރުވޭ. ފާސްކޮށްފައި އަވަހަށް ޖަލަށް ދާން ތައްޔާރުވޭ.\nޖޫން 22, 2021 07:40\nތިޔައަވަސްމިނުގަ ޖަލުގެޖާގަތަށްވެސް އިތުރުކޮށްލާތި! ސޭޚުއިމްރާނަކަށްއެކަމެއްނުކުރެވޭނެ! ކުރަންބޭނުންނަމަ ކެބިނެޓުގަހުރި ޒުވާންމިނިސްޓަރުނަސީމާހަވާލުކުރޭ!\nޖޫން 22, 2021 08:02\nކަލޭމެންތީ 30 އަހަރުގެ ނަފުރަތުގެ ތެރެއިން އުފެދުނު ޔަހޫދީން އޮޅުކޮށްގެން ގެންގުޅޭ ބައިގަޑެއް ކަލޭމެނަށް ކުރެވޭނެ ކަންކަމަކީވެސް ރައްޔިތުން ނުރުހޭނެހާ ކަމެއްކުރުން އެއީ އިސްލާމަ ފޯބިޔާރ އަކީ !\nޖޫން 22, 2021 08:10\nﷲގެ ކުޅަދުންވަތަކަން ދެކިބަލަ ތިޔަބިލެއްގެ ސަބަބުން މޑޕއަށްވެސް ތިބިލުގެ އިމާމުންނަވެސް ނަފްރަތު އިތުރުވުން ނޫންކަމެ އެބަވޭތަ...މޑޕގެ މެޖޯރިޓީ މެމްބަރުންނަ ކަންބޮޑުވެގެން އަވަސްއަރުވާފަ ފާސްކުރަން ތިއުޅޭބިލަކުން ރައްޔިތަކަށް އިތުރުވާ މަންފާއެއް އެބައޮތްތަ... ހުރި ހާ ރައްޔިތުންނޭ ކުރަންވީކަމަކީ އެބައެއްގެދާއިރާގެ މޑޕއަށް ނިސްބަތްވާ ހުރި ހާ މެމްބަރުންގެ ޕެޓިޝަނެ ހަދަންވީ ތިބިލަށް ވޯޓުދީފިނަމަ މެމްބަރުކަމުން ވަކިކުރަން ކޯޓަށްވެސް ދާންވީ.. އަ ހަރެމެންގެ އެއްވެސް ރައްޔިތަކު ވޯޓެނުދޭ އެއްވެސް މީ ހަކަށް އިސްލާމްދީނާ ދިވެ ހިގައުމަށް ނުރައްކާވާނެ އެއްވެސް ގާނޫނެ ހަދަން..ވީމާ ހަވާލުކުރި ޒިންމާއާ ޛިލާފުވާ މުއައްޒޮފުންނަ ފިޔަވަޅު އެޅެންޖެ ހޭނެ...\nޖޫން 22, 2021 08:32\nހަދާންކުރާތި ތި ބިލު ފާސްކޮށްގެން މީހުންނަކީ ދީނީ ގޮތުން ނުވަތަ ސިޔާސީ ގޮތުން ނުވަތަ އެހެންވެސް ގޮތަކުން ހަރުކަށި ނުވަތަ މަޑުކަށި ނުވަތަ ހައްދު ފަހަނައަޅައި ތިބި މީހުނޭ ކިޔައިގެން ލޭބަލެއް ނުކުރެވޭނެ. މިހެން މީސްތަކުން ލޭބަލް ކުރަން ތިގާނުނު ހުއްދަދަ ކުރާކަމަށް ވާނަމަ ތިގާނޫން މަނާ ކުރިޔަސް ގޮވަން ޖެހޭ މަހައްލު ތސކުގައި ކާފަރެކޭ ވެސް ލާދީނީ އެކޭ ވެސް ގޮވާނަން ބުނާނަން...ދެން ޖެހޭނީ ދިވެހިރައްޔިތުން ޖަލަށް އަޅައި ޖަލުތައް ފުރަން ތިޔަ ލާދީނީ ބަެިގަޑަށް....\nޖޫން 22, 2021 09:01\nބިލްފާސްކޮށްލާ! އެރުން ކަލޭމެންނަކަށް މީސްމީހުންނަކަށް ވަގަކަށް ނުގޮވޭނެ! ބާގީއޭނުކިޔޭނެ! ހައްދުފަހަނާޅާ ދީނީ މީހުންނޭ ނުލިޔޭނެ! ޓެރެރިސްޓަކޭ ނުކިޔޭނެ! ސާބިތު ނުހިފޭ ވާހަކައެއް ނުދެއްކޭނެ! 2023 އިންތިހާބުގެ ކެންޕޭނުގައި ކަލޭމެންނަށް މިބިލްގެ ސަބަބުން ގެއްލުންވާނެ!\nޖޫން 22, 2021 09:20\nވީމާ މިއީކީ ރައްޔިތުންގެ މަޖިލިހެއްނޫންތާ ؟\nޖޫން 22, 2021 09:23\nއިސްލާމްދީނުގެ ހަމަތަކާއި ހިލާފަށް ހަދާ ގާނޫނެއްގެ ދަށުން ކުއްވެރިވެގެން ކޯޓްމަރުހަލާގައި އެއްވެސް މީހަކަށް ފިޔަވަޅެއް އެޅޭނެހެނެއް ހިއެއްނުވޭ.\nހުކުމް ކުރާގާޒީއަށް ދީނުގައި ތިކަން ތިގޮތަށް އޮތަސް ކަލެއަށް މިހުކުމް މިގާނޫނުގެ ދަށުން ދޭންޖެހެއޭ ބުނާދުވަހަކީ ގާނޫނު އަސާސީގެ ބާރުކެނޑޭދުވަސް.\nޖޫން 22, 2021 09:29\nކެލާދީނަކީ މު ހަންމަދު ނަޝީދުއްރައީސީ މިރާއްޖެއަށް އެތެރެކުރި ފިކުރީވަބާއެއް!!\nރާއްޖޭގަމިއޮތް ކަށި ހަރުފިކުރަކީވެސް އެމްޑީޕީއޭކިޔުނު ޖަމާއަތަކުން މިރާއްޖެއަށް ފެތުރި އާލަމީވަބާއެއް!!\nމިކަންވަރަށްސާފުކޮށްއެނގޭ.. ފާސްކުރާއެއްޗެއް ފާސްކުރަންވީ !!\nޖޫން 22, 2021 09:35\nކަނބުލޯ ޙިސާނޫ. ރައްޔިތުން ނަށް ހެޔޮވެރިކަން ކޮންދެން އައިސް މިހާރު ވ. ގިނަ ރައްޔިތުން ތަކެއް މިބިލާ ނުރުހޭކަން އެނގުނީމާ ގޮތްދޫ ކުރަން ވެއްޖެ ނޫންތޯ.\nއަސްލު މީ ހަދަން ޖެހޭ ބިލެއްވެސްނޫން. އެއްވެސް މުސްލިމަކު އިސްލާމް ދީނަށް، ނަބިއްޔާ އަށް ފުރައްސާރަ އެއް ނުކުރާނެ. އެކަން ކުރެވޭ މީހަކު ފުރިހަމަ މުސްލިމަކަށް ނުވާނެ ނޫންތޯ. އެންމެން ވެސް ހެއްދެވި ފަރާތަށް ބިރުވެތިވާންވީ.\nޖޫން 22, 2021 09:36\nއަޅުގަނޑުގެ ބައްޕަ އަކީ ކުރިން މޑޕ އާ ހެދި ބޫތު ކައިފަ ހުންނަ މީހެއް އެކަމަކު މޑޕ ކޮއްލި އެއްމެ ކަމަކުން މިހާރު އެއީ މޑޕ ގެ އެއްމެ ބޮޑު އަތުރުން ކުރެ އެކަކު ، އާދެ އަޅުގަނޑަކީ ފެށުނީސުރެންވެސް މޑޕ އާ ދެކޮޅު ބޭފުޅެއް ، މޑޕ މިގައުމުން ނެތިގެން ދާން އަބަދުވެސް ދުޢާ ކުރާނަން. إن شاء الله.\nޖޫން 22, 2021 09:47\nގެންދަވާނީ ދައްކަވަން ހުރިތަނެއް ދައްކަވާފަކަމަށްވަނީ\nޖޫން 22, 2021 10:32\nދިމާކުރަނީ ދިވެހި ރަތްޔިތުންނާތަ އެހެންވީއިރު ހޭވައްލާތަތްޔާރު!!!!!!\nވަރަންރަގަޅު ވާހަކަޔެށް ނަފުރަތަކީލޯބިއަވަހަން ފާސްކުރަންވީ\nޖޫން 22, 2021 11:19\nދީނައް ފުރައްސާރަ ކުރާ ބައެއް ނުވަތަ މީހެއްގެ ފަހަތުގަ މަސައްކަތް ކުރަން ދީން ހުއްދަ އެއް ނުދެ އެވެ. ވީމާ އެބަޔަކާ ދުރުވާން ޖެހެ އެވެ.\nއަވަހަށް ފާސް ކުރޭ\nލަސް ކުރާނެ ކަމެއް ނެތް


ޗައިނާގެ ސަފީރު ޒަންގް ލިޒޯންގް\nޗައިނާ / ސިއްހަތު\nޑރ. އެންޑީ އަބްދުﷲގެ ހަނދާން، ލޮލުގެ ސެންޓަރުން\nރާއްޖޭގެ ފުރަތަމަ ލޮލުގެ ޑޮކްޓަރު އަދި އޭރު ލިބެން ހުރި މަދު ވަސީލަތްތައް ބޭނުންކުރައްވައި، އެތައް ހާސް ދިވެހިންނަކަށް ފަރުވާ ދެއްވި ޑރ. އެންޑީ އަބްދުﷲ އަބްދުލް ހަކީމްގެ ހަނދާންތަައް އާވާ ގޮތަށް، އާ ލޮލުގެ ސެންޓަރަށް އޭނާގެ ނަމުން ނަން ދީފި އެވެ.\nJanuary 09, 2020 20\nޗައިނާގެ ލޮލުގެ ސެންޓަރުން ފުރަތަމަ ދުވަހު 30 ސާޖަރީ\nޗައިނާ ސަރުކާރުގެ އެހީގައި ހުޅުމާލޭ ހޮސްޕިޓަލްގައި ގާއިމްކުރި، ލޮލުގެ ސެންޓަރުގައި ހިދުމަތް ދޭން ފަށާފައިވާ ކަމަށާއި ފުރަތަމަ ދުވަހު އެކަނި ވެސް 30 އޮޕަރޭޝަނެއް ކޮށްފައިވާ ކަމަށް ރާއްޖޭގައި ހުންނަވާ ޗައިނާގެ ސަފީރު ޒާން ލިއޮން ވިދާޅުވެއްޖެ އެވެ.\nJanuary 05, 2020 5\nޗައިނާ އިން ހުޅުވާ ލޮލުގެ ފަރުވާގެ ސެންޓަރު ތަފާތުވާނެ\nހުޅުމާލޭ ހޮސްޕިޓަލްގައި ޗައިނާ އިން ހުޅުވާ ލޮލުގެ ފަރުވާގެ ސެންޓަރުގައި ފަރުވާ ދިނުމާއި އެތަނަށް ބޭނުންވާ މުވައްޒަފުން ތަމްރީނު ކުރުމުގަައި އާޓިފިޝަލް އިންޓެލިޖެންސް (އޭއައި) ޓެކްނޮލޮޖީ ބޭނުންކުރެވޭނެ ކަމަށް ރާއްޖޭގައި ހުންނަ ޗައިނާ އެމްބަސީން ބުނެފި އެވެ.\nJanuary 03, 2020 26\nޗައިނާ އެހީގައި ހުޅުމާލޭގައި ލޮލުގެ ފަރުވާދޭ ސެންޓަރެއް\nހުޅުމާލޭ ހޮސްޕިޓަލްގައި ޗައިނާ ސަރުކާރުން ގާއިމްކޮށްދޭ ލޮލުގެ ފަރުވާދޭ މަރުކަޒު މި މަހު ހުޅުވާނެ ކަމަށް ރާއްޖޭގައި ހުންނަވާ އެ ގައުމުގެ ސަފީރު ޒާން ލިއޮން މިއަދު ވިދާޅުވެއްޖެ އެވެ.\nNovember 05, 2019 1\nހަނދާންނެތޭ ބައްޔަށް ޗައިނާ އިން އާ ބޭހެއް\nހަނދާން ނެތޭ ބަލީގެ އެންމެ އާންމު ވައްތަރު ކަމަށްވާ އަލްޒެއިމާ އަށް އާ ބޭހެއް ހޯދަން ކުރާ މަސައްކަތުގައި، 17 އަހަރުން ފަހުން ޗައިނާގައި އީޖާދުކުރި އާ ބޭހަކަށް ހުއްދަ ދޭން އެ ގައުމުން ނިންމައިފި އެވެ.\nޖައްވު ނުސާފުވުމުގެ ނުރައްކާ މާބަނޑު މީހުންނަށް\nވައި ނުސާފުވެ، ޖައްވު ތަޣައްޔަރުވުމުގެ ސަބަބުން ކުރިމަތިވާ ސިއްހީ މައްސަލަތަކާ ގުޅިގެން، މާބަނޑު އަންހެނުންނަށް ބައިގެން ދިއުމުގެ ފުރުސަތު ބޮޑު ކަމަށް ދިރާސާއެއްގައި ބުނެފި އެވެ.\nބައްޕަގެ ފުރާނަ ސަލާމަތްކުރަން ދަރިއަކު ފަލަވަނީ\nލޭގެ ކެންސަރު ޖެހިފައިވާ ބައްޕަގެ ފުރާނަ ސަލާމަތްކުރަން ޗައިނާގެ 11 އަހަރުގެ ކުއްޖަކު ބަރުދަން އިތުރު ކުރުމުގެ މަސައްކަތް ފަށައިފި އެވެ.\nމޭވާ ޖޫސް އިންޖެކްޓްކުރި މީހަކު މަރުނުވީ ކިރިޔާ\nޗައިނާ މީހަކު، ސިއްހަތު ރަނގަޅުވާނެ ކަމަށް ހީކޮށް، ހަށިގަނޑަށް މޭވާ ޖޫސް އިންޖެކްޓްކުރުމުން ފުރަމެޔާއި ހިތާއި ކިޑްނީ އަދި ފުއްޕާމެޔަށް ބޮޑެތި ގެއްލުންތަކެއްވެ އައިސީޔޫގައި ފަރުވާ ދޭން ޖެހިއްޖެ އެވެ.\n5ޖީގެ އެހީގައި ސިކުނޑީގެ އޮޕަރޭޝަނެއް\nމުވާސަލަތީގެ ހިދުމަތުގައި 5ޖީ ނެޓްވޯކް ބޭނުންކުރަން ފަށައިގެންފައި ވާއިރު މި ޓެކްނޮލޮޖީގެ އެހީގައި، ސިކުނޑީގެ ކާމިޔާބު އޮޕަރޭޝަނެއް ޗައިނާގައި ކޮށްފި އެވެ.\nއަންހެނަކަށް މިހާރު އިވެނީ އަންހެނުންގެ އަޑު އެކަނި\nޗައިނާގެ އަންހެނެއްގެ ކަންފަތަށް ދިމާވި ނާދިރު ސިއްހީ މައްސަލައަކާ ގުޅިގެން އޭނާ އަށް ހަމައެކަނި އަންހެނުން ދައްކާ ވާހަކަ އަޑުއިވޭ ގޮތަށް ބަދަލުވެއްޖެ އެވެ.\nކުނި އިސްޓާކީނުން ވަސް ބެލުމުން ލަންގް އިންފެކްޝަނެއް\nއަމިއްލަ ބޫޓާއި އިސްޓާކީނުން ދުވާ ކުނި ވަސް ބައެއް ފިރހެނުންނަށް ވަރަށް ކަމުދާ ކަމަށް ކިޔައި އުޅެ އެވެ. އެފަދަ ވަހަށް ދެވި ހިފާފައި ހުރި ޗައިނާގެ ފިރިހެނަކު އިސްޓާކީނުން ވަސް ބަލައިގެން ހާލު ދެރަވެ ހޮސްޕިޓަލްގައި އެޑްމިޓްކޮށްގެން ވަނީ ފަރުވާ ދޭން ޖެހިފަ އެވެ.\nޖީން އެޑިޓްކުރި ކަމަށް ބުނި ސައިންސްވެރިޔާ ހޫނު ފެނަށް\nޖީން އެޑިޓްކޮށްފައިވާ ކުދިން ދުނިޔޭގައި އަލަށް އުފަންވެއްޖެ ކަމުގެ ޚަބަރާ އެކު އެކަމަށް ބޮޑެތި ފާޑުކިޔުންތަކެއް އަމާޒުވެއްޖެ އެވެ.\nޝިލްޕާއާ އެކު އިންޑިއާ އަށް އާ ރިކޯޑެއް\nއާބާދީ އެންމެ ބޮޑު ޗައިނާގެ އަތުގައި ކުރިން އޮތް ދުނިޔޭގެ ރިކޯޑެއް، ބޮލީވުޑްގެ މަޝްހޫރު ބަތަލާ ޝިލްޕާ ޝެޓީއާ އެކު އިންޑިއާ އިން ހޯދައިފި އެވެ.\nރާއްޖޭގައި ލޮލުގެ އޮޕަރޭޝަންތައްކުރުމަށް ޗައިނާ އެހީވަނީ\nލޮލުގެ ބޮޑެތި އޮޕަރޭޝަންތައް ކުރުމަށް، ޗައިނާގެ އެހީގައި ރާއްޖޭގައި ސެންޓަރެއް ހުޅުވަން ނިންމައިފި އެވެ.\nޗައިނާ މީހަކު 68 ސިކުންތުން 50 މިރުސް ކައިފި\nޗައިނާގައި ކޮންމެ އަހަރަކު ބާއްވާ، މިރުސް ކެއުމުގެ ފެސްޓިވަލްގައި މި އަހަރު އެއްވަނަ ހޯދި ބައިވެރިޔާ 68 ސިކުންތު ތެރޭގައި 50 މިރުސް ކައިފި އެވެ.\nJanuary 05, 2018 3\n18 ގަޑިއިރު މަސައްކަތުގައި އުޅެނިކޮށް ޑޮކްޓަރު މަރު\nރޭގަނޑު ހަތަރުދަމާ އެކު 18 ގަޑިއިރުގެ ޝިފްޓް ޑިއުޓީއެއްގައި ވަރަށް ބުރަކޮށް މަސައްކަތްކުރި ޗައިނާގެ ޑޮކްޓަރަކު ޑިއުޓީގައި ހުއްޓާ ސްޓްރޯކެއް ޖެހި މަރުވެއްޖެ އެވެ.\nމަންމަގެ ފުރާނަ ސަލާމަތްކުރަން ކުޑަކުއްޖެއްގެ މަސައްކަތް\nޗައިނާގެ ހެނާންގައި ދިރިއުޅޭ މި ފިރިހެންކުއްޖާގެ އުމުރުން އަދި އެންމެ 12 އަހަރެވެ. ނަމަވެސް އޭނާގެ ބަލި މަންމަ ސަލާމަތްކުރެވޭތޯ ބައްޕައާ ގުޅިގެން ގޫ ގުއަންގް ޒާއޯ އަންނީ ވަރަށް ބުރަކޮށް މަސައްކަތްކުރަމުންނެވެ.\nއުމުރުން 30 އަހަރު، އެކަމަކު ތުއްތު ކުއްޖެއް\nމިއީ އުމުރުން 30 އަހަރު މީހެއް ނަމަވެސް އޭނާ އިންނަނީ ތުއްތު ކުއްޖެއްހެންނެވެ. މި މައްސަލަ ދިމާވެފައި ވަނީ ކީއްވެގެން ކަމެއް ޑޮކްޓަރުންނަކަށް ވެސް ޔަގީންކަމާ އެކު ބުނާކަށް ނޭނގެ އެވެ.\nސިޒޭރިއަން ހެދުމުގެ ހައްގު ޗައިނާގައި ނެތުން ބަހުސަކަށް\nޗައިނާގައި 26 އަހަރުގެ މާބަނޑު މީހަކަށް ސިޒޭރިއަން ހެދުމުގެ ހުއްދަ ނުލިބުމުން އަމިއްލައަށް މަރުވި ހާދިސާއެއް މިދިޔަ ހަފުތާގައި ވަނީ މީޑިއާގެ ސަމާލުކަމަށް އައިސްފަ އެވެ. މި މީހާ ގާތު ޑޮކްޓަރުން ބުނީ ބަނޑުގައި އޮތް ދަރިފުޅުގެ ބޯ އާދަޔާޚިލާފަށް ބޮޑު ކަމަށާއި އޭނާއަށް ނުވިހޭނެ ކަމަށެވެ. އަދި އަވަހަށް ސިޒޭރިއަން ހަދަން ލަފާ ދިނެވެ....\nދަރިފުޅަށް ބޭސް ކުރެވެން ނެތުމުން ކައްވަޅު ކޮނެފި\nބަލި ދަރިފުޅަށް ފަރުވާކުރާނެ ފައިސާ ނެތިއްޖެ ނަމަ ދެން ހަދާނީ ކިހިނެއް ހެއްޔެވެ؟ ޗައިނާގެ ބައްޕަޔަކު ތައްޔާރުވާން ފެށީ ދަރިފުޅު މަރުވުމުން ވަޅުލާނެ ގޮތަށެވެ. އޭނާގެ މިހާރުގެ އާދައަކީ ކައްވަޅު ކޮނެ އެތަނުގައި ދަރިފުޅު ގޮވައިގެން ކުޅެން އިނުމެވެ.


Geygai madukollaa, Ooredoo ge hidhumaiythah hoadhan gein beyrah nukunnaakah nujeheyne! | ThePress\nEnglish Edition Thursday, July 29, 2021 28.97 °C broken clouds\nLast Updated 19:06, 29 July\nގޭގައި މަޑުކޮށްލާ، އުރީދޫގެ ހިދުމަތް ހޯދަން ގެއިން ބޭރަށް ނުކުންނާކަށް ނުޖެހޭނެ!\n19 June 2021, 18:08\nގޭގައި ތިބޭ އިރު އުރީދޫ އެޕް މެދުވެރިކޮށް ހުރިހާ ހިދުމަތެއް ހޯދާ ލެވޭނެ\nރާއްޖޭގައި ކޮވިޑްގެ ހާލަތު ގޯސްވަމުން ދިއުމުން ގިނަ ވަގުތު ގޭގައި ތިބެން ޖެހިފައިވާ މި ދުވަސްވަރު ގޭގައި ތިބެން ޖެހުނު ނަމަވެސް އުރީދޫގެ ހިދުމަތްތައް އުރީދޫ އެޕް މެދުވެރިކޮށް ކަސްޓަމަރުންނަށް ފަސޭހަ ކަމާއެކު ބޭނުން ކުރެވޭނެ ކަމަށް އެ ކުންފުނިން ބުނެއެވެ.\nއުރީދޫން ބުނީ، ކަސްޓަމަރުންނަށް ދޭ ޑިޖިޓަލް ހިދުމަތް އިތުރު ފުރިހަމަ ކަމާއެކު ފޯރުކޮށް ދިނުމަށް އެ ކުންފުނިން މަސައްކަތް ކުރަމުންދާ ކަމަށާއި މިހާރުވެސް ގިނަ ހިދުމަތްތަކެއް އުރީދޫ އެޕް މެދުވެރިކޮށް ގޭގައި ތިބެގެން ހޯދޭނެ ކަމަށެވެ. އެ ގޮތުން އެ އެޕް މެދުވެރިކޮށް އެމް ފައިސާގެ ހިދުމަތާއި މޫލީ ބޭނުން ކުރެވޭ އިރު "ސެލްފް ކެއާ" ފީޗާތަކެއް ވެސް ވަނީ ހިމަނާފައި ކަމަށް އުރީދޫން ބުނެއެވެ.\nއެގޮތުން ގޭގައި ތިބޭ އިރު ފަސޭހައިން ފަސޭހަ ކަމާއެކު ފޯން ރީޗާޖް ކޮށްލެވޭނެ ކަމަށާއި އަދި އުރީދޫ ފިހާރައިން ބޭނުންވާ ތެކެތި މޫލީ މެދުވެރިކޮށް ގަތުމުން ކަސްޓަމާ ދިރިއުޅޭ ގެއަށް އެ ތަކެތި ގެންގޮސްދޭނެ ކަމަށް އުރީދޫން ބުނެއެވެ. ކަރަންޓް ބިލާއި ފެންބިލާއި އިންޓަނެޓް ބިލްތަކުގެ އިތުރުން ސްކޫލް ފީ، ރެސްޓޯރަންޓް ބިލްއާއި އަދި ރައްޓެހިންނާއި އާއިލާއަށް އެމްފައިސާ މެދުވެރިކޮށް ފައިސާ ފޮނުވޭނެ ކަމަށް ވެސް އުރީދޫން ބުނެއެވެ.\nމީގެ އިތުރުން 24 ގަޑިއިރު އުރީދޫ ކަސްޓަމަރުންނާ ޗެޓް މެދުވެރިކޮށް އުރީދޫގެ އޭޖެންޓެއް ކަސްޓަމަރުންގެ ސުވާލުތަކަށް ޖަވާބު ދޭނެ ކަމަށް ވެސް އުރީދޫން ފާހަގަ ކުރެއެވެ. މިއީ އެކި ކަހަލަ މައްސަލަތައް ދިމާވެއްޖެ ހިނދެއްގައި އެ މައްސަލަ ރިޕޯޓު ކުރުމަށާއި މައްސަލަ ސާފު ކުރުމަށް ތައްޔާރުކޮށްފައިވާ ފީޗާއެއް ކަމަށް އުރީދޫން ބުނެއެވެ.\nއެގޮތުން މައްސަލައެއް ރިޕޯޓްކުރަން ބޭނުންވާ ނަމަ އުރީދޫ އެޕް އަށް ލޮގްއިން ވުމަށްފަހު މެނޫއިން މައްސަލައެއް ރިޕޯޓް ކުރުމަށް އެދޭ ކަމަށް ހިޔާރުކުރާށެވެ. އެއަށްފަހު އެ މައްސަލަ ރިޕޯޓް ކުރުމަށް ހުށަހަޅަން ޖެހޭ މައުލޫމާތު ފުރިހަމަ ކުރުމަށް ފަހު ފޮނުވާލާށެވެ. އެ މައްސަލަ ހުށަހެޅުމުން މެސެޖެއް އެ ފަރާތަށް ލިބޭނެ ކަމަށާއި އެ މެސެޖުގައި ކޭސް ނަންބަރު އޮންނާނެ ކަމަށް އުރީދޫން ބުނެއެވެ. އަދި އެއަށްފަހު އުރީދޫގެ އޭޖެންޓެއް އެ ކަސްޓަމަރަކަށް އެޓެންޑް ވާނެ ކަމަށާއި އަދި މައްސަލަ ހައްލުކޮށް ދިނުމަށް މަސައްކަތް ކުރާނެ ކަމަށް އުރީދޫން ބުނެއެވެ.\nމި ވަގުތަކީ ހުރިހާ ފަރާތްތަކަށް ވެސް ދަތި ވަގުތެއް ކަމަށާއި ނަމަވެސް އުރީދޫގެ މުވައްޒަފުންނާއި ކަސްޓަމަރުންގެ ރައްކަލަކަށް ގޭގައި ތިބުމަށް އެ ކުންފުނިން އިލްތިމާސް ކުރެއެވެ. ޑިޖިޓަލްކޮށް ހުރިހާ ހިދުމަތެއް ލިބޭނެ އިންތިޒާމްތައް ހަމަޖައްސާފައި މިވަނީ އެކި ޕްލެޓް ފޯމްތަކުގައި ބޭނުން ކުރެވޭ ގޮތަށް ކަމަށް އުރީދުން ބުނެއެވެ، އެ ގޮތުން އުރީދޫގެ އެޕް ނެތް ނަމަ އުރީދޫ ވެބްސައިޓުން ވެސް އޮންލައިން ޝޮޕްގެ ހިދުމަތް ހޯދޭނެ ކަމަށް އުރީދޫން ބުނެއެވެ. އަދި މި ހިދުމަތަކީ އުރީދޫގެ މިހާރު ތިބި ކަސްޓަމަރުންނާއި އާ ކަސްޓަމަރުންނަށް ބޭނުން ކުރެވޭނެ ހިދުމަތެއް ކަމަށް އުރީދޫން ބުނެއެވެ.\nއެގޮތުން ވެބްސައިޓް މެދުވެރިކޮށް މޯބައިލް އަދި ބްރޯޑްބޭންޑްގެ އާ ކަނެކްޝަނަށް އެދި ހުށަހެޅޭނެއެވެ. މީގެ އިތުރުން މިހާރު ބޭނުން ކުރާ ޕްލޭން އަފްގްރޭޑް ކުރުމާއި އީސިމްއަކަށް ބަދަލު ކުރުމުގެ ފުރުސަތުވެސް އޮންނާނެ ކަމަށް އުރީދޫން ބުނެއެވެ.\nޏ. ފުވައްމުލަކު ގައިނީ ޑޮކްޓަރު ސަސްޕެންޑް ކޮށްފި\nސާފު ފައިދާގެ ގޮތުގައި އެސްޓީއޯ އަށް 110 މިލިއަން ރުފިޔާ ލިބިއްޖެ\nބެއިރޫތު ގޮވުން: އެތައް ހާސް ކުދިންނެއް އަދިވެސް ބަނޑުހައިހޫނުކަމުގައި\nކޮވިޑް: ކޭސް އިތުރުވެ، ކެރަލާ ލޮކްޑައުން އަކަށް!\nމެއި 6: އިތުރު މީހެއްގެ މައްސަލަ ދައުވާ ކުރަން ޕީޖީއަށް\nލޮކްޑައުންގައި އިންޑިއާގެ 90 ޕަސެންޓް އަންހެނުން ކެއީ މަދުން: ދިރާސާ


United aai PSG ves bali vehjje\nޔުނައިޓެޑާ ޕީއެސްޖީވެސް ބަލި ވެއްޖެ\nޕީއެސްޖީ އާއި ލައިޕްޒިގް ކުޅުނު މެޗުގެ ތެރެއިން\nގުރޫޕް އެޗްގައި ވަރުގަދަ ދެ ބާރުގެ ގޮތުގައި ބެލެވުނު މެންޗެސްޓާ ޔުނައިޓެޑާއި ޕީއެސްޖީ ކުޅުނު މެޗުތަކުން ބަލި ވެއްޖެ އެވެ.\nއާރްބީ ލައިޕްޒިގް އަތުން 2-1 ން ޕީއެސްޖީ ބަލިވެގެން ދިޔައިރު އެ ޓީމު މެޗު ނިންމާލީ ނުވަ ކުޅުންތެރިންނާއެކު އެވެ. ޕީއެސްޖީގެ އިދުރީސަ ގެޔޭ އާއި ޕްރެސެނަލް ކިމްޕެމްބޭ އަށް ވަނީ ރަތް ކާޑު ދައްކައި ދަނޑުން ފޮނުވާލާފައެވެ. މިދިޔަ ސިޒަންގެ ޗެމްޕިއަންސް ލީގްގެ ސެމީ ފައިނަލުގައި ޕީއެސްޖީން ވަނީ 3-0 ން ލައިޕްޒިގް ބަލި ކޮށްފަ އެވެ. އޭގެ ބަދަލު ހިފުމެއްގެ ގޮތުން ލައިޕްޒިގް ރޭގެ މެޗު ކާމިޔާބު ކުރި އެވެ.\nމެޗުގެ ވަރަށް ކުރީ ކޮޅު ޕީއެސްޖީން ލީޑް ނެގި އެވެ. މެޗު ފެށިގެން ހަ ވަނަ މިނެޓްގައި މޮއިސް ކީން ތަނަވަސް ކޮށްދިން ފުރުސަތަކުން އޭންހަލް ޑީމާރިއާ ވަނީ ޕީއެސްޖީގެ ލަނޑު ކާމިޔާބު ކޮށްފަ އެވެ. އޭގެ ފަހުން ނަތީޖާ ފުޅާ ކުރުމަށް ޕީއެސްޖީއަށް ފުރުސަތު ލިބިގެން ދިޔަ އެވެ. ޑީމާރިއާ ފޮނުވާލި ބޯޅަ ލައިޕްޒިޣްގެ ކީޕަރު ޕީޓާ ގުލާޗީ ދިފާއު ކުރި އެވެ. އޭގެ ފަހުން މޮއިސް ކީން އަށާއި ޑީމާރިއާ ޖެހި ގޯލްތައް ގަބޫލު ނުކުރީ އޮފްސައިޑް ވުންނެވެ.\nލައިޕްޒިގް އަށް ނަތީޖާ ހަމަހަމަ ކޮށްދިނީ ޕީއެސްޖީގެ ކުރީގެ ކުޅުންތެރިޔާ ނުކުންކޫ އެވެ. ހޫލިއަން ނާގެލްސްމަންގެ ޓީމަށް މެޗުގެ ނަތީޖާ އަނބުރާލަ ދިނީ ދެ ވަނަ ހާފުގައި ލިބުނު ޕެނަލްޓީން އެމީލް ފޮސްބާގް އެވެ.\nއިސްތަންބޫލްގެ ކުޅުންތެރިން އުފާފާޅު ކުރަނީ\nޗެމްޕިއަންސް ލީގްގައި މުޅިން އަލަށް ވާދަ ކުރާ ތުރުކީގެ އިސްތަންބޫލް ބަސަކްޝިއާއިން ވަނީ 2-1 ން މެންޗެސްޓާ ޔުނައިޓެޑް ބަލި ކޮށްފަ އެވެ. މެޗުގައި ޔުނައިޓެޑްގެ ކޯޗް އޮލޭ ގަނާ ސޮލްޝަޔާ ވަނީ ޔުނައިޓެޑްގެ ވާދަވެރި މެޗަކުން ފުރަތަމަ ފަހަރަށް ޒުވާން ކީޕަރު ހެންޑަސަން އަށް ފުރުސަތު ދީފަ އެވެ.\nހާވިއާ ވެފައިވާ ޔުނައިޓެޑްގެ ޑިފެންސްގެ ތެރެއިން އިސްތަންބޫލްގެ ފުރަތަމަ ލަނޑު މެޗުގެ 12 ވަނަ މިނެޓްގައި ކާމިޔާބު ކުރީ ޑެމްބާ ބާ އެވެ. މެޗުގެ 40 ވަނަ މިނެޓްގައި އެޑިން ވިސްކާ ވަނީ އިސްތަންބޫލްގެ ދެ ވަނަ ލަނޑު ކާމިޔާބު ކޮށްފަ އެވެ. ޔުނައިޓެޑްގެ ލަނޑު ފުރަތަމަ ހާފު ނިމުމުގެ ކުރިން ކާމިޔާބު ކުރީ އެންތޮނީ މާޝިއަލް އެވެ. އޭނާ ލަނޑު ޖެހީ ލޫކް ޝޯ ތަނަވަސް ކޮށްދިން ފުރުސަތަކުންނެވެ.\nގުރޫޕްގެ އެއް ވަނައިގައި އަދިވެސް އޮތީ ޔުނައިޓެޑެވެ. އެ ޓީމު އެއް ވަނައިގައި އޮތީ ފައިދާ ގޯލުން ކުރި ލިބުމުންނެވެ. ލައިޕްޒިގް އަށްވެސް ޕޮއިންޓް ލިބިފައި ވަނީ ޔުނައިޓެޑާ އެއްވަރަކަށެވެ. ދެ ޓީމަށްވެސް ހަ ޕޮއިންޓެވެ. އިސްތަންބޫލް އާައި ޕީއެސްޖީއަށް ތިން ޕޮއިންޓެވެ.\nޗެމްޕިއަންސް ލީގް މެންޗެސްޓާ ޔުނައިޓެޑް ޕީއެސްޖީ\nޕީއެސްޖީއާ ދެކޮޅަށް ކަވާނީއަށް ނުކުޅެވޭނެ


ޝަރުޢީ ބައްޕައެއްނުވާ ދަރިން ސުވަރުގެ ވަންނާނެބާ؟3– DhiSalafiyyah\nޝަރުޢީ ބައްޕައެއް ނުވާ ދަރިންނާ ބެހޭ ގޮތުން ސަޢޫދީ ޢަރަބިއްޔާގެ ފަތުވާ ކޮމިޓީގެ ފަތުވާގައިވެއެވެ. ” ޝަރުޢީ ބައްޕައެއްނެތް ދަރިއަކަސް ރަނގަޅުގޮތުގައި އިސްލާމްދީންމަތީ ދެމިހުރެ ދުނިޔެދޫކޮށްފައިވާނަމަ ވަންނާނީ ސުވަރުގެއަށެވެ. އޭނާ ނަޙަލާލު ދަރިއަކަށްވުން އެއީ، މިކަމާ ގުޅުންހުރި ކަމެއްނޫނެވެ. އެހެނީ، އެކަމަކީ އޭނާ ކުޅަކަމެއް ނޫނެވެ. އެއީ އެހެން ބައެއްގެ ކަމެކެވެ. ﷲ ތަޢާލާ އިސްރާ ސޫރަތުގެ 15 ވަނަ އާޔަތުގައި ވަޙީކުރައްވާފައިވާ ކުރައްވާފައިވާ ބަސްފުޅުގެ މާނައިގައިވެއެވެ. ” އެއްވެސް މީހަކު އެހެންމީހެއްގެ ފާފައިގެ ޒިންމާ ނުއުފުލާނެއެވެ. ” އަދިވެސް ޠޫރު ސޫރަތުގެ 21 ވަނަ އާޔަތުގެ މާނައިގައިވެއެވެ. ” ކޮންމެ މީހަކީވެސް އެމީހަކު ކުޅަ ޢަމަލެއްގެ ޒިންމާވާނެ މީހެކެވެ. ” މިމައްސަލާގައި ރަސޫލާ ޞައްލަﷲ ޢަލައިހި ވަސައްލަމްގެ އަރިހުން އެކަލޭގެފާނު ޙަދީޘްކުރެއްވި ކަމުގައި އައިސްފައިވާ [ لا يدخل الجنة ولد زانية ] މާނައީ: ” ޒިނޭގެ ދަރިއަކު ސުވަރުގެ ނުވަންނާނެއެވެ. “ މިރިވާޔަތަކީ ،ޞައްޙަ ރޮގަކުން އެކަލޭގެފާނުގެ އަރިހުން ސާބިތުވާ ރިވާޔަތެއް ނޫނެވެ. الحافظ ابن الجوزي އޭނާގެ ފޮތް ” المَوْضُوْعَاتُ ”  ގައި މި ރިވާޔަތް ގެންނަވާފައިވެއެވެ. މިއީ ރަސޫލާއަށް ނިސްބަތްކުރެވިފައިވާ ދޮގު ރިވާޔަތްތަކުގެ ތެރެއިން ރިވާޔަތެކެވެ. “\nއަދިވެސް މިމައްސަލައަށް އިތުރަށް ބަލާލާއިރު، ޝަރުޢީ ބައްޕައެއްނެތް ދަރިން ވަންނާނީ ނަރަކައަށް ކަމުގައިބުނެ ބައެއް މީހުން ދަލީލަކަށް ދައްކާ ޙަދީޘަކީ ކަޢުބު ބުން ޢުޖްރާގެ އަރިހުން ވާރިދުވެފައިވާ ރިވާޔަތެކެވެ. އެރިވާޔަތުގައި އައިސްފައިވެއެވެ. ރަސޫލާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. “يَا كَعْبُ بْنَ عُجْرَةَ إِنَّهُ لاَ يَدْخُلُ الْجَنَّةَ لَحْمٌ نَبَتَ مِنْ سُحْتٍ النَّارُ أَوْلَى بِهِ ”  މާނައީ: ” އޭ ކަޢްބު ބުން ޢުޖުރާއެވެ! ޙަރާމް އެއްޗަކުން ޖަހާފައިވާ މަހެއް ސުވަރުގެއަށް ނުވަންނާނެއެވެ. އޭނާ ދިޔުން އެންމެ އަޥްލާވެގެންވަނީ ނަރަކައަށެވެ. “ އާދެ! އެބައިމީހުން ބުނެއެވެ. ނަހަލާލުދަރިއެއް ނުވަތަ ޙަރާމްދަރިއެއްގެ ގައިގާވާނީ ޙަރާމް މަހެވެ. މިޙަދީޘްގައިވާ ގޮތުން އެފަދަ ދަރިންނަކަށް ސުވަރުގެ ނުވަދެވޭނެއެވެ. ނަމަވެސް މިޙަދީޘްގެ މާނަ މިގޮތަށް ކުރެވިގެން ނުވާނެއެވެ. އެހެނީ ރަސޫލާ ޞައްލަﷲ ޢަލައިހި ވަސައްލަމްގެ އަރިހުން ވާރިދުވެގެން އައިސްފައިވާ އެހެން ޙަދީޘްތަކުން އެނގޭ ގޮތުގައި މިޙަދީޘްގެ މާނަކަމުގައި ކަށަވަރުކޮށްދެނީ ޙަރާމް އެއްޗެހިކައިގެން ޖަހާފައިވާ ކޮންމެމަހެއް އެންމެ އަޥްލާވެގެންވަނީ ނަރަކައަށް ދިއުން މިއެވެ.\nހަމައެފަދައިން ބައެއްމީހުން ބުނެއުޅެއެވެ. ޝަރުޢީ ބައްޕައެއްނުވާ ދަރިން ނަރަކައަށް ނުވަނަސް ސުވަރުގެއަކަށްވެސް ނުވަންނާނެއެވެ. އެކުދީންތިބޭނީ ސުވަރުގެއާއި ނަރަކައާއި ދެމެދުގައިވާ އަޢުރާފު ނަމަކަށް ކިޔާ ފަރުބަދައެއްގެ މަތީގައެވެ. މިއަށް ބަލާއިރު މިއީވެސް އެއްވެސް ދަލީލެއް އޮތް ވާހަކައެއްނޫނެވެ. އެހެނީ، ޤުރުއާނުގައި އައިސްފައިވާ އަޢުރާފުގެ އަހުލުވެރީންގެ ވާހަކަތަކާ ބެހޭ އެންމެ ޞައްޙަ ތަފްސީރުގައި އައިސްފައިވަނީ ” އައުރާފުގެ އަހުލުވެރީންނަކީ އެބައެއްގެ ހެޔޮކަންތައްތަކާއި ނުބައިކަންތައްތައް އެއްވަރުވެފައިވާ މީހުންކަމުގައެވެ. އެބައިމީހުންނަށް ސުވަރުގެ ނުވަދެވި ދުވަސްތަކެއް ވަންދެން އަޢުރާފު ނަމަކަށްކިޔޭ ތަނެއްގައި ސުވަރުގެއާއި ނަރަކަޢާއި ދެމެދުގައި ތިބޭނެތެވެ. އޭގެފަހުގައި ސުވަރުގެ ވަނުމަށް ﷲ ތަޢާލާ އެބައިމީހުންނަށް އަންގަވާނެތެވެ. ” މިކަން ކީރިތި ޤުރުއާނުގެ އަޢުރާފު ސޫރަތުގެ 46 ވަނަ އާޔަތުން 49 ވަނަ އާޔަތަށް ބަލައިލުމުންވެސް ހާމަވެގެންދެއެވެ.\n މިއީ ހަމަ އެކަނި ރަސޫލާގެ މައްޗަށް ނިސްބަތްކޮށް ހަދަފައިވާ ދޮގުރިވާޔަތްތައް ބަޔާންކުރެވިފައިވާ ފޮތެކެވެ.


އަތޮޅުތެރޭގައި ހިންގި މަސްތުވާތަކެތީގެ އޮޕަރޭޝަންތަކެއްގައި މަސްތުވާތަކެއްޗާއެކު ހަތަރު މީހަކު ހައްޔަރުކޮށްފި\nބުރާސްފަތި ،15 އޮކްޓޯބަރ 2020 / 12:06\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސާއި އަތޮޅުތެރޭގައި މަސައްކަތްކުރާ ފުލުހުން ގުޅިގެން ހިންގި އޮޕަރޭޝަންތަކެއްގައި މަސްތުވާތަކެއްޗާއެކު ހަތަރު މީހަކު ހައްޔަރުކޮށްފިއެވެ.\nއެ އޮޕަރޭޝަންތައް ހިންގާފައިވަނީ ޏ.ފުވައްމުލަކުގެ އިތުރުން ތ.އަތޮޅާއި ބ. އަތޮޅުގައެވެ.\nއެގޮތުން މާލެ އާއި ފުވައްމުލަކު ސިޓީ އާ ދެމެދު ދަތުރުކުރާ ބޯޓަކުން އެ ސިޓީއަށް މަސްތުވާތަކެތި އެތެރެކުރަން އުޅޭކަމަށް މި ހިނގާ އޮކްޓޯބަރ މަހުގެ 14 ވަނަ ދުވަހު ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެއްގައި ހައްޔަރުކޮށްފައިވަނީ 35 އަހަރާއި، 36 އަހަރުގެ މީހެކެވެ. މި ދެމީހުންނަކީވެސް ދިވެހި ފިރިހެނުންނެވެ.\nއެ ބޯޓުން ބޭލި ފޮށިގަނޑެއް ހިފައިގެން އެ ދެމީހުން ދަނިކޮށް މަގުމަތިން ހުއްޓުވައި ބަލައި ފާސްކުރިއިރު ފޮށިގަނޑުގެ ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 211 ސެލޯފިންކޮޅު ފެނިފައިވެއެވެ.\nމަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ލިބުނު މައުލޫމާތަކާ ގުޅިގެން މި އޮކްޓޯބަރ 14 ވަނަ ދުވަހު ހިރިލަންދޫގައިވެސް އޮޕަރޭޝަނެއް ހިންގާފައިވެއެވެ. އެ މައްސަލައިގައި މަސްތުވާތަކެއްޗާއެކު 25 އަހަރުގެ ދިވެހި ފިރިހެނެއް ހައްޔަރުކޮށްފައިވެއެވެ.\nއޭނާ ހައްޔަރުކޮށްފައިވަނީ ކޯޓުއަމުރެއްގެ ދަށުން އެރަށު ގެއެއް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 12 ކަރުދާސްކޮޅާއި، ރަބަރު ޕެކެޓެއް ފެނުމާ ގުޅިގެންނެވެ.\nމީގެއިތުރުންވެސް މަސްތުވާތަކެތި ގެންގުޅޭކަމަށް ހިރިލަންދޫ ޕޮލިސް ސްޓޭޝަނަށް ލިބުނު މައުލޫމާތަކާ ގުޅިގެން ހިންގި އެހެން އޮޕަރޭޝަނެއްގައި މަސްތުވާތަކެއްޗާއެކު 43 އަހަރުގެ ދިވެހި ފިރިހެނެއް އެރަށުން ހައްޔަރުކޮށްފައިވެއެވެ.\nއޭނާ ހައްޔަރުކޮށްފައިވަނީ ހުއްޓުވައި ބަލައި ފާސްކުރަން އުޅުނު ވަގުތު ބިންމައްޗަށް އެއްޗެއް ވައްޓައިލިތަން ފެނުމުން ފުލުހުން އެ ނަގައި ބެލިއިިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ކަރުދާސްކޮޅެއް ފެނުމާ ގުޅިގެންނެވެ.\nއެ މައްސަލައިގައި ހައްޔަރުކުރި ދެމީހުންގެ ބަންދާމެދު ގޮތެއް ނިންމުމަށް ވޭމަންޑޫ މެޖިސްޓްރޭޓް ކޯޓަށް ހާޟިރިކުރުމުން މިނިސްޓްރީ އޮފް ހޯމްއެފެއަރޒުން ކަނޑާއަޅާ ތަނެއްގައި ބަންދުގައި ބެހެއްޓުމަށް ފަސް ދުވަހުގެ މުއްދަތު ދީފައިވެއެވެ.\nމީގެއިތުރުން ބ. ދަރަވަންދޫގައިވެސް މަސްތުވާތަކެތީގެ އޮޕަރޭޝަނެއް ހިންގާފައިވެއެވެ.\nއެ އޮޕަރޭޝަން ހިންގާފައިވަނީ ދަރަވަންދޫ ޕޮލިސް ޑެސްކާއި، ބ.ކެންދޫ ޕޮލިސް ޑެސްކާއި، ފުލުހުންގެ އިންޓެލިޖެންސް ގުޅިގެން މި އޮކްޓޯބަރ 13 ވަނަ ދުވަހުއެވެ.\nއެ އޮޕަރޭޝަނުގައި ދަރަވަންދޫ ޕެޓްރޯލް ޝެޑް ކައިރި ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ދެ ރަބަރުޕެކެޓް (ކުޑަ) އަދި ބޮޑު ރަބަރު ޕެކެޓެއް ފެނިފައިވެއެވެ.\nމި މައްސަލައިގައި މިހާތަނަށް އެއްވެސް މީހަކު ހައްޔަރުކޮށްފައި ނުވެއެވެ.


Iyadhakuranivi hakatha aa gulhey workshopeh fashaifi\nބައްދަލުވުން ފައްޓަވައިދެއްވީ ސްޓެލްކޯގެ އެމްޑީ ހަސަން މުޣުނީ -- އަހްމަދު އަނަމް | އަވަސް\nއިއާދަކުރަނިވި ހަކަތައަށް ބަދަލު ކުރާއިރު އަޅަންޖެހޭ ފިޔަވަޅުތަކާބެހޭ ވޯކްޝޮޕެއް ސްޓެލްކޯގައި ފަށައިފި އެވެ.\nސްޓެލްކޯއިން ވަނީ މުޅި ރާއްޖެ 100 ޕަސެންޓު ރިނިއުބަލް އެނާޖީއަށް ބަދަލު ކުރަން މަސައްކަތް ކުރަމުން އަންނަ ކަމަށް މި އަހަރު އިއުލާން ކޮށްފަ އެވެ. "ފިއުޗާ އޮފް އެނާޖީ ސިސްޓަމް" ގެ ނަމުގައި ބާއްވާ މި މަޝްވަރާ ބައްދަލުވުމުގައި ސްޓެލްކޯގެ މުވައްޒަފުންނާއި ހަކަތަ ފޯރުކޮށްދޭ ކުންފުނިތަކުން ބައިވެރިވެ އެވެ. އެގޮތުން ފެނަކަ އާއި އެނާޖީ މިނިސްޓްރީގެ ޕޮލިސީ ލެވަލް ބޭފުޅުން ހިމެނެ އެވެ.\nމި މަޝްވަރާ ބައްދަލުވުން ކުރިއަށްގެން ދަނީ ސްޓެލްކޯ އާއި ރިނިއުބަލް އެނާޖީ ފޯރުކޮށްދޭ ފިންލޭންޑްގެ ކުންފުންޏެއް ކަމަށްވާ ވަޓްސިލާ ގުޅިގެންނެވެ.\nއެ ކުންފީގެ ފަރާތުން ބައްދަލުވުމުގެ ބައިވެރިންނަށް އިއާދަކުރަނިވި ހަކަތަ އާ ބެހޭ މައުލޫމާތުތައް ފޯރުކޮށްދެ އެވެ. އަދި 100 ޕަސެންޓް ރިނިއުބަލް އެނާޖީ އަށް ބަދަލުވާއިރު އަޅަންޖެހޭ ފިޔަވަޅު ތަކަކީ ކޮބައިިކަމާއި، ދެމެހެއްޓެނިވި ގޮތެއްގައި މިކަން ކުރުމަށް ރާއްޖެއަށް ހުރި ފުރުސަތުތަކާބެހޭ ގޮތުން މައުލޫމާތު ދެ އެވެ. މީގެ އިތުރުން އެނާޖީ ސްޓޯރޭޖް އާއި ހައިބްރިޑް ސޯލާ ޕަވާ އާ ބެހޭ ގޮތުން ބައިވެރިންނަށް މައުލޫމާތު ސެޝަންތަކެއް ކުރިއަށްގެންދަން ވަނީ ނިންމާފަ އެވެ.\nބައްދަލުވުމުގައި ސްޓެލްކޯއާއި ހަކަތަ އާ ގުޅުންހުރި ކުންފުނިތަކުން ބައިވެރިވޭ -- އަހްމަދު އަނަމް | އަވަސް\nބައްދަލުވުން ފައްޓަވައިދެއްވުމުގެ ގޮތުން ސްޓެލްކޯގެ މެނޭޖިން ޑިރެކްޓަރު ހަސަން މުޣުނީ ވިދާޅުވީ، ސްޓެލްކޯއަކީ އެތައް ބަޔަކު ބަރޯސާ ވާ ކުންފުންޏެއް ކަމުން އެ ކުންފުނީގެ ސްޓްރެޓަޖީ ތަކުގެ ސަބަބުން އެހެން ކުންފުނިތަކަށް އަސަރު ކުރާނެ ކަމަށެވެ. އަދި ވަޓްސިލާ އާއެކު ޕާޓްނަރެއްގެ ގޮތުގައި މީގެ ކުރިންވެސް މަސައްކަތް ކޮށްފައިވާއިރު ސްޓެލްކޯ އިން މި ބަދަލު ގެންނަން އެހީތެރިކަން ލިބޭނެ ކަމަށް އުއްމީދު ކުރާ ކަމަށްވެސް އެމްޑީ ވިދާޅުވި އެވެ.\n"ސްޓެލްކޯގެ އަމާޒު ހާސިލް ކުރުމަށާއި ރަނގަޅު ނިންމުންތައް ނިންމުމަށް މިކަމާ ގުޅުން ހުރި މައުލޫމާތު ބޭނުންވޭ" މުޣުނީ ވިދާޅުވި އެވެ.\nސްޓެލްކޯގައި މިއަދު ފެށި މި ބައްދަލުވުމަކީ އެއް ދުވަހުގެ މައުލޫމާތު ބައްދަލުވުމެކެވެ.\nސްޓެލްކޯ ފެނަކަ ކޯޕްރޭޝަން އިއާދަކުރަނިވި ހަކަތަ


MH 370: Oxygen Nudhee Passengarun Maraalumah Fahu Pilot Flight Vahtaalee - Vaguthu\n2014 ވަނަ އަހަރުގެ މާޗް 08 ވަނަ ދުވަހު މެލޭޝިއާގެ ކުއަލަލަމްޕޫރު އިން ފުރައިގެން ޗައިނާގެ ބެއިޖިން އަށް ދަތުރު ކުރަމުން ދަނިކޮށް ގެއްލިފައިވާ މެލޭޝިއަން އެއާލައިންގެ ފްލައިޓް އެމްއެޗް 370 ކަނޑަށް ވައްޓާލީ ޕައިލެޓް ގަސްދުގައި ކަމަށާއި ފްލައިޓް ކަނޑަށް ވައްޓަލުމުގެ ކުރިން އޮކްސިޖަން ނުދީ ހުރިހާ ފަސެންޖަރުން މަރާލި ކަމަށް ލަފާކުރެވޭ ކަމުގެ އެހާދިސާ އާއި ގުޅޭ ރިޕޯޓެއް ބުނެފިއެވެ.\nއަމިއްލަ ގޮތުން އެހާދިސާ ތަޙްޤީޤު ކުރި ޓީމަކުން ތައްޔާރު ކުރި ރިޕޯޓެއް ބުނާ ގޮތުގައި 239 މީހުންނާއި އެކު ދަތުރު ކުރަމުން ދިޔަ ފްލައިޓް ވައްޓާލުމަކީ ފަސެންޖަރުން މަރާލުމަށް ފަހު އަމިއްލަ އަށް މަރުވުމަށް ހިންގި އަމަލެކެވެ.\nމިގޮތައް ނިންމާފައި ވަނީ ރިޕޯޓަށް މައުލޫމާތު ދީފައިވާ މީހުންނާއި، ފްލައިޓް ދަތުރު ކުރި ގޮތް އިތުރަށް ދިރާސާ ކުރުމަށް ފަހު އެވެ.\nފްލައިޓް ދުއްވަން އިން ކެޕްޓަނީ ޒަހާރީ އަހްމަދު ޝާހް އެވެ. ފްލައިޓް ގެއްލުމުގެ ހާދިސާ ހިނގީ އުމުރުން 53 އަހަރުގެ ޝާހް ދޫކޮށްލުމަށް ފަހު އޭނާގެ އަނބިމީހާ ދިޔަތާ ދުވަސްތަކެއް ފަހުންނެވެ. ދެމަފިރިންގެ ދެމެދުގައި މައްސަލަ ޖެހި ވަކިވިފަހުން ޝާހް ވަނީ ޑިޕްރެޝަނަށް ހުށަހެޅިފައިވާ ކަމަށާއި، ގިނަ ވަގުތު އޭނާ ހޭދަކުރަމުން ދިޔައީ ވެސް އެކަނި ކަމަށް ރިޕޯޓްގައި ބުނެފައި ވެއެވެ.\nއެމްއެޗް 370 ގެއްލުމުގެ ހަފްތާއެއްހާ ދުވަސް ކުރިން ޝާހްގެ އަންހެން ދަރިފުޅު ވަނީ އޭނާގެ ބައްޕަ ފްލައިޓެއް ގަސްދުގައި ވައްޓާލަފާނެ ކަމަށް ބައެއް މީހުން ކައިރީގައި ބުނެފައެވެ.\nރިޕޯޓްގައި ބުނެފައި ވަނީ ފްލައިޓުން އޮކްސިޖަން ހުސްކޮށްލުމަށް ފަހު މާސްކްތައް ތިރިކޮށްފައިވާ ކަމަށާއި އެހެން ހެދުމުން ފަސެންޖަރުންނަށް ނޭވާ ލެވޭނީ 15 ވަރަކަށް މިނެޓް ކަމަށެވެ. ނަމަވެސް ކޮކްޕިޓްގައި ހުންނަ އޮކްސިޖަން އިން އެތައް ގަޑިއިރެއް ވަންދެން ޕައިލެޓުންނަށް ނޭވާ ލެވޭނެ ކަމަށް ރިޕޯޓްގައި ބުނެފައި ވެއެވެ.\nލަފާކުރެވޭ ގޮތުގައި ކެޕްޓަން ޝާހް ވަނީ ފުރަތަމަ ކޮކްޕިޓް ތެރޭގައި ކޯޕައިލެޓް މަރާލާފައެވެ. ފަސެންޖަރުންނަށް އޮކްސިޖަން ނުލިބޭ ގޮތް ހެދީ އޭގެ ފަހުންނެވެ.\nމިރިޕޯޓްގައި ހުރި ވާހަކަތަކަކީ ވެސް ލަފާކުރުންތަކެއްގެ މައްޗަށް ބިނާކޮށް ލިޔެފައިވާ މައުލޫމާތުތަކެވެ. ހަޤީޤަތުގައި އެމްއެޗް 370 އަށް ވީގޮތެއް ޔަގީންކަމާއި އެކު ބުނެދެވޭނެ ގޮތެއް މިހާރު ނެތެވެ.\nޖޫން 20, 2019 12:46\nކުދަހުވަދޫ ސަރަހައްދުން އެމްއެޗް 370 ފްލައިޓް ފެނުނު ވާހަކަ ބުނީމާވެސް އެވެސް ފަރާތަކުން އެކަން ޤަބޫލް ނުކުރި، ހުންނާނީ މިހާރު ހޭއަރާފަ!\nޖޫން 20, 2019 13:06\nތިޔަބައިމީހުން ހީކުރާ ހީކުރުންތަކާ ދުރުވާށޯ ހަމަކަށަވަރުން ބައެއް ހީއަކީ ފާފައެއްކަމުގައި މެނުވީނުވެޔޭ\nޖޫން 20, 2019 15:03\nވައްޓާލީ ކޮންތާކަށް ހޭ؟


Canareef Resort ge vazeefaathakah meehun hoadhanee\nކެނެރީފް ރިސޯޓް މޯލްޑިވްސް\nކެނަރީފް ރިސޯޓުގެ ވަޒީފާތަކަށް މީހުން ހޯދަނީ\nކެނަރީފް ރިސޯޓް. އެ ތަނުގެ ވަޒީފާތަކަށް މީހުން ހޯދުމަށް މިހާރު ވަނީ އިއުލާންކޮށްފައި\nއައްޑޫ ސިޓގައި ހިންގާ ކެނަރީފް ރިސޯޓު އަލުން ހުޅުވުމަށްޓަކައި ވަޒީފާތަކަށް މީހުން ހޯދަން އިއުލާންކޮށްފި އެވެ.\nކެނަރީފް ރިސޯޓުން މީހުން ހޯދަނީ ހައުސްކީޕިން، ފްރޮންޓް އޮފީސް، ފިނޭންސް ޑިޕާޓްމަންޓްގެ ވަޒީފާތަކަށާއި އިންޖިނިއަރިންގެ ވަޒީފާތަކުގެ އިތުރުން އެފްއެންބީ އާއި، ކިޗަން އަދި ސެކިއުރިޓީ ޓީމުގެ ވަޒީފާތަކަށެވެ.\nއިއުލާންކޮށްފައިވާ ވަޒީފާތަކުގައި ގިނަ ވެގެން ދެ އަހަރު މަސައްކަތް ކޮށްފައިވާނަމަ ޝަރުތު ހަމަވާނެ ކަމަށް ކަނޑައަޅާފައިވެ އެވެ. ވަޒީފާ ތަކަށް ކުރިމަތިލުމަށް ހުޅުވާލާފައިވަނީ މިމަހުގެ 26 ވަނަ ދުވަހުގެ ނިޔަލަށެވެ.\nކޮވިޑް 19 އާއި ގުޅިގެން ރާއްޖޭގެ އިގްތިސާދަށް ވަކިން ހާއްސަކޮށް ފަތުރުވެރިކަމުގެ ދާއިރާ އަށް ލިބުނު މާލީ ބޮޑެތި ގެއްލުންތަކާ ގުޅިގެން ކެނަރީފް ރިސޯޓް ބަންދުކުރީ މިދިޔަ އަހަރުގެ ޖޫން މަހުގެ ތެރޭގަ އެވެ.\nއެކަމާ ގުޅިގެން އެ ރިސޯޓުގައި މަސައްކަތް ކުރަމުން ދިޔަ 200 އެއްހާ މުވައްޒަފުންގެ ވަޒީފާ ގެއްލި އައްޑޫގެ އިގްތިސާދަށް ވެސް އަސަރުތަކެއް ކޮށްފައިވެ އެވެ.\nކެނަރީފް ރިސޯޓުގެ ވަޒީފާތަކަށް މީހުން ހޯދުމަށް އިއުލާންކޮށްފައި މިވަނީ ކުރިއަށް އޮތް ޑިސެމްބަރު މަހު އެ ރިސޯޓު ހުޅުވާނެ ކަމަށް އައްޑޫގެ މޭޔަރު އަލީ ނިޒާރު މިދިޔަ އޮކްޓޫބަރު މަހު ވިދާޅުވެފައި ވަނިކޮށެވެ.\nހުޅުދު އާއި މީދޫ ކައިރީގައި އޮންނަ ކެނަރީފް ރިސޯޓަކީ އައްޑޫގައި އެންމެ ފުރަތަމަ ހުޅުވި ރިސޯޓެވެ. އެ ރިސޯޓު ހުޅުވީ 2007 ވަނަ އަހަރު އެވެ.\nއައްޑޫގައި ހުޅުވި ދެވަނަ ރިސޯޓު، ޝަންގްރިއްލާ ވިލިގިލި ރިސޯޓް އެންޑް ސްޕާ ވެސް އޮތީ ކޮވިޑާ ގުޅިގެން ބަންދުކުރި ގޮތަށް އަދިވެސް ބަންދުކޮށްފަ އެވެ.\nއައްޑޫގައި ސައުތު ޕާމްގެ ނަމުގައި ވެސް ރިސޯޓެއް ހިންގަމުންދާއިރު ހެރެތެރައާއި ކެނަރީފް ހުޅުވުން ލަސްވަމުންދާތީ އައްޑޫ ރައްޔިތުން ގެންދަނީ ކެނޑިނޭޅި ކަންބޮޑުވުން ފާޅުކުރަމުންނެވެ.\nކެނަރީފް ރިސޯޓު ޑިސެމްބަރުގައި ހުޅުވަނީ\nދިރާގު ފައިބާ އިންޓަނެޓްގެ ހިދުމަތް މަނަދޫ އަށް


ACC in vanee supreme court ge hukumah gon jahaafa: JP | Mihaaru\nގާސިމް އޭނާގެ ސަން އައިލެންޑް ރިސޯޓުގައި.---މިހާރު ފޮޓޯ: ނިޝާން އަލީ\nއޭސީސީން ވަނީ ސުޕްރީމް ކޯޓުގެ ހުކުމަށް ގޮން ޖަހާފައި: ޖޭޕީ\n16 ޖޫން 2018 - 14:01 16 comments\nގާސިމް އިބްރާހިމްގެ ވިލާގެ އެކި ކުންފުނިތަކަށް ދޫކޮށްފައިވާ ރަށްތަކާއި ފަޅުތަކާ ގުޅިގެން އެ ކުންފުނިތަކަށް ސަރުކާރުން ދިން ލުއިތަކުގެ ސަބަބުން ދައުލަތަށް ގެއްލުނު 110 މިލިއަން ޑޮލަރު (1.6 ބިލިއަނަށް ވުރެ ގިނަ ރުފިޔާ) އަނބުރާ ދައުލަތަށް ހޯދަން އޭސީސީން މިދިޔަ ބުރާސްފަތި ދުވަހު ވަނީ އަންގައިފަ އެވެ.\nVilla ah dhin lui thakuge sababun gellunu 1.6 billion hoadhan angaifi\nވިލާ ކުންފުންޏަށް ސަރުކާރުން ދޫކުރި ރަށްތަކާއި ފަޅުތަކަކާ ގުޅިގެން ބޮޑެތި ލުއިތަކެއް ދޭން ޖެހޭ ގޮތަށް ސެޓްލްމަންޓް އެގްރިމެންޓެއް ހެދީ ޑިސެމްބަރު، 2013 ގަ އެވެ. އެ އެއްބަސްވުން ހެދީ ގާސިމްގެ ކޮއްކޮއެއް ކަމަށްވާ އިބްރާހިމް އަލީއަށް ދައުލަތުން 9.7 މިލިއަން ޑޮލަރު ދައްކަން ޖެހުމުން އެކަމުގައި ލުއި ގޮތްތަކެއް ހަމަޖެއްސުމުގެ ގޮތުންނެވެ. އެ އެއްބަސްވުންތައް 2015 ގައި ސަރުކާރުން ބާތިލް ކޮށްފައި ވަނިކޮށް ސުޕްރީމް ކޯޓުން މިދިޔަ އޭޕްރީލް މަހު ވަނީ އެ އެއްބަސްވުންތައް އުވާލީ ގާނޫނާ ޚިލާފަށް ކަމަށް ނިންމައިފަ އެވެ.\nޖުމްހޫރީ ޕާޓީގެ އޮފީސް މ. ކުނޫޒުގައި ބޭއްވި ނޫސްވެރިންގެ ބައްދަލުވުމުގައި އެ ޕާޓީގެ ސެކްރެޓަރީ ޖެނެރަލް އަހުމަދު ސަމީރު ވިދާޅުވީ ޝަރުއީ އެންމެ މަތީ ކޯޓުން ގޮތެއް ނިންމާފައިވަނިކޮށް، އެކަމާ ގުޅޭ ގޮތުން އިތުރު އެއްވެސް ފަރާތަކަށް ބަސް ނުބުނެވޭނެ ކަމަށެވެ. އަދި އޭސީސީން ސިޔާސީ ބޭނުމަށް ކަންކަން ކުރައްވަމުން ގެންދަވާ ކަމަށް ވިދާޅުވެ، އެ ކޮމިޝަނަށް ސަމީރު ވަރަށް ބޮޑަށް ފާޑު ވިދާޅުވި އެވެ.\nސަމީރު ވިދާޅުވި ގޮތުގައި އޭސީސީއަކީ ރައީސް އަބްދުﷲ ޔާމީން "ކޮންޓްރޯލް ކުރައްވައިގެން" ގެންގުޅުއްވާ ކޮމިޝަނެކެވެ. ދާދި ފަހުން ފުލުހުންނަށް ދެއްވި ތަހުގީގު ބަޔާނުން އެ ކޮމިޝަންގެ ރައީސް ހަސަން ލުތުފީ ހުންނެވި ގޮތް ސާފުވެފައިވާ ކަމަށް ވެސް ސަމީރު ވިދާޅުވި އެވެ.\n"ކުރިއަށް އޮތީ ރިޔާސީ އިންތިހާބު އޮތް ދުވަސްވަރު މިފަދަ ކަންކަން ކުރަމުން ދާތީ ކަންބޮޑުވޭ. ހިތާމައަކީ އަނިޔާވެރި ވެރިކަމެއްގެ ތެރޭގައި ނުހިނގާނެ ހުރިހާ ކަމެއް ހިނގާނެ،" ސަމީރު ވިދާޅުވި އެވެ.\nސަމީރު ވިދާލުވީ ގާސިމް، ދައުލަތަށް ދައްކަން ޖެހޭ ފައިސާއާ ބެހޭ ގޮތުން ހަގީގަތާ ހިލާފު ވާހަކަ ދެއްކިޔަސް، ގާސިމާއި ޖޭޕީން ރައްޔިތުންނަށް ބަދަލެއް ގެނައުމަށް ކުރާ މަސައްކަތް ނުހުއްޓުވޭނެ ކަމަށެވެ. އަދި އިދިކޮޅު ފަރާތްތަކުން ގުޅިގެން ކުރާ މަސައްކަތް ހެޔޮ ގޮތުގައި ކުރިއަށް ދާނެ ކަމަށް އޭނާ ވިދާޅުވި އެވެ.\nވިލާގެ އެކި ކުންފުނިތަކަށް ދައުލަތުން ދޫކުރި ރަށްތަކާއި ފަޅުތަކާ ގުޅިގެން ލުއިތަަކެއް ދިނުމަށް ޓޫރިޒަމް މިނިސްޓްރީން ކުރިން ހެދި ސެޓްލްމަންޓް އެގްރިމެންޓްތައް ހަދާފައި ވަނީ ދޭން ނުޖެހޭ ބޮޑެތިި ލުއިތަކެއް ލިބޭ ގޮތަށް ގާނޫނާ ޚިލާފަށް ކަމަށް ކަނޑައަޅައި، އެ މައްސަލާގައި ކުރީގެ ނައިބު ރައީސް އަހުމަދު އަދީބުގެ މައްޗަށް ދައުވާ ކުރަން ފޮނުވުމަށް އޭސީސީން ވަނީ ނިންމައިފަ އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) އެންޓި ކޮރަޕްޝަން ކޮމިޝަން އިދިކޮޅު ފަރާތްތައް ވިލާ ގްރޫޕް ޖުމްހޫރީ ޕާޓީ


Kulhivarun nufuhdhunu vaudhakee pool ge massakaiy feshun | Mihaaru\nކުޅިވަރުން ނުފުއްދުނު ވައުދަކީ ޕޫލްގެ މަސައްކަތް ފެށުން\n01 އެޕްރީލް 2019 - 12:212comments\nސަރުކާރުގެ 100 ދުވަހުގެ ކުޅިވަރު ވައުދުތަކުގެ ތެރެއިން ހާސިލްނުވި ހަމައެކަނި ކަމަކީ ސްވިމިން ޕޫލެއް އެޅުމުގެ އަމަލީ މަސައްކަތް ފެށުން ކަމަށާއި އެކަން ނުވީ ހަމަޖެހުނު ބިމުގެ މައްސަލަ އާބިޓްރޭޝަނުގައި އޮތުމުން ކަމަށް އެކްޓިން ސްޕޯޓްސް މިނިސްޓަރު އަލީ ވަހީދު ވިދާޅުވެއްޖެ އެވެ.\nމިދިޔަ މަހު މިނިސްޓްރީން ބުނީ ޕޫލް އަޅާނެ ބިން މާލޭން ހަމަޖެހިފައިވާ ކަމަށާއި މިދިޔަ ހަފުތާގައި އަމަލީ މަސައްކަތް ފެށޭނެ ކަމަށެވެ. މިނިސްޓަރު ބުރާސްފަތި ދުވަހު ވިދާޅުވީ ބިން އާބިޓްރޭޝަނުގައި އޮތުމުން އެއީ ކަށަވަރު ބިމަކަށް ނުވާތީ ރައްޔިތުންގެ ފައިސާ އިން އެންމެ ސެންޓެއް ވެސް ބޭކާރުވެދާނެ ގޮތަކަށް ހަރަދުކުރަން ބޭނުންނުވީ ކަމަށާއި އެ މައްސަލަ ނިމުހާ އަވަހަށް މަސައްކަތް ފެށޭނެ ކަމަށެވެ.\nސަރުކާރުން ބޭނުންވަނީ ހަގީގީ ވައުދު ފުއްދަންކަން ފާހަގަކޮށް އަލީ ވަހީދު ވިދާޅުވީ އިންތިހާބާ ދިމާކޮށް ރައްޔިތުންގެ ލޮލުގައި އަނދުން އެޅުވުމަށްޓަކައި، މަސައްކަތް ފެށީމޭ ބުނަން ކަށަވަރު ނޫން ބިމެއްގައި މަސައްކަތް ކުރަން ބޭނުންނުވީ ކަމަށެވެ.\n"އަޅުގަނޑުމެން ބޭނުންވަނީ ހަގީގީ ހިދުމަތްކުރާ ބަޔަކަށް. ރިއަލިސްޓިކްކޮށް މަސައްކަތްކުރަން ބޭނުންވަނީ،" އަލީ ވަހީދު ވިދާޅުވި އެވެ.\nފެތުމަކީ ރާއްޖޭގައި މަތީ ފަންތީގައި ވާދަކުރާ ކުޅިވަރުތަކުގެ ތެރެއިން އެކަށީގެންވާ ވަސީލަތެއް ނުލިބޭ ހަމައެކަނި ކުޅިވަރެވެ. މީގެ އިތުރުން ފަހަކަށް ރާއްޖޭގެ ފެތުންތެރިން ބައިނަލްއަގްވާމީ މައިދާނުގައި ހޯދަމުން އަންނަ ކުރިއެރުންތަކާ އެކު، ރަނގަޅު ފެންވަރުގެ ވަސީލަތެއް އެ އެތުލީޓުންނަށް ފުރިހަމަކޮށްދޭން ކުޅިވަރުގެ ވަރަށް ގިނަ ފަރާތްތަކުން އައީ ގޮވާލަމުންނެވެ.\nމިނިސްޓަރު ވިދާޅުވީ ކަނޑައެޅި މުއްދަތުގައި އެ މަސައްކަތް ނުފެށި މިވަގުތަށް ވައުދު ނުފުއްދުނޭ ބުނަން ލަދުނުގަންނަ ކަމަށާއި އެކަން ނުވުމުގައި އެއްވެސް ބަޔަކު ގޯސް ނުކުރާނެ ކަމަށެވެ. ޕޫލް އަޅާނެ ބިން ހުޅުމާލޭން ނުހޯދައި މާލޭން ހޯދުމާ ގުޅޭގޮތުން މިނިސްޓަރު ވިދާޅުވީ މާލޭގައި ގިނަ ބަޔަކު ދިރިއުޅޭ އިރު ސްކޫލަށް ފަހު ޓިއުޝަނާއި ކަންކަން ވެސް އޮންނައިރު ތަމްރީންތަކަށް ހުޅުމާލެ އަށް ދިއުމަށް އިތުރު ވަގުތު ނަގާނެތީ ބޭނުންވީ މާލޭން ބިމެއް ހޯދަން ކަމަށެވެ. އަދި ޖުމްލަ ވިސްނުމަކީ ކުޅިވަރުގެ އަސާސީ ވަސީލަތްތަކަށް މާލޭން ބިން ލިބެން އޮތް މިންވަރަކުން މާލޭގައި ގާއިމްކުރުމަށް ފަހު އިންޓަނޭޝަނަލީ އިތުރަށް ތަރައްގީކުރާ ތަންތަން ހުޅުމާލޭގައި ހެދުން ކަމަށެވެ. އަދި ރާއްޖޭގެ އެކި ހިސާބުތަކުގައި ވެސް ވަސީލަތްތައް ގާއިމްކުރާނެ ކަމަށް ވިދާޅުވި އެވެ.\nކުރީގެ ސަރުކާރުގެ ޕްރޮޖެކްޓެއްގެ ދަށުން އެޗްޑީސީން ހުޅުމާލޭގައި ބިނާކުރަމުން އަންނަ އިންޑޯ ސްޕޯޓްސް ކޮމްޕްލެކްސްގައި ޕޫލެއް އޮވެ އެވެ. އެކަމަކު އެތަން ބޭނުންކުރެވޭނީ ތަމްރީންތަކަށެވެ. ސަބަބަކީ މުބާރާތް ބާއްވާ ނަމަ ވޯމްއަޕް ޕޫލެއް އޮންނަން ޖެހުމާއި އަދި ވަކި މިންތަކެއް ވެސް ހަމަވާން ޖެހުމެވެ. އެތަން ބޭނުންކުރަން ފެށުމާ މެދު މި ހަފުތާގައި މިނިސްޓްރީން މަޝްވަރާކުރާނެ ކަމަށެވެ.\nއޮލިމްޕިކް ސައިޒުގެ ސްވިމިން ޕޫލެއް އެޅުމަކީ ރާއްޖޭގައި ރަސްމީ ސިފައެއްގައި ފެތުމުގެ މުބާރާތްތައް ބާއްވަން ފެށީއްސުރެ ފެތުންތެރިން ދެކެމުން އައި ހުވަފެނެކެވެ. ގައުމީ އެތުލެޓިކްސް ޓީމުގެ ފަރިތަކުރުންތަކާއި އަދި މުބާރާތްތައް ވެސް ބާއްވަމުން އަންނަނީ މާލޭ ދެކުނު ފަރާތު ފަޅުތެރޭގަ އެވެ. ލޮނުގައި ފަރިތަކުރުމަށް ފަހު ޕޫލުގައި ބާއްވާ މުބާރާތްތަކުގައި ވާދަކުރަން ޖެހުމުން އޭގެ ސަބަބުން ޕާފޯމަންސަށް އަސަރުކުރެ އެވެ. އެއަށް ވުރެ ބޮޑަށް ވެސް ފެތުންތެރިންގެ ޝަކުވާ އަކީ ކުނިބުންޏާއި ތެޔޮ އެޅި ކިލަނބުވެފައިވާ އަދި މާލޭގެ އާއްމުންނަށް ވެސް ބޭނުންކުރަން އޮންނަ ތަނެއްގައި ފަތައި މުބާރާތްތަކުގައި ވާދަކުރަން ޖެހުމެވެ. އަދި އެތަނުގައި މުބާރާތް ބާއްވާއިރު އިދާރީ ކަންކަމާއި އިނާމް ދިނުން ބާއްވަން ޖެހެނީ ޕޭމަންޓްމަތީގައި ނުވަތަ މަގުމަތީގަ އެވެ.\nއާ ސަރުކާރުގެ ވައުދުތަކުގެ ތެރޭގައި ހިމެނޭ ކޮންމެ ކުޅިވަރު އެސޯސިއޭޝަނަކަށް އަހަރަކު މަދުވެގެން 500،000ރ. ގެ ބަޖެޓެއް ދިނުމާއި ގައުމީ ކުޅުންތެރިންގެ މުސާރަތައް ހަމަހަމަކުރުމުގެ ވައުދު ވަނީ ފުއްދައިފަ އެވެ.\nއިތުރު ލިޔުންތައް ފެތުން އަލީ ވަހީދު، ޓޫރިޒަމް މިނިސްޓަރު ސްވިމިން އެސޯސިއޭޝަން


Ammatee bandhukuran amuru koffi - vNews.mv\nއަހްމަދު މޫސާ (އަންމަޓީ) — ފޮޓޯ: އަވަސް\nއައްމަޓީ ބަންދުކުރަން އަނެއްކާވެސް އަމުރުކޮށްފި\nޒިދާން މުޙައްމަދު 15 November 2021, 22:53\nހައުސިން ޔުނިޓު އަޅައިދިނުމަށް ކަމަށްބުނެ އެތައް ބަޔެއްގެ އަތުން މަކަރާއި ހީލަތުން ފައިސާ ނެގި މައްސަލާގައި ހައްޔަރުކޮށްފައިވާ، ސީލައިފް ގްލޯބަލްގެ ވެރިޔާ އަހުމަދު މޫސާ މުހައްމަދު (އައްމަޓީ) އަލުން ހައްޔަރުކުރުމަށް ހައިކޯޓުން ހުކުމްކޮށްފިއެވެ.\nއޮކްޓޯބަރު މަހުގެ 20 ވަނަ ދުވަހު އެއްބަނޑު ދެބެން (އަންހެން ކޮއްކޮ އާއި ދައްތަ) ޖާމިނު ކުރުމަށްފަހު, ކަފާލާތުގެ ދަށުން ދޫކޮށްލާފައިވާ އައްމަޓީ ބަންދުކުރަން ހުކުމް ކުރީ ކްރިމިނަލް ކޯޓުން ކުރި އަމުރު، ހައި ކޯޓުގައި އިސްތިއުނާފު ކުރުމުން ޝަރީއަތް ނިންމުމަށް ފަހުއެވެ.\nއިސްތިއުނާފު މައްސަލަ ބެލުމަށްފަހު މިއަދު ހައިކޯޓުން ކުރި ހުކުމުގައިވަނީ މައްސަލައިގެ ބާވަތުން އައްމަޓީ ދޫކޮށްލައިފައި ނުބެހެއްޓޭނެކަމަށެވެ. އަދި ދޫކޮށްލައިފައި ހުންނަނަމަ ފިލައިގެން ދިޔުމުގެ ފުރުސަތު އޮތްކަމަށް ވެސް ހުކުމުގައިވެއެވެ. މީގެ އިތުުރުން މީގެކުރިން އޭނާ ހޯދުމަށް ރެޑް ނޯޓިސް ނެރުމުން ވެސް އޭނާ ރާއްޖެ އައިސްފައިވަނީ ގިނަ ދުވަސްތަކެއް ފަހުންކަމަށް ވެސް ހުކުމުގައި އޮތެވެ.\nހިޔާނާތްތެރިވީ މައްސަލައިގައި އައްމަޓީގެ މައްޗަށް 42 ދައުވާއެއް ވަނީ އުފުލައިފައެވެ. މިހާރު ގާނޫނުތައް ހުރި ގޮތުން، އެ ދައުވާތައް ސާބިތުވެއްޖެނަމަ އައްމަޓީގެ މައްޗަށް 65 އަހަރު ދުވަހުގެ ޖަލު ހުކުމެއް އަންނާނެއެވެ.


ށ.މިލަންދޫގައި ސީއައުޓްފޯލް އަޅައިދިނުމުގެ މަސައްކަތް ކޮށްދޭނެ ފަރާތެއް ހޯދުން - ރިޓެންޑަރ\nށ. މިލަންދޫގައި ސީއައުޓްފޯލް އަޅައިދިނުމުގެ މަސައްކަތް ކޮށްދޭނެ ފަރާތެއް ހޯދުން - ރިޓެންޑަރ\nމި ކުންފުނީގެ ފަރާތުން ކުރި އިޢުލާން ނަމްބަރު: MWSC-61/ADV/2015/082 އަށް އެކަށީގެންވާ ތަރުޙީބު ލިބިފައިނުވާތީ އެ އިޢުލާން ބާޠިލުކޮށް، އަލުން ބީލަމުގައި ބައިވެރިވުމުގެ ފުރުޞަތު ހުޅުވާލަމެވެ. މި ކުންފުނިން ދޭ މަޢުލޫމާތާ އެއްގޮތްވާ ގޮތުގެ މަތިން ށ.މިލަންދޫ ސީއައުޓްފޯލް އަޅައިދިނުމުގެ މަސައްކަތް ކޮށްދޭނެެ ފަރާތެއް ހޯދަން ބޭނުންވެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝައުގުވެރިވެލައްވާ އެންމެހައި ފަރާތްތަކަށް ހުޅުވާލަމެވެ.\nބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަންޏެވެ. ބީލަން ފޮތް ވިއްކުމަށް ހަމަޖެހިފައިވާ އަގަކީ 500.00ރ އެވެ. ބީލަންފޮތްތަކަށް ފައިސާ ބަލައިގަތުން އޮންނާނީ 13 އޮގަސްޓު 2015 އިން 19 އޮގަސްޓު 2015 އަށް، ބަންދުނޫން ކޮންމެ ދުވަހެއްގެ ހެނދުނު 10:00 އިން މެންދުރު 03:00 އަށް އެމް.ޑަބްލިޔު.އެސް.ސީ (ނިކަގަސް ހިނގުން) އިންނެވެ. ބީލަން ފޮތް ދޫކުރުން އޮންނާނީ 23 އޮގަސްޓު 2015 ގެ ރަސްމީގަޑީގައި ފެން ބިލްޑިންގ5ވަނަ ފަންގިފިލާ އިންނެވެ.\nޕްރީބިޑް މީޓިންގް ބޭއްވުމަށް ހަމަޖެހިފައި ވަނީ 25 އޮގަސްޓު 2015 ވާދުވަހު 11:30 ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ 31 އޮގަސްޓު 2015 ވާ ދުވަހު 11:30 އެވެ. ބިޑް ސެކިއުރިޓީގެ ގޮތުގައި ބިޑް ހުށަހަޅާއިރު -/10000 ރުފިޔާގެ ބިޑް ސެކިއުރިޓީ ހުށަހަޅުއްވަންވާނެއެވެ. ބިޑް ސެކިއުރިޓީގެ ގޮތުގައި ބަލައިގަނެވޭނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރއެވެ. ބިޑް އެވޯރޑްކުރެވޭ ފަރާތުން ޕާރފޯމަންސް ގެރެންޓީގެ ގޮތުގައި ބިޑްކުރި އަދަދުގެ ބިޑް އެވޯރޑްކުރެވޭތާ 14 ދުވަހުގެ ތެރޭގައި ހުށަހުޅަންވާނެއެވެ.\nނަންބަރު: MWSC-61/ADV/2015/ 093\nސުންގަޑި: 25 އޮގަސްޓް 2015 1130


Sattu ge2goal aa eku TC furathama molhu hoadhaifi | Mihaaru\nވެލެންސިއާގެ ދެ ކުޅުންތެރިން ކައިރިން ޓީސީގެ ސައްޓު (ކ) ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\n20 މާޗް 2018 - 00:19 10 comments\nމި މޮޅާ އެކު ޓީސީ ވަނީ ލީގު ބްރޭކަކަށް ދިއުމުގެ ކުރިން ފަސް ވަނަ އަށް ޖެހިލައިފަ އެވެ. އެ ޓީމަށް ހަތަރު މެޗުން ލިބިފައިވަނީ ހަތަރު ޕޮއިންޓެވެ. ވެލެންސިއާ ހަތަރު މެޗު ކުޅުނުއިރު ލިބުނު އެއް ޕޮއިންޓާ އެކު އޮތީ ލީގުގެ ފުލުގަ އެވެ.\nޓީސީން ވަނީ އެންމެ ފަހުން އެ ޓީމު ކުޅުނު މެޗުގައި ބަދަލު ކުޅުންތެރިޔެއްގެ ގޮތުގައި ކުޅެން ނުކުތް ކިރްގިސްތާނުގެ މިޑްފީލްޑަރު އަނަޓޯލީ ވްލަޝީޗޭވާއި ސައްޓު މި މެޗުގެ ފުރަތަމަ އެގާރައިގައި ހިމަނައިފަ އެވެ. އަދި އެ ޓީމު ގޯލުގައި މިރޭ ހުރީ އިފްރާހް އަރީފް (އިފްރާ)ގެ ބަދަލުގައި އިބްރާހިމް ނަދީމް (ރިކޫ) އެވެ.\nޓިސީން ވަނީ މެޗުގެ ފުރަތަމަ 10 މިނިޓް ތެރޭގައި ނުރައްކާތެރި ދެ ހަމަލާއެއް ފޮނުވާލައިފަ އެވެ. އޭރިއާ ތެރެއިން އިބްރާހިމް މަހުދީ (ފޭދޫ އިއްބެ) ފޮނުވާލި ބޯޅަ ގޯލާ ސީދާނުވެ ދިޔައިރު، އޭރިއާ ބޭރުން އަނަޓޯލީ ފޮނުވާލި ބޯޅަ ވެލެންސިއާގެ ޖަޕާން ކީޕަރު ޖުން ކޮޮޗީ ވަނީ މަތަކޮށްފަ އެވެ. އޭގެ ފަހުން ސައްޓު އަށް ލިބުނު ފުރުސަތުގެ ބޭނުން ވެސް ނުހިފުނެވެ.\nވެެލެންސިއާގެ ކެޕްޓަން އަލީ އިމްރާން (އިންމަ) ވަނީ މެޗުގެ 22 ވަނަ މިނިޓްގައި ރަނގަޅު ހަމަލާއެއް ފޮނުވާލައިފަ އެވެ. އޭރިއާ ތެރެއިން އިންމަ ފޮނުވާލި ބޯޅަ ދިޔައީ ދަނޑިކައިރިން ބޭރަށެވެ.\nފުރަތަމަ ހާފުގައި ގިނަ ހަމަލާތަކެއް ފޮނުވާލީ ޓީސީންނެވެ. އެ ޓީމަށް ލީޑުނަަގައިދޭން މެޗުގެ 41 ވަނަ މިނިޓްގައި ޔާމީން އިބްރާހިމް (ޔާމްބެ) އަށް ރަނުގެ ފުރުސަތެއް ލިބުނެވެ. އޭރިއާ ތެރެއިން މުޅިން ހުހަށް ހުރެ ޔާމްބެ ފޮނުވާލި ބޯޅަ ދިޔައީ ހުރަސްދަނޑިމަތިންނެވެ.\nވެލެންސިއާ އިން ވަނީ ދެ ވަނަ ހާފަށް ނުކުތްއިރު މުހައްމަދު މިދުހަތުގެ ބަދަލުގައި އަންސަރު އިބްރާހިމް (އަންކޮ) ކުޅެން އަރުވައިފަ އެވެ. އަދި މި ހާފުގެ ކުޅުން ފެށިތާ ފަސް މިނިޓް ތެރޭ ޓީސީން ވަނީ އިބްރާހިމް ވަހީދު ހަސަން (އިއްބެ)ގެ ބަދަލުގައި ލައިބީރިއާގެ ފޯވާޑް ޑިއޯ ވިލިއަމްސް ކުޅެން އަރުވައިފަ އެވެ.\nޓީސީ އަށް މެޗުގެ 60 ވަނަ މިނިޓްގައި ލީޑުނަގައިދިނީ ސައްޓު އެވެ. އޭރިއާ ބޭރުން ލިބުނު ބޯޅަ ސައްޓު ވަނީ ގޯލުގެ ތިރީ ކަނަށް އަމާޒުކޮށްލައިފަ އެވެ. އޭގެ ހަ މިނިޓް ފަހުން ޓީސީގެ ލީޑުފުޅާކޮށްދިނީ ވެސް ސައްޓު އެވެ. އޭރިއާތެރެއިން ވިލިއަމްސް ހުސްކޮށްލާފައި ސައްޓު އަށް ދިން ބޯޅަ އޭނާ ވަނީ ކީޕަރު ޖުން އަށް އެއްވެސް ފުރުސަތެއް ނުދީ ގޯލުގެ ތެރެއަށް ފޮނުވާލައިފަ އެވެ.\nޓީސީގެ ސައްޓު ލަނޑު ޖެހުމަށް ފަހު އުފާފާޅުކުރަނީ. -- ފޮޓޯ: ނިޝާން އަލީ/ މިހާރު\nޓީސީގެ ތިން ވަނަ ލަނޑު މެޗުގެ 70 ވަނަ މިނިޓްގައި ކާމިޔާބުކުރީ އަނަޓޯލީ އެވެ. ހާފްގެ މެދުތެރެއިން އަނަޓޯލީ ފޮނުވާލި ބާރު ބޯޅަ އަމާޒުވީ ގޯލުގެ މަތީ ކަނަށެވެ. މިއީ މި ސީޒަނުގައި ފެނިގެންދިޔަ އެންމެ ރީތީ އެއް ގޯލެވެ.\nމެޗުގެ މޮޅު ކުޅުންތެރިޔާގެ މަގާމު ހޯދި ސައްޓު އޭނާގެ ހެޓްރިކް ފުރިހަމަ ކުރަން މެޗުގެ 87 ވަނަ މިނިޓްގައި ރަނގަޅު ހަމަލާއެއް ފޮނުވާލި އެވެ. އޭރިއާ ތެރެއިން ސައްޓު ޖެހި ބޯޅަ އަމާޒުވީ ކީޕަރު ކޮޗީ އަތަށެވެ.\nމެޗާ ބެހޭގޮތުން ޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ މެޗުގެ ދިޔައީ އެންމެ ބޭނުންވި ގޮތަށް ކަމަށެވެ.\n"މެޗު ދިޔައީ އެންމެ ބޭނުންވި ގޮތަށް. ކުޅުންތެރިން ބުނި ހުރިހާ ގޮތް ހަދައިގެން. ރޭވުންތެރިކަމާ އެކު ހުރިހާ ކަމެއް ފުރިހަމަވެގެން ހޯދި މޮޅެއް މިއީ،" ނިޒާމްބެ ބުންޏެވެ.\nލީގު މި މެޗަށް ފަހު ބްރޭކަކަށް ދިއުމަކީ ޓީސީގެ ބައެއް ކުޅުންތެރިންނަށް ލިބިގެންދިޔަ ފަސޭހަކަމެއް ކަމަށާއި މެދުކެނޑުމެއްނެތި ގިނަ މެޗުތަކެއް ކުޅެން ޖެހިފައިވުމުން ވަރުބަލިކަން ބައެއް ކުޅުންތެރިންގެ ފަރާތުން ފެނިގެންދިޔަ ކަމަށް ބުންޏެވެ.\nވެލެންސިއާގެ ކޯޗު ސޮބާހު މުހައްމަދު (ސޮބާ) ބުނީ ޓީސީން ވަރަށް ރަނގަޅަށް މި މެޗުގައި ކުޅުނު ކަމަށާއި މި މެޗު ވެސް ގެއްލުނީ ވަކި ވަގުތުތަކެއްގައި ސަމާލުކަންދޭންވީ ވަރަށް ނުދެވުމުން ކަމަށެވެ.\n"ޓީސީން ވަރަށް ވަރުގަދަ އަށް ކުޅުނީ. އެކަން ފެނިގެންދިޔަ. ދެން ވެލެންސިއާ އަށް މި މެޗު ވެސް މި ގެއްލުނީ ވަގުތުތަކެއްގައި ޑިފެންސުން އެ އައި ބޯޅަތަކެއްގައި ކޮންސަންޓްރޭޝަން ދަށްކޮށް ދިއުމުން،" އޭނާ ބުންޏެވެ.


ހައްމާދަށް ހަމަލާދިން އާސިފްގެ ބަންދަށް 10 ދުވަސް – Dhen.mv\nހައްމާދަށް ހަމަލާދިން އާސިފްގެ ބަންދަށް 10 ދުވަސް\nދިނީ ހިޔާލު ތަފާތުވުންތަކުގެ ސަބަބުން ލަނޑާ ނަގާ ދޯންޏެއްގައި ރ. މަޑުއްވަރީ، ފެހިއަލި، އިސްމާއިލް ހައްމާދަށް ހަމަލާދިން އިސްމާއިލް އާސިފްގެ ބަންދަށް 10 ދުވަސް ޖަހައިފިއެވެ.\nމިދިޔަ މަހުގެ 21 ވަނަ ދުވަހުގެ ރޭ އއ. މާޅޮސް ބޭރުގައި އޮތް "ޖަރީ" ނަމަކަށް ކިޔާ ލަނޑާ ދޯނީގައި އުމުރުން 26 އަހަރުގެ އިސްމާއީލް ހައްމާދަށް ވަޅިއަކުން ހަމަލާދީ ޒަހަމްކޮށްލި ކަމުގެ ތުހުމަތުގައި މިދިޔަ މަހު 23 ވަނަ ދުވަހު ހައްޔަރު ކުރީ އުމުރުން 30 އަހަރުގެ އިސްމާއިލް އާސިފެވެ.\nއާސިފުގެ ބަންދުގެ މުއްދަތު ކްރިމިނަލް ކޯޓުން އިތުރު ކުރީ އިއްޔެ އެވެ. އޭނާއަށް ތުހުމަތުކޮށްފައިވަނީ، ތޫނު އެއްޗެއް ބޭނުންކޮށްގެން މާރާމާރީ ހިންގުމުގެ ތުހުމަތެވެ. ކޯޓު އަމުރުގައި ބުނެފައިވަނީ، ޖިނާއީ އިޖުރާތުގެ ގާނޫނުގެ 60 (ށ) އަށް ރިއާޔަތްކޮށް، މުޖްތަމައުގެ ސަލާމަތައް ނުރައްކަލެއް ކުރިމަތިވެދާނެ ކަމަށް ބެލެވޭތީ އޭނާ ބަންދުގައި ބެހެއްޓުމަށް އަމުރު ކުރާ ކަމަށެވެ. އޭގެ އިތުރުން އިސްމާއިލް އާސިފަކީ، ނަފްސާނީ ބައްޔަށް ފަރުވާ ކުރަމުންދާ މީހެއްކަމަށް ބުނާތީވެ އެކަންތައް ބެލުމަށްވެސް އެ އަމުރުގައި ބުނެފައިވެެއެވެ.\nމި މާރާމާރީއާ ގުޅިގެން ފުލުހުން ވިދާޅުވީ، ހައްމާދަށް ހަމާލާ ދިން ވަގުތު ދޯނީގައި ހައްމާދާއެކު އިތުރު ދެމީހަކު ތިބި ކަމަށެވެ. ހައްމާދަށް ހަމާލާ ދިނީ އިސްމާއިލް އާސިފް ކަމަށާއި އަނެއް މީހާ އޮތީ ނިދާފައި ކަމަށް ފުލުހުން ވަނީ ބުނެފައެވެ. އަދި ހައްމާދަށް ހަަމާލާ ދިން ކަމަށް މުއްދަތު މަޖިލީހެއްގައި އިސްމާއިލް އާސިފް އިއުތިރާފުވެފައިވާ ކަމަށް ވެސް ފުލުހުން ވަނީ ވިދާޅުވެފައެވެ.


SunOnline: Bus dhuhvamun Phone beynunkuri driver ehge licence hifahahtaifi\nބަސް ދުއްވަމުން ފޯން ބޭނުންކުރި ޑްރައިވަރެއްގެ ލައިސެންސް ހިފަހައްޓައިފި\nމުއާވިޔަތު އަންވަރު 08 Dec 2019, 11:40\nއެމްޓީސީސީގެ ބަސް ދުއްވަމުން ޑްރައިވަރި ފޯނުން ވާހަކަ ދައްކަނީ ---\nބަސް ދުއްވަމުން ފޯނު ބޭނުންކުރި ބަސް ޑްރައިވަރަކު ފުލުސް އޮފީހަށް ހާޒިރުކޮށް އޭނާގެ ލައިސެންސް ހިފަހައްޓައިފި އެވެ.\nލައިސެންސް ހިފަހައްޓާފައިވަނީ އެމްޓީސީސީން އެއާޕޯޓާއި ހުޅުމާލެއާ ދޭތެރޭގައި ދުއްވި ބަހެއްގެ ޑްރައިވަރެއްގެ އެވެ. އޭނާގެ ލައިސެންސް ހިފަހައްޓާފައިވަނީ ފޯނު ބޭނުން ކުރަނިކޮށް ނަގާފައިވާ ވީޑިއޯއެއް ސޯސަލް މީޑިއާގައި މީހަކު އާންމު ކުރުމުންނެވެ.\nއެ ވީޑިއޯ އިން ފެންނަ ގޮތުން، އެންމެ ފުރަތަމަ އެ ބަސް ޑްރައިވަރު އިނީ ހުޅުލެ އިން ބްރިޖާއި ހައިވޭ ގުޅޭ ސަރަހައްދުގައި އިން ޓްރެފިކް ލައިޓަށް ހުއްޓިގެންނެވެ. އެމްޓީސީސީ ޔުނީފޯމްގައި އިން ދެ ބައި އުމުރުގެ އެ ބަސް ޑްރައިވަރު އޭރުވެސް އިނީ އޭނާގެ ސްމާޓް ފޯނާއި ކުޅޭށެވެ. ލައިޓް ފެހި ވުމުން ހައިވޭ އިން ހުޅުމާލެއަށް ދާން ބަސް ނައްޓާލި އިރު ޑްރައިވަރު އިނީ ފޯނުގައި ކަންފަތް ޖައްސައިގެންނެވެ. އަދި ތަންކޮޅަކަށް ދުއްވާލުމަށްފަހު ފޯނު ތިރިކޮށްލުމަށްފަހު އަނެއްކާ ވެސް ކަންފަތުގައި ފޯނު ޖައްސަ އެވެ. ބަހުގެ ހުންގާނު އެއް އަތުން އަނބުރާއިރު، އަނެއް އަތުން ދިޔައީ ފޯނާއި ކުޅެ ފޯނު ބޭނުން ކުރަމުންނެވެ.\nބަސް ޑްރައިވަރުގެ އެ އަމަލާއި މެދު ކަންބޮޑުވުން ފާޅުކޮށް ވީޑިއޯ އާންމުކުރި މީހާ ފުލުހުންގެ އޮފިޝަލް ޓްވިޓާ ހޭންޑުލް ޓެގް ކުރުމަށް ފަހު ބުނެފައިވަނީ "އެކްސިޑެންޓް ވީމަ އެކްސިޑެންޓްވި ވާހަކަ އެންމެން ދައްކާނެ" ކަމަށެވެ.\nއެ ޓްވީޓަށް ރައްދު ދެމުން ފުލުހުން މިއަދު ބުނެފައިވަނީ، އެ ޑްރައިވަރު ހޯދުމަށްފަހު މިއަދު ހެނދުނު ވަނީ ޓްރެފިކް ޕޮލިހަށް ހާޒިރުކޮށްފައި ކަމަށެވެ. އަދި ބަސް ދުއްވަމުން ފޯނުން ބޭނުންކޮށްފައި ވާތީ، އެ ބަސް ޑްރައިވަރުގެ ލައިސެންސް ހިފަހައްޓައި ލިއުމުން ނަސޭހަތާއި އިންޒާރު ދީފައިވާނެ ކަމަށް ފުލުހުން ބުންޏެވެ.\nދާދި ފަހުން ވަނީ އެމްޓީސީސީގެ ބަހަކުން ޖެހި ސައިކަލެއްގެ ފަހަތުގައި އިން 13 އަހަރުގެ އަންހެން ކުއްޖެއް މަރުވެފަ އެވެ. މިދިޔަ ރޯދަ މަހު ވެސް އެމްޓީސީސީގެ ބަސްް ޑްރައިވަރަކަަށް ނިދި ޖެހި ޕޭމަންޓް މަތިން ހިނގާފައި ދިޔަ ޔުކްރޭންގެ ފަތުރުވެރިއެއްގެ ގަޔަށް ބަސް އަރައި އޭނާ މަރުވި އެވެ. އަދި ހަމަ އޭގެ ކުޑަދުވަސްކޮޅެއް ފަހުން ވެސް ހަމަ އެމްޓީސީސީގެ ބަހެއް ކާރެއްގައި ޖެހި އެކްސިޑެންޓްއެއް ހިނގި އެވެ. ނިދި ޖެހިގެން ހިނގި މި ދެ އެކްސިޑެންޓާ ގުޅިގެން ޑްރައިވަރު ވަޒީފާ އިން ވެސް ވަކިކުރި އެވެ.\nއެމްޓީސީސީއަށް 62 މިލިއަން ރުފިޔާގެ ފައިދާއެއް\nޕޮޒިޓިވްވި މުވައްޒަފު ފޮނުވާލީ ގެއަށް، އާއިލާއަށް ނުރައްކާ!\nވިލިމާލޭ ފެރީ ޓާމިނަލްގެ މުވައްޒަފެއް ޕޮޒިޓިވް


މި މަރުކަޒުގައި މަސައްކަތްކުރުމަށް ޝައުޤުވެރިވާ ފަރާތްތަކަށް މަރުޙަބާ ކިޔަމެވެ. މި ވަޒީފާއަށް ބޭނުންވަނީ، މަސައްކަތަށް ޝަޢުޤުވެރިކަންހުރި ޤާބިލް މީހެކެވެ. މިއީ 18 ނޮވެންބަރު 2014 ގައި މި މަރުކަޒުން ކޮށްފައިވާ E18-SM/2014/10 ނަންބަރުގެ އިޢުލާން ބާޠިލުކުރުމަށްފަހު އަލުން ކޮށްފައިވާ އިޢުލާނެކެވެ.\n4465.00 ރުފިޔާ (ހަތަރުހާސް ހަތަރުސަތޭކަ ފަސްދޮޅަސް ފަސްރުފިޔާ)\n1500.00 (ފަނަރަ ސަތޭކަ ރުފިޔާ )\nރ. ހުޅުދުއްފާރު ޞިއްޙީ މަރުކަޒު\n- ޞިއްޙީ މަރުކަޒަށް ޑޮކްޓަރަށް ދައްކަން އަންނަ ބަލިމީހުން ރަޖިސްޓްރީކުރުން.\n- އާސަންދައިގެ ދަށުން ކުރަންޖެހޭ އެންމެހައި ކަންތައްތައް ކުރުން.\n- ފައިސާ ބަލައިގަތުން.\n- ޕޭޝަންޓާ ގުޅޭގޮތުން ހަދަންޖެހޭ ރިޕޯޓްތައް ތައްޔާރުކުރުމާއި، މަސް ނިމުމުން، ތައްޔާރުކުރުމަށް ޞިއްޙީ މަރުކަޒުގެ އޮފީހުން އަންގާ ރިޕޯޓްތައް ތައްޔާރުކުރުން.\n- މަރުކަޒުން އަންގާ އުސޫލެއްގެމަތިން މަޤާމުގެ މަސްއޫލިއްޔަތު އަދާކޮށް، ހަވާލުކުރެވޭ މަސައްކަތްތައް ޓާގެޓާ އެއްގޮތަށް ނިންމުން.\nމަޤާމުގެ މަސައްކަތުގެ ހުނަރު/ ޤާބިލުކަން ސާބިތުކޮށްދިނުމާއެކު،\n1. މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަޑުގެ ލެވެލް3ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން.\n2. ސާނަވީ އިމްތިޙާނުތަކުން2މާއްދާއިން ދަށްވެގެން "ޑީ" ގްރޭޑް ލިބިފައިވުމާއެކު، އޭގެ އިތުރުން، ސެކަންޑްރީ ސްކޫލް ސެޓްފިކެޓް އިމްތިޙާނުގައި "ދިވެހި" މާއްދާއިން ދަށްވެގެން "ސީ" ގްރޭޑް ލިބިފައިވުން.\n1. ހާސިލުކޮށްފައިވާ ތަޢުލީމާއި ތަމްރިނަށް ބަލައިގެން.\nސިވިލް ސަރވިސްގެ ޤަވާޢިދުގައިވާ ޢުޞޫލުގެމަތިން އިތުރުގަޑީގެ ފައިސާއާއި، ވަޒީފާއާ ގުޅިގެން ދެވޭ އެހެނިހެން އެލަވަންސްތައް ދެވޭނެއެވެ.\n1. ސިވިލް ސަރވިސް ވަޒިފާ އަށް އެދޭ ފޯމު (ވަޒީފާއަށް އެދޭ ފޯމު، މި މަރުކަޒުގެ ކައުންޓަރުން ލިބެން ހުންނާނެއެވެ. އަދި މިނިސްޓްރީގެ ވެބްސައިޓުން (www.health.gov.mvން) ޑައުންލޯޑް ކުރެވޭނެއެވެ.)\n2. ސިވިލް ސަރވިސްއަށް/ ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވިއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުން.\n3. ވަޒީފާއަށް އެދޭ ފަރާތަށް ލިބިފައިވާ ތަޢުލީމާއި ތަމްރީން ދެނެގަތުމަށް ބޭނުންވާ ލިޔުންތައް (އެކްރެޑިޓް ކޮށްފައިވާ ސެޓްފިކެޓްގެ ނުވަތަ ކޯސް ފުރިހަމަކުރިކަމުގެ ލިޔުމާއެކު، ކޯހުން ލިބޭ ސެޓްފިކެޓް ވަކިފެންވަރެއްގައި އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ)\n4. މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ.\n5. ވަޒީފާއަށް އެދޭ ފަރާތުގެ ކާކުކަން އަންގައިދޭ ކާޑުގެ ދެފުށް ފެންނާނެ، ލިޔެފައިވާ ލިޔުންތައް ކިޔަން އެނގޭފަދަ ކޮޕީ.\n6. ވަޒިފާއަށް އެދޭ ފަރާތުގެ ވަނަވަރު.\n2015 އެޕްރީލް2ވާ ބުރާސްފަތި ދުވަހުގެ 14.30 ގެ ކުރިން، ރ. ހުޅުދުއްފާރު ޞިއްޙީ މަރުކަޒަށް.\nއިންޓަވިއު އޮންނާނެ ތާރީޚާއި ތަން ކުރިމަތިލީ ފަރާތްތަކަށް މަރުކަޒުގެ ފަރާތުން އަންގާނެއެވެ.\nމަޢުލޫމާތު ސާފުކުރުމަށް ގުޅާނެ ނަންބަރަކީ 6580155 އެވެ. ވަޒިފާއަށް އެދޭ ފޯމް މި މަރުކަޒުގެ ކައުންޓަރުން ލިބެން ހުންނާނެއެވެ. އަދި މިނިސްޓްރީގެ ވެބްސައިޓުން (www.health.gov.mv ން) ވެސް ޑައުންލޯޑް ކުރެވޭނެއެވެ.\n3 ޖުމާދަލްއާޚިރާ 1436\nސުންގަޑި: 02 އޭޕްރިލް 2015 1430


ކުރިން އެނގުނުނަމަ (އެއްވަނަ ބައި) | Esfiya - Dhivehi Vaahaka Site\nލޯބި January 16, 2018\nކުރިން އެނގުނުނަމަ (އެއްވަނަ ބައި)\nހެނދުނުގެ ހިތްފަސޭހަ ވަގުތެވެ. ސުކޫލުތަކަށް ދާ ކުދިންނާއި ކޮލެޖު އަދި ޔުނިވާސިޓީއަށް ކިޔަވަންދާ ކުދިންތަކުންނާއި އޮފީހަށް ދާ މީހުންތަކުން މާލޭގެ މަގުތައް ވަނީ ތޮއްޖެހިފައެވެ. ދުއްވާ އެއްޗެހި އާދަޔާ ހިލާފަށް ގިނަ މަގުތައް މަތިން ކޮންމެ މީހަކުވެސް ބަލަމުން ދިޔައީ ގަޑި ނުޖެހި އެމީހެއްގެ މަންޒިލާއި ހަމައަށް ވާސިލް ވެވޭތޯއެވެ. ބިދޭސީ މަސައްކަތު މީހުންވެސް އެމީހުންގެ ވަޒީފާތަކަށް ދިޔުމަށް ނިކުމެ އެމީހުންގެ އެކުވެރިން އަދި ހަމަނުވާތީވެސް ކަންނޭނގެއެވެ. ޕޭމެންޓްމަތީގައި ކޯޅިކޯޅިއަށާއި ބައިގަނޑު ބައިގަނޑަށް ހުއްޓި ލައިގެން ތިބުމުގެ ސަބަބުން މަގު ހިނގާ މީހުންނަން ދަތިތަކާ ކުރިމަތިވަމުންދިޔައެވެ. މިފަދަ ވަގުތުތަކުގައި މީހުން ގިނަކަމުން ކުދިކިޔަމުންދާ މީހުންގެ އަދަދުވެސް މަދެއް ނުވާނެއެވެ. ނަމަވެސް ކުރާނީ ކީއްހެއްޔެވެ. މިއީ މިއަދު މާލޭގެ ހާލަތެވެ. މީހުންގެ ގައިންނާއި ކާރުތަކުން އަދި ސައިކަލުތަކުން ނެއްޓެމުންގޮސް ކޮންމެ މީހަކަށްވެސް ހަމަނޭވާ ލެވެނީ އެމީހަކު އެދާންވާ މަންޒިލަކާ ހަމައަށް ވާސިލް ވެވުމުންނެވެ.\nޒީކްވެސް ހިނގަމުންދިޔައީ ޔުނިވަރސިޓީއަށް ދިޔުމަށެވެ. މިއަދު ގޭގެ މަސައްކަތްތައް ގިނަވުމުން ގެއިން ނިކުމެވުންލެއް ލަސްވުމުގެ ސަބަބުން އަވަހަށް ދިޔުމުގެ ގަސްތުގައި ބާރަށް ހިނގަންފެށިއެވެ. މިއަދު މީ ތިންވަނަ ސެމިސްޓަރ ނިމި ހަތަރުވަނަ ސެމިސްޓަރގެ ކިޔެވުން ފެށޭ ދުވަސް ކަމުން ގަޑި ނުޖެހިދާން ޒީކް ވަރަށް ބޭނުންވެއެވެ. ނަމަވެސް މީހުން ގިނަކަމުން ބާރަށް ދެވޭގޮތެއް ނުވެއެވެ. މިއީ މަގުތައް މަތީގައި އެންމެ ބާރުބޮޑު ގަޑި ކަމުން މިއަދު އޭނާއަށް ގަޑިނުޖެހި ކްލާސް ފެށެން ވާއިރަށް ދެވޭނެ ކަމުގެ ޔަގީން ކަމެއް ނެތެވެ. ނަމަވެސް ދެވުނު އެންމެ އަވަހަކަށް ދާން އޭނާ ބޭނުންވެއެވެ.\nޒީކްއަށް ޔުނިވަރސިޓީގެ ގޭޓުން އެތެރެއަށް ވަދެވުމާއެކު އެތަނުން އެއްޗެއް ހޯދާފަދަ ގޮތަކަށް ވަށައިގެން ބަލާލެވުނެވެ. ވަށައިގެން އިމާރާތްތައް ހުންނަ ޔުނިވަރސިޓީގައި ގޯތިތެރެ އޮންނަނީ ހުސްކޮށެވެ. ގަސްހައްދާފައެވެ. ބޮޑެތި ގަސްތަކުން މުޅިތަން އޮންނަނީ ހިޔާވެފައެވެ. އަދި އެގަސްތަކުގެ ހިޔަލުގައި ކުދިންނަން ކިޔަވަން ތިބެވޭނެ ލަކުޑި ގޮނޑި އާއި މޭޒު ބަހައްޓާފައިވެއެވެ. ޒީކްއަށް އޭނާ އެންމެ ގިނައިން ކިޔަވަން އިންނަ ތަން ފެނުމުން ހިނިތުންވެލެވުނެވެ. ބަދަލެއް ގެނެސްފައިނެތީތީވެ ހިތާހިތުން ޝުކުރުކޮށްލެވުނެވެ. އަދި އަވަސް އަވަހަށް ސިޑި ހުންނަ ދިމާއަށް ދުއްވައި ގަތެވެ. ސިޑީގެ ހަރުފަތްތަކުން ފަރިތަކަމާއެކު ޒީކް އަރަމުންދިޔައެވެ. ކުއްލިޔަކަށް ޒީކް ސިއްސައިގެން ދިޔައީ މީހެއްގެ ގައިގައި އޭނާ ޖެހިފައި ވެއްޓެން ދިޔުމުންނެވެ. ކަންފަތަށް އުނދަގޫވާކަހަލަ ތޫލި އަޑަކުން ޒީކަށް ހަޅޭލަވައިގަނެވުނެވެ. އެޒުވާނާގެ ހުށިޔާރުކަމުން ޒީކް ވެއްޓުނަ ނުދީ ސަލާމަތްކޮށްފިއެވެ. ވެއްޓެމުންދިޔަ ޒީކްގެ އަތުގައި ހިފާ އެޒުވާނާގެ ގަޔާ ކައިރިއަށް ދަމާލީ ލުއި ފަތްކޮޅެއް ފަދައިންނެވެ. ދަމާލުމުން އެދިޔަ ބާރުމިނުގައި ޒީކްގެ މޫނުގޮސް އެޒުވާނާގެ މޭމަތީގައި ޖެހުނެވެ. ‘ބަލައިގެންނު ސިޑިން އަރަންވާނީ’ އެ ޒުވާނާގެ ފިރިހެންވަންތަ އަޑުން ހަމަހިމޭންކަން ފޫއަޅުވާލިއެވެ. ޒީކުއަށް ބުނާނެ އެއްޗެއް ނޭގުނެވެ. ޒީކްއަށް އިސްއުފުލާލާފައި އެޒުވާނާގެ މޫނަށް ބަލާލެވުނެވެ. އެވަގުތު ދެމީހުންގެ ހަތަރުކަޅި ހަމަވެގެން ދިޔައެވެ. ޒީކް އަވަހަށް އިސްޖަހާލިއެވެ. އަދި ކުލާހާ ދިމާއަށް ހިނގައިގަތެވެ. އަމިއްލައަށް އަމިއްލަ ނަފްސަށް އެއްޗެހި ކިޔަމުންނެވެ. އަމިއްލައަށް ނުބަލައި އުޅެވުނީތިއެވެ. ޒީކް ސިޑިން އަރަމުން ދިޔައީ ހަރުފަތްތަކަށް ބަލައިގެން ކަމުން ކުރިމަތިން އައި ޒުވާނާ ނުފެނުނީތީއެވެ.\nކްލާސް ދޮރު މައްޗަށް އެރުމަށްފަހު ފުރަތަމަވެސް ބަލާލެވުނީ ލެކްޗަރަރ ކްލާހުގައި ހުރިތޯއެވެ. ކްލާހުގެ ކުދިންތައް އެމީހުންގެ އަމިއްލަ މަސައްކަތާއިގެން މަސްއޫލުވެގެން ތިއްބެވެ. ވާހަކަ ދައްކާ ކުދިން ވާހަކަ ދައްކަނީއެވެ. ސަކަރާތްޖަހާ މަޖާކުރާ ކުދިން މަޖާކުރަނީއެވެ. ކްލާސްތެރެ ހީވަނީ ކުޑަވަރެއްގެ ޕާޓީއެއް ހެންނެވެ. އަޑުގަދަކަމުން އެކަކު އަނެކަކު ވާހަކަ ދައްކަންވެސް ޖެހެނީ ހަޅޭލަވާށެވެ. ލެކްޗަރަރ ނެތުމުން އެވަގުތުކޮޅުގެ ބޭނުން ފުރިހަމަ ގޮތުގައި ހިފަނީއެވެ. ޒީކް މަޑުމަޑުން ނީލާ ކައިރީގައި އިށީދެއްޖެއެވެ. ބާރަށް ހިނގާފައި އައުމުގެ ސަބަބުން ވެފައި ހުރި ވަރުބަލިން މޭޒުމަތީގައި ބޯއަޅާލެވުނެވެ.\nގިނައިރުތަކެއް ނުވެއެވެ. ކްލާސްތެރޭގައި އަޑުމަޑުވުމުން ޒީކް ބޯހިއްލާ ބަލާލިއެވެ. ޒީކް ދެލޯ ބޮޑުވެގެން ދިޔައެވެ. އޭރު ސިޑިމަތިން ދިމާވި ޒުވާނާ އައިސް ކްލާހަށް ވަންނަނީއެވެ. މަޑު އަޅިކުލައިގެ ގަމީހަކާއި ކަޅުފަޓުލޫނެއްގައި ހުރިއިރު އެޒުވާނާ ފެންނަނީ ވަރަށް ސްމާޓްކޮށެވެ. ހަފޫޓް ކިރިޔާ ހަމަނުވާނެ އިސްކޮޅެކެވެ. އިސްކޮޅާ ހަމައަށް ރޫފަހުރި ހަށިގަނޑެކެވެ. ބޮލުގެ އިސްތަށިގަނޑު ދިގުނޫން ކަމުގައި ވިޔަސް ފުނާއަޅާފައި ހުރިގޮތުން އެޒުވާނާގެ ރީތިކަން އިތުރުކޮށްދެއެވެ.\n“އެއީ ކާކު” ޒީކް އަށް ކައިރީގައި ނީލާ ކައިރީގައި އަހާލިއެވެ.\n“ލަހުން ކްލާހަށް އަންނަ މީހުންނަކަށް ނޭނގޭނެ. މިހާރު އިންޓްރޮޑަކްޝަން ވެސް ނިމިއްޖެ. އެއީ އިޔާން. ސަޅި ދޯ. މިއަހަރު އަލަށް ޖޮއިން ކުރި ލެކްޗަރަރ އެއް” ނީލާ މަޑުމަޑުން ވާހަކަ ދެއްކިއެވެ. އެވަގުތަކީ ޒީކް އާ ދިމާއަށް އިޔާންގެ ނަޒަރު ހުއްޓުނު ވަގުތެވެ.\n“މިއީ އަދި ތައާރަފް ނުވާ ކުއްޖެއްދޯ. ކީއްވެ މިއަދު ކްލާހަށް ގަޑި ޖެހިގެން އައީ” އިޔާން ޒީކް އާއި ދިމާއަށް ބަލަހައްޓައިގެން ހުރެ އަހާލިއެވެ.ހުރިހާކުދިންގެ ނަޒަރު ގޮސް ޒީކް އަށް ހުއްޓުނެވެ.\n“ތަންކޮޅެއް ލަހުން ގެއިން ނިކުމެވުނީ” ޒީކް އަށް ދައްކާނެ ބަހަނާއެއް ނުވިސްނިގެން ބުނެލިއެވެ.\n“އެންމެ ރަނގަޅު. އެއްވެސް ކުއްޖަކު މީގެ ފަހުން މި ކްލާހަށް ގަޑި ޖެހިގެންނުވާނެ” އިޔާން އެހެން ބުނެލިއިރު ހަރުކަށި ގޮތެއް ހުއްޓެވެ.\nކްލާސްތައް ނިމުމުން ޒީކް އާއި ނީލާ ހިނގައިގަތީ ގެއަށް ދިޔުމަށެވެ. “ޒީކް ދެންވެސް އަވަހަށް އަންނައްޗޭ. އަހަރެން ދަންތަ ބަލާ ކާރުގަ. އޭރުން ދެމީހުންނަށް އެކީގަ އާދެވޭނެ އެއްނުދޯ” ނީލާ ބުނެލިއެވެ. ޒީކް އަށް ދެކޮޅު ހަދާކަށް ނުކެރުނެވެ. ދެމީހުން ޗުއްޓީ ހޭދަކުރި ގޮތުގެ ވާހަކަ ދައްކަމުން މަޑުމަޑުން ހިނގަމުންދިޔައެވެ. ޒީކް ދިރިއުޅޭގެއާއި ހަމައަށް އާދެވުމުން ނީލާއަށް ބައި ބުނެލާފައި ގޭޓުން އެތެރެއަށް ވަދެއްޖެއެވެ. އަދި ނީލާވެސް މާދަން ބަލާ އަންނާނެ ކަމަށް ބުނެފައި ހިނގައިގަތެވެ.\nޒީކް ދިރިއުޅެމުންދާ ‘ރޫބީސް’ގެ އަކީ އަހްމަދު އާލިންގެ ގެއެވެ. އާލިންއަކީ މާލޭގެ އެންމެ މުއްސަނދި ވިޔަފާރި ވެރިންގެ ލިސްޓްގައި ހިމެނޭ އެކެކެވެ. ކުރީގެ މުސްކުޅިގޮތައް ހަދާފައިވާ މިގެއަކީ އާލިންގެ ބައްޕަގެ ހަނދާނެއް ކަމުގަައިވެއެވެ. ޒަމާނީ ގޮތަކަށް ގެ އަލުން އިމާރާތް ނުކޮށް ހުންނަ ސަބަބަކީވެސް އެއީ ކަމުގައިވެއެވެ. މުސްކުޅިގޮތަށް ހަދާފައި ހުރި ކަމުގައި ވިޔަސް މިގެއަކީ ވަރަށް ބޮޑު ފުރިހަމަ ގެއެކެވެ. ގޭކުރިމަތީގައި ކުޑަވަރެއްގެ ބަގީޗާއެއްވެއެވެ. ބަގީޗާގެ މެދުން ގޭތެރެއަށް ވަދެގެން ދެވޭގޮތަށް މަގެއްވެއެވެ. އެމަގުގެ ދެފަރާތުގައި އެކިކުލަކުލައިގެ ފިނިފެންމާ ގަސްތައް ހައްދާފައިވެއެވެ. މި ބޮޑުގޭގައި އެތަކެއް ކޮޓަރި ތަކެއްވެއެވެ. ލަކުޑިން ކަނޑާނަގައިގެން ހަދާފައިވާ ތަނބުތަކާއި ދޮރުތަކުން ދިވެހި ކާބަފައިންގެ މޮޅުކަމާއި ކުޅަދާނަކަން އެނގިގެންދެއެވެ. އެހާމެ ފުރިހަމައެވެ. ގެ ކިތަންމެ މުސްކުޅިޔަސް ގޭގައި ބޭނުންކޮށްފައިވަނީ އެންމެ ޒަމާނީ ފަރުނީޗަރުތަކެވެ. ބިއްދަށް ފަރާތުގައި ފަތާފެންގަނޑެއް ހަދާފައިވެއެވެ. އެއީ ހަމައެކަނި އާލިންގެ ބައްޕަ ނިޔާވިފަހުން އެގެއަށް ގެނެވުނު ބަދަލެވެ. އަލްޔަން ބޭނުންވެގެން އެދުނު ކަމެއް ކަމަށް ވުމުން އާލިންއަށް ދެކޮޅު ހަދަން ނުކެރުނީއެވެ. މި ބޮޑު ގޭގައި އުޅެނީ އާލިން އާއި އާލިންގެ އަންހެނުން މިސައިބާއެވެ. ދެން އެދެމީހުންގެ ދަރިފުޅު އަލްޔަންއެވެ. ދެންއެގޭގައި ގެންގުޅޭ ނޯކަރުންނެވެ. ޒީކް އަކީވެސް އެގޭގައި މަސައްކަަތްކުރަން ގެންގުޅޭ ނޯކަރެކެވެ.\nގެއަށް ވަދެވުމާއެކު ޒީކް ބޭނުންވީ ހައްވައްތަ އާއި ރައުނާއްތަ ހޯދާށެވެ. އެއީ އެދެމީހުންގެ ފަރާތުން ޒީކްއަށް ކިޔެވުމުގެ ފުރުސަތު ލިބުނު ދެމީހުންނެވެ. ޒީކްގެ މަސައްކަތް އެދެމީހުން ކޮށްދީފައި ޒީކް ކިޔަވަން ނުފޮނުވާނަމަ މިއަދު ޒީކްއަށް އެފުރުސަތެއް ނުލިބުނީހެވެ. ވެވުނު ވަރަކުން ޒީކްވެސް އެމީހުންނަށް އެހީވެދެއެވެ. ޒީކްދެކެ އެމީހުން ލޯބިވަނީ އެއްބަނޑު އެއްބަފާ ކޮއްކޮއެއް ފަދައިންނެވެ. ޒީކްގެ ރަނގަޅު އަހްލާގާއި އެހެން މީހުން ބުނާބަސް ގަބޫލުކުރުން ވެގެން ދިޔައީ އެމީހުންގެ ލޯބި އިތުރުވެގެން ދިޔަ ކަންތައްތަކަކަށެވެ.\nKurin vx keen mi part…\nއެހެން ލިޔުންތެރިއަކު މިވާހަކަ އަޕްލޯޑް ކުރުމުން އެސްފިޔައިގެ އެޑްމިން އިން ވާހަކަ ނެގީ\nMe first dho love it\nމިފަހަރު ދެވަނަ މައި އަށް ލިބުނީ، ޝުކުރިއްޔާ\nmi kuriah dhaa vaahaka ehnu 1 part2part liyefa medhu kandaalaafa anehkaa vx hama ehpart dhepart\nދެން ކުރިއަށް ހުރީ އާ ބައިތައް އިންތިޒާރުކޮށްލަމާ\nWooooow. .. nice story ?\nމި ވާހަކަ އަކީ ކުރިން މުރާސިލް އަދި ނޮޅިވަރަމްފަރު ސައިޓްގައި ޝާއިރު ކުރެވިފައިވާ ވާހަކައެކެވެ. ހުރިހާ ކިޔުންތެރިންނަށްވެސް ކަމުދާނެ ވާހަކައަށް ވާނެ ކަމަށް އުއްމީދު ކުރަމެވެ.\nރިޔާޝާ (4ވަނަ ބައި)\nހަޤީޤީ ހިތާމަ ލޯބި October 17, 2016\nވެވުމުން ލޯބި 3\nއަހަރެންގެ ވާހަކަ9(ފަހުބައި)\nހިތާމަ ލޯބި June 21, 2020\nއަގެއްނެތްލޯބި 29 ވަނަ ބައި\nލޯބި September 25, 2017\n02:30 އެއްތިރީސްވަނަ ބައި\nހިތާމަ ބިރުވެރި ލޯބި September 25, 2017\nއާވާ ހަނދާން 5\nހިތާމަ ލޯބި April 3, 2017


Mua ge "Leena" premier kohffi\nފިލްމުގެ ރެޑްކާޕެޓްގެ ތެރެއިން\nއެކްޓަރު އަބްދުﷲ މުއާޒު (މުއާ) ގެ ފުރަތަމަަ ފީޗާ ފިލްމު "ލީނާ" ރެޑް ކާޕެޓް އިވެންޓަކާ އެކު، އޮލިމްޕަހުގައި ރޭ ޕްރިމިއާ ކޮށްފި އެވެ.\nއަންހެން ކުއްޖެއްގެ މަރުގެ ވާހަކަ ކިޔައިދޭ ފިލްމު ބޯއިކޮޓްކޮށް ނޭޅުވުމަށް އެކި ފަހަރުމަތިން ސޯޝަލް މީޑިއާގައި އަޑުގަދަ ކޮށްފައި ވަނިކޮށް މި ފިލްމު އެޅުވީ ދެ އަހަރުގެ މަސައްކަތަށް ފަހު އެވެ. ފިލްމު ޕްރިމިއާ ކުރުމަށް އޮލިމްޕަހުގައި ރޭ ބޭއްވި ހަފުލާގައި ވާހަކަ ދައްކަމުން ފިލްމުގެ ޑައިރެކްޓަރު މުއާ ބުނީ މި ފިލްމުގެ މަސައްކަތުގައި އެންމެ ފުރަތަމަ ދުވަހުން ފަށައިގެން ޕްރިމިއާ ކުރުމާ ހަމައަށް އެއްބާރުލުން ދިން މީހުނާއި، ފިލްމު ނާޅުވަން ގޮވާލި މީހުންނަށް ވެސް ޝުކުރު އަދާ ކުރާ ކަމަށެވެ.\n"މި ފިލްމުގައި ހުރިހާ ބޭފުޅުން ވެސް ވަރަށް ފުރިހަމައަށް މަސައްކަތް ކޮށްދިން. މި ފިލްމުގެ މަސައްކަތުގައި އަޅުގަނޑަށް އެއްބާރުލުން ދިން ބޭފުޅުންނާއި މި ފިލްމު ދުވަހަކު ވެސް ނާޅުވާނޭ ނޭޅުވޭނޭ ހިތާހިތުން ކިޔައިލަ ކިޔާލާ ތިބި މީހުންނަށްވެސް ޝުކުރު އަދާ ކުރަން"\nއޭނާ އަދި ބުނީ ފިލްމުގެ ހުރިހާ މަސައްކަތެއްގައި ލީޑް އެކްޓްރެސް އައްޒަގެ އެއްބާރުލުމަށް ހާއްސަކޮށް ޝުކުރު އަދާ ކުރާ ކަމަށެވެ.\n"މި ފިލްމުގައި އެންމެ ބޮޑު އެހީތެރިކަމެއް ދިނީ މަރިޔަމް އައްޒަ، ފިލްމުގެ އެކްޓްރެސް އެއްގެ ހައިސިއްޔަތުން. ތިއީ ހަމަ ރަން މުތެއް!" މުއާ ބުންޏެވެ.\nފިލްމް "ލީނާ" ގެ ޓައިޓްލް ރޯލު ކުޅުނު އައްޒަ-- ފޮޓޯ : އަހްމަދު އަޔާދު | އަވަސް\nފިލްމުގެ ޓައިޓްލް ރޯލް ކުޅެފައި ވަނީ މަރިޔަމް އައްޒަ އެވެ. އައްޒަގެ ލޯބިވެރިޔާގެ ރޯލު އަލީ އާޒިމް (ދޮން އައްޔަ) ކުޅެފައިވާއިރު ގާތިލުގެ ރޯލު ކުޅުނީ މުއާ އެވެ. އިތުރު މުހިއްމު ބައިތަކުގައި ނުޒުހަތު (ނުޒޫ) ޝުއައިބް، ޒީނަތު އައްބާސް، އަހުމަދު ނިމާލް އަދި އަހުމަދު އީސަ (އާނަންދު) ވެސް ހިމެނެ އެވެ.\nފިލްމުގެ ފުރަތަމަ ރެއަށްފަހު، ގިނަ ބެލުންތެރިންވަނީ އައްޒަ އަދި މުއާގެ އެކްޓިން އަށް ތައުރީފުކޮށްފަ އެވެ. އަދި ސަޕޯޓިން ރޯލަކުން ފެނުނު ކުރިއަރަމުން އަންނަ ތަރި ނުޒޫ، މި ފިލްމުގައި ދެއްކި އެކްޓިން މޮޅު ކަމަށާއި ފިލްމުގެ އަސްލު "ޝޯ ސްޓޮޕާ" އަކީ ނުޒޫ ކަމަށް ބުންޏެވެ.\n"ލީނާ" އަކީ ރާއްޖޭގައި ކުރިން ހިނގާފައިވާ މަރުގެ ހާދިސާއަކުން އިންސްޕަޔާ ވެގެން އަހުމަދު ޒަރީރުގެ ސްކްރީންޕްލޭއަކަށް ހަދާފައިވާ ފިލްމެކެވެ. އޮލިމްޕަހުގައި ލީނާގެ 15 ޝޯ ދައްކަންވަނީ ހަމަޖެހިފަ އެވެ.\nމި ފިލްމަކީ އޮލިމްޕަހަށް މި އަހަރު ގެންނަ ހަތް ވަނަ ފިލްމެވެ. އެންމެ ފަހުން އެޅުވީ ޑާކް ރެއިންގެ ކޮމެޑީ ފިލްމު "މާމުއި" އެވެ.


Ali Waheed Raajje gennan Adubarey ah dhin muhdhathu hamavejje - vNews.mv\nތަޖުރިބާކާރު މިޑްފީލްޑަރު އަސްހަދު އަލީ (އަޑުބަރޭ)- ފޮޓޯ:- އިމޭޖަސް\nއަލީ ވަހީދު ރާއްޖެ ގެންނަން އަޑުބަރޭއަށް ދިން މުއްދަތު ހަމަވެއްޖެ\nޒިދާން މުޙައްމަދު Male' | 01 December 2021, 11:34\nރާއްޖެއިން ބޭރުގައި ހުންނެވި ކުރީގެ ޓޫރިޒަމް މިނިސްޓަރު އަލީ ވަހީދު ރާއްޖެ ގެނެސް ކްރިމިނަލް ކޯޓަށް ހާޒިރު ކުރުމަށް ޖާމިނުވި އޭނާގެ އެންމެ ގާތް އެކުވެރިޔާ އަދި ޔޫތު މިނިސްޓްރީގެ ސްޓޭޓް މިނިސްޓަރު އަސްއަދު އަލީ (އަޑުބަރޭ)އަށް ކޯޓުން ދިން 72 ގަޑިއިރުގެ މުއްދަތު އިއްޔެ ހަމަވެއްޖެއެވެ.\nއަލީ ވަހީދުގެ ބަދަލުގައި ކޯޓުގައި ޖާމިނުވެ އަސްހަދު އެއްބަސްވެފައި ވަނީ އަލީ ވަހީދު ބޭސްފަރުވާއަށް ފުރާތާ4މަސް ތެރޭ އޭނާ އަނބުރާ ރާއްޖެއަށް ގެނެސްދޭނެ ކަމަށެވެ. އެކަމަކު، އެ މުއްދަތުގައި އޭނާ ގެނެވިފައި ނުވާތީ އަސްއަދަށް ފިޔަވަޅު އަޅަން މީގެ ކުރިން ވެސް ދައުލަތުން އެދިފައިވެ އެވެ.\nމިދިޔަ އާދީއްތަ ދުވަހު ކްރިމިނަލް ކޯޓުގައި ބޭއްވި އަލީ ވަހީދުގެ މައްސަލައިގެ އަޑުއެހުމަށް އަސްއަދު ހާޒިރުކުރި އެވެ. އަލީ ވަހީދުގެ ވަކީލުން ވެސް ވަޑައިގެންނެވި އެ އަޑުއެހުމުގައި މައްސަލަ ބެއްލެވި ގާޒީ ހަސަން ސައީދު އެންގެވީ އަލީ ވަހީދު 72 ގަޑިއިރު ތެރޭ ރާއްޖެއަށް ނުގެނެސްފި ނަމަ އަސްއަދަށް ފިޔަވަޅު އަޅުއްވާނެ ކަމަށެވެ.\nއަސްއަދަށް ދިން މުއްދަތު ހަމަވެފައިވާއިރު، މިހާތަނަށް އޭނާއަށް ފިޔަވަޅު އަޅަން އަޑުއެހުމެއް ބާއްވާފައެއް ނުވެއެވެ. ކޯޓުން ދިން މުއްދަތުގައި އަސްއަދަށް އަލީ ވަހީދު ހާޒިރު ނުކުރެވުނަސް، ވަގުތުން ވަގުތަށް ފިޔަވަޅު އަޅާކަށް މަޖުބޫރެއް ނޫނެވެ.\nމިހާތަނަށް އަލީ ވަހީދު ރާއްޖެއަށް ގެނެވިފައި ނުވާއިރު ކްރިމިނަލް ކޯޓުން މިހާރު ވަނީ އޭނާ ހައްޔަރުކޮށްގެން ކޯޓަށް ހާޒިރުކުރުމުގެ އަމުރެއް ފުލުހުންގެ މައްޗަށް ނެރެފައެވެ. އަދި ފުލުހުން މިހާރު ގެންދަނީ އޭނާ ހޯދަން އިންޓަޕޮލް ރެޑް ނޯޓިސް ހޯދަން އިންޓަޕޯލްއަށް ހުށަހެޅުމުގެ މަސައްކަތް ވެސް ކުރަމުންނެވެ.\nމީހަކު ޖާމިނު ކޮށްފައި ދޫކުރާ އިރު ކޯޓުން ކުރާ ޝަރުތުތަކާ ހިލާފުވެއްޖެ ނަމަ، ގާނޫނީ ގޮތުން ޖާމިނުވި މީހާއާ ދެކޮޅަށް ފިޔަވަޅު އެޅޭނެ އެވެ. އެގޮތުން އެއް އަހަރަށް ވުރެ ދިގު ނޫން މުއްދަތަކަށް ޖަލަށްލުން ނުވަތަ ގިނަވެގެން ދެ އަހަރަށް ގޭގައި ބަންދު ކުރުން ނުވަތަ 15،000ރ. އަށް ވުރެ ބޮޑު ނޫން އަދަދަކުން ޖޫރިމަނާ ކުރެވިދާނެ ކަމަށް ޖިނާއީ އިޖުރާއަތުގެ ގާނޫނުގައިވެއެވެ.\nމި މައްސަލައިގައި ދައުލަތުން އެދިފައި ވަނީ އޭނާ އެއް އަހަރަށް ޖަލަށް ލުމަށެވެ.\nއަލީ ވަހީދު ކްރިމިނަލް ކޯޓު ރާއްޖެ ސިޔާސީ\nއަޖއިބު އަންތަރީސްވާ ޒާތުގެ ކަންކަން ކުރާ ބައެއްމީ. މިކުޅިވަރު ކުޅެން އަހަރެމެން ކުޑައިރު ބަތްކައްކާ ކުޅޭއިރުގަވެސް. އެވެސް މިއަަށްވުރެ ތަންކޮޅެއް ހަމަޖެހޭނެ ކަންނޭގެ.